**PARAMOS UŽ ŽEMĖS ŪKIO NAUDMENAS IR KITUS PLOTUS BEI ŪKINIUS GYVŪNUS PARAIŠKOS IR TIESIOGINIŲ IŠMOKŲ ADMINISTRAVIMO BEI KONTROLĖS TAISYKLĖS**

**I SKYRIUS**

**BENDROSIOS NUOSTATOS**

1. Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisyklės (toliau – Taisyklės) parengtos vadovaujantis 2021 m. gruodžio 2 d. Europos Parlamento ir Tarybos reglamento (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, 2021 m. gruodžio 2 d. Europos Parlamento ir Tarybos reglamento (ES) Nr. 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013, 2021 m. gruodžio 7 d. Komisijos deleguotuoju reglamentu (ES) 2022/126, kuriuo Europos Parlamento ir Tarybos reglamentas (ES) 2021/2115 papildomas tam tikroms intervencinių priemonių rūšims, kurias valstybės narės nurodė pagal tą reglamentą parengtuose 2023–2027 m. BŽŪP strateginiuose planuose, taikomais papildomais reikalavimais ir taisyklėmis dėl santykio, susijusio su 1-uoju geros agrarinės ir aplinkosaugos būklės (GAAB) standartu, 2022 m. gegužės 4 d. Komisijos deleguotuoju reglamentu (ES) 2022/1172, kuriuo papildomos Europos Parlamento ir Tarybos reglamento (ES) 2021/2116 nuostatos dėl bendros žemės ūkio politikos integruotos administravimo ir kontrolės sistemos ir su paramos sąlygomis susijusių administracinių nuobaudų taikymo ir apskaičiavimo, 2022 m. gegužės 31 d. Komisijos įgyvendinimo reglamentu (ES) 2022/1173, kuriuo nustatomos Europos Parlamento ir Tarybos reglamento (ES) 2021/2116 taikymo taisyklės dėl bendros žemės ūkio politikos integruotos administravimo ir kontrolės sistemos, Lietuvos žemės ūkio ir kaimo plėtros 2023–2027 metų strateginiu planu (toliau – Strateginis planas), patvirtintu Europos Komisijos 2022 m. lapkričio 21 d. sprendimu Nr. C(2022) 8272. Taisyklių tikslas – nustatyti reikalavimus žemės ūkio veiklos subjektams, siekiantiems gauti tiesiogines išmokas (bazinę pajamų paramos tvarumui didinti išmoką, papildomą perskirstomąją pajamų paramos tvarumui didinti išmoką, papildomą pajamų paramos jauniesiems ūkininkams išmoką, klimatui, aplinkai ir gyvūnų gerovei naudingos sistemos išmoką, susietosios pajamų paramos už plotą ir (arba ūkinius gyvūnus) išmoką), šių reikalavimų administravimo bei kontrolės tvarką ir nustatyti bendrąją paraiškos formą, taip pat jos pildymo ir administravimo tvarką.
2. Žemės ūkio veiklos subjektams parama skiriama pagal Lietuvos kaimo plėtros 2007–2013 metų programos priemones, tęstines Lietuvos kaimo plėtros 2014–2020 metų programos priemones (toliau – tęstinės KPP 2014–2020 m. priemonės) ir Strateginio plano kaimo plėtros intervencines priemones bei administruojama atitinkamų Lietuvos Respublikos žemės ūkio ministro įsakymų nustatyta tvarka. Parama už plotus mokama pagal Lietuvos kaimo plėtros 2007–2013 metų programos priemonę „Pirmas žemės ūkio paskirties žemės apželdinimas mišku“, tęstines KPP 2014–2020 m. priemones: „Agrarinė aplinkosauga ir klimatas“, „Ekologinis ūkininkavimas“, „Investicijos į miško plotų plėtrą ir miškų gyvybingumo gerinimą“ veiklos sritį „Miško veisimas“ ir Strateginio plano kaimo plėtros intervencines priemones: „Ekologinis ūkininkavimas. Ekologinio ūkininkavimo tęstiniai įsipareigojimai“, „Miško priežiūra ir apsauga“, „Laukinių paukščių apsauga už „Natura 2000“ teritorijos ribų“, „Vietovės su gamtinėmis ar kitomis specifinėmis kliūtimis“, „Parama „Natura 2000“ miškuose“, „Parama „Natura 2000“ žemės ūkio paskirties žemėje“. Parama už ūkinius gyvūnus mokama pagal tęstinės KPP 2014–2020 m. priemonės „Agrarinė aplinkosauga ir klimatas“ veiklą „Nykstančių Lietuvos senųjų veislių gyvulių ir naminių paukščių išsaugojimas“ ir Strateginio plano kaimo plėtros intervencinę priemonę „Nykstančių Lietuvos senųjų veislių gyvulių ir naminių paukščių išsaugojimas“.
3. Taisyklėse vartojamos pagrindinės sąvokos:
	1. **Aktyvus ūkininkas** – fizinis ar juridinis asmuo, atitinkantis žemės ūkio veiklos vykdymo reikalavimus.
	2. **Aplinkosaugos atžvilgiu pažeidžiama daugiametė ganykla arba pieva** –aplinkosaugos atžvilgiu pažeidžiama daugiametė ganykla arba pieva, patenkanti į pievų ir joms artimų buveinių, pelkių ir medžiais apaugusių natūralių buveinių teritoriją „Natura 2000“.
	3. **Apleista sodybvietė** – neprižiūrimi, netvarkomi ir nebenaudojami žemės sklype ar jo dalyje esančių žemės ūkio naudmenų plotai su buvusių sodybų pastatais ar jų liekanomis.
	4. **Ariamoji žemė** – žemės plotas, suariant naudojamas žemės ūkio augalams auginti ar pūdymui laikyti. Ariamajai žemei taip pat prilyginami žemės plotai, kuriuose žemės ūkio augalai auginami naudojant bearimes (tausojamosios žemdirbystės) technologijas.
	5. **Augalų apsaugos produktai** – veikliosios medžiagos ir jų turintys preparatai, naudotojui tiekiami tokios sudėties ir formos, kokios jie buvo pagaminti, ir skiriami: 1) augalams ar augaliniams produktams apsaugoti nuo visų kenksmingųjų organizmų arba užkirsti kelią tokių organizmų veikimui tiek, kiek tokios medžiagos ar preparatai nėra apibūdinami kitaip; 2) veikti augalų gyvybinius procesus, tačiau kitaip nei mitybinės medžiagos (augimo reguliatoriai ir pan.); 3) augaliniams produktams konservuoti, atsižvelgiant į tai, kiek tokioms medžiagoms ar produktams netaikomos specialios nuostatos dėl konservantų; 4) nereikalingiems augalams naikinti; 5) augalų dalims naikinti ar neleisti jiems augti taip, kaip nepageidaujama.
	6. **Automatinė laukų nuolatinio stebėjimo sistema (ALNSIS) –** plotų stebėjimo sistema, kuri nuolat, nepertraukiamai stebi, identifikuoja ir vertina žemės dangą ir žemės ūkio veiklą žemės ūkio veiklai tinkamuose deklaruotuose laukuose visoje Lietuvos Respublikos teritorijoje, naudodama sukurtus algoritmus, veikiančius „Sentinel“ ar jiems prilyginamų arba aukštesnės skiriamosios gebos palydovinių vaizdų pagrindu, atsižvelgdama į nacionaliniuose teisės aktuose plotinėms paramos priemonėms nurodytus įsipareigojimų terminus atlikti numatytas veiklas.
	7. **Bazinė tiesioginė išmoka** (toliau – bazinė išmoka) – bazinė pajamų parama tvarumui didinti iš Europos Sąjungos biudžeto lėšų, mokama pareiškėjui už deklaruotą plotą, atitinkantį paramos teikimo reikalavimus einamaisiais metais.
	8. **Daugiamečių sodinių plotas** –ne sėjomainos būdu auginamų sodinių plotas, išskyrus ganyklas arba pievas, įskaitant daigynus ir trumpos rotacijos želdinių plotus, kuriais žemė apsodinta daugiau nei penkeriems metams ir iš kurių pakartotinai gaunamas derlius.
	9. **Daugiametė ganykla arba pieva** (toliau – daugiametė pieva) – užsėtas daugiametėmis žolėmis arba natūralus žemės plotas neariamas penkerius ar daugiau metų ūkiniams gyvūnams ganyti, žolei ar žolės produkcijai gauti. Taip pat visi žoliniai augalai, tradiciškai aptinkami natūraliose ganyklose, arba paprastai įmaišomi į ganyklų ar pievų sėklų mišinius, kurie skirti pašarų gamybai.
	10. **Deklaruotas laukas** – paramos už žemės ūkio naudmenas ir kitus plotus bei ūkinius gyvūnus paraiškoje nurodytas žemės ūkio naudmenų ir (arba) kitas plotas.
	11. **Deklaruotas plotas** – paramos už žemės ūkio naudmenas ir kitus plotus bei ūkinius gyvūnus paraiškoje nurodytų laukų, už kuriuos žemės ūkio veiklos subjektas prašo išmokų, plotų suma.
	12. **Ganykla arba pieva** (toliau – pieva) – užsėtas daugiametėmis žolėmis arba natūralus žemės plotas, įskaitant daugiametes ganyklas arba pievas, kuris naudojamas ūkiniams gyvūnams ganyti, žolei ar žolės produkcijai gauti, ir kuriamedažniau nei kas 5 metai taikoma sėjomaina.
	13. **Intervencinė priemonė** – paramos priemonė, kurios tinkamumo finansuoti sąlygos nustatytos Strateginiame plane.
	14. **Įsėlis** – žoliniai augalai, įsėjami dirvos gerinimo tikslais į deklaruojamos rūšies žemės ūkio augalus per pavasario sėją.
	15. **Išmoka jaunajam ūkininkui** –papildoma pajamų paramos jauniesiems ūkininkams išmoka iš Europos Sąjungos lėšų, mokama už deklaruotą plotą pareiškėjui, atitinkančiam išmokos jaunajam ūkininkui reikalavimus.
	16. **Kasmet užmirkstančios vietos ariamojoje žemėje** – plotinis objektas ariamajame lauke ar jo pakraštyje, kur dėl prastai veikiančios melioracijos žemės ūkio augalai negali būti pasėti.
	17. **Klimatui, aplinkai ir gyvūnų gerovei naudingos sistemos išmoka** (toliau – ekologinės sistemos išmoka) – išmoka iš Europos Sąjungos biudžeto lėšų, mokama pareiškėjui už deklaruotą plotą, atitinkantį ekologinei sistemai nustatytus reikalavimus.
	18. **kontrolinis žemės sklypas** (toliau – KŽS) – natūralių gamtinių ir dirbtinių objektų (upių vagų, miško masyvų, kelių, pastatų ir pan.) ribojamas ar istorines žemės naudojimo ribas turintis vientisas žemės plotas, kuriam būdingos tam tikros gamtinės savybės, vyraujantis dangos tipas, ūkinio naudojimo ypatumai ir kuriam suteiktas unikalus atpažinties kodas Lietuvos Respublikos teritorijos M 1:5000 kontrolinių žemės sklypų duomenų rinkinyje. Kontrolinis žemės sklypas naudojamas pareiškėjų deklaruotų laukų plotams ir riboms kontroliuoti (kontroliniame žemės sklype visų pareiškėjų deklaruotų laukų plotų suma lyginama su minėto sklypo tinkamu paramai skirti plotu).
	19. **Kraštovaizdžio elementų priežiūra** – neproduktyvių vietovių ir teritorijų priežiūra, siekiant pagerinti ūkių biologinę įvairovę.
	20. **Kūdra** – dirbtinis arba natūralus nepratekančio vandens telkinys, esantis natūraliame žemės grunte, kurio vandens atsargas papildo paviršinės nuotekos.
	21. **Lietuvos Respublikos žemės ūkio ir kaimo verslo registras**(toliau – Valdų registras) – valstybės registras, kuriame įregistruojamos žemės ūkio valdos ir tvarkomi jų registravimo duomenys.
	22. **Melioracijos griovys** – grunte iškastas melioracijos sistemos vandentakis, laikomas sausinimo ar drėkinimo reikmėms.
	23. **Medžių ir krūmų grupės** – kartu augančių bet kurios rūšies medžių ar krūmų plotas.
	24. **Neteisingas deklaravimas** – didesnio žemės ūkio naudmenų ar kito ploto, negu pareiškėjas valdo, ir (arba) didesnio ploto, negu jame vykdo žemės ir (arba) miškų ūkio veiklą, deklaravimas.
	25. **Nuotolinė patikra** – žemės ūkio naudmenų ar kitų plotų patikra, atliekama pagal palydovinę nuotrauką ar kitais būdais, naudojantis technologijomis.
	26. **Palaukė** – lauko pakraštys, kuriame nevykdoma jokia žemės ūkio veikla, susijusi su produkcijos gamyba.
	27. **Paramos gavėjas** – pareiškėjas, kuris atitinka visus reikalavimus paramai gauti ir kuriam skiriama parama.
	28. **Paramos už žemės ūkio naudmenas ir kitus plotus bei ūkinius gyvūnus paraiška** (toliau – Paraiška) – elektroninė paraiškos forma, į kurią integruota geografine informacine sistema grindžiama informacinių technologijų taikomoji programa, suteikianti galimybę paramos gavėjams erdvinio deklaravimo būdu deklaruoti plotus, už kuriuos prašoma skirti išmoką.
	29. **Pareiškėjas** – fizinis arba juridinis asmuo, Taisyklių nustatyta tvarka teikiantis Paramos už žemės ūkio naudmenas ir kitus plotus bei ūkinius gyvūnusparaišką Nacionalinei mokėjimo agentūrai prie Žemės ūkio ministerijos (toliau – Agentūra).
	30. **Pavienis medis ar krūmas** – atskirai augantis subrendęs medis ar krūmas, kurio vainikas nesiliečia su kitu medžiu ar krūmu ir kuris netrukdo žemės ūkio veiklai.
	31. **Paviršinio vandens telkinio pakrantės apsaugos juosta** – paviršinio vandens telkinio apsaugos zonos dalis, apimanti arčiausiai paviršinio vandens telkinio ribos esantį nustatyto pločio sausumos ruožą, kuriame ribojama ūkinė veikla, galinti neigiamai paveikti vandens telkinio ir jo pakrančių ekosistemų stabilumą, pakeisti pakrančių gamtinį kraštovaizdį ir jo estetines vertybes, pažeisti migracinių koridorių funkciją;
	32. **Perskirstomoji išmoka** – papildoma perskirstomoji pajamų paramos tvarumui didinti išmoka iš Europos Sąjungos lėšų, mokama pareiškėjui deklaruojančiam mažiau nei 500 ha už nustatytą pareiškėjo deklaruotų žemės ūkio naudmenų pirmųjų (iki 50 ha) hektarų skaičių.
	33. **Posėlis** – žoliniai augalai, sėjami dirvos gerinimo tikslais nuėmus deklaruojamos rūšies žemės ūkio augalų derlių tų pačių metų vasarą prieš kitais metais deklaruotinos rūšies žemės ūkio augalų sėją.
	34. **Sankcija** – pareiškėjui ar paramos gavėjui taikomas paramos dydžio sumažinimas, paramos neskyrimas, reikalavimas grąžinti visą ar dalį išmokėtos sumos, kitos poveikio priemonės už su prašoma arba gauta parama susijusių įsipareigojimų nevykdymą ir (arba) nustatytų reikalavimų nesilaikymą.
	35. **Susietoji parama už plotą** – susietoji pajamų parama iš Europos Sąjungos lėšų, mokama tam tikrą žemės ūkio naudmenų plotą deklaruojančiam pareiškėjui už daržovių, išskyrus bulves, auginimą uždarame (šildomuose šiltnamiuose) ir atvirame grunte, taip pat už vaisių, uogų ir riešutų, baltyminių augalų, cukrinių runkelių, sėklinių bulvių auginimą.
	36. **Tiesioginė išmoka** – pagal Paraiškos duomenis ir patikrų rezultatus apskaičiuojama paramos suma, kurią gali sudaryti bazinė tiesioginė išmoka, išmoka jaunajam ūkininkui, perskirstomoji išmoka, susietoji parama už plotą ir (arba) ūkinius gyvūnus, klimatui, aplinkai ir gyvūnų gerovei naudingos sistemos išmoka.
	37. **Tiesioginė išmoka už plotą** – pagal Paraiškos duomenis ir patikrų rezultatus apskaičiuojama paramos suma už deklaruotas paramai gauti tinkamas žemės ūkio naudmenas, kurią, be bazinės tiesioginės išmokos, gali sudaryti klimatui, aplinkai ir gyvūnų gerovei naudingos sistemos išmoka, išmoka jaunajam ūkininkui, perskirstomoji išmoka ir susietoji parama už plotą.
	38. **Tarpiniai pasėliai per žiemą** – augalai, sėjami dirvos gerinimo ir apsaugos tikslais po deklaruojamos rūšies žemės ūkio augalų derliaus nuėmimo, išlaikant juos iki kitų metų pavasario.
	39. **Tvenkinys** – dirbtinis pratekančio vandens telkinys, įrengiamas užtvenkiant vandens tėkmę vandentakyje.
	40. **Valdos valdytojas** – žemės ūkio ar alternatyviąja veikla užsiimantis veiksnus fizinis asmuo, įregistruotas Lietuvos Respublikos gyventojų registre, arba juridinis asmuo, įregistruotas Lietuvos Respublikos juridinių asmenų registre, nuosavybės, nuomos, panaudos teise ar kitais pagrindais valdantis žemės ūkio valdą arba tuo atveju, kai šią valdą naudoja keli partneriai, paskirtas vadovauti jungtinei veiklai žemės ūkio valdos partnerių rašytiniu tarpusavio susitarimu.
	41. **Žaliasis pūdymas** – ariamosios žemės plotas, kuriame siekiant pagerinti dirvos struktūrą auginti einamaisiais metais pasėti žemės ūkio augalai įterpiami į dirvą.
	42. **Žemės ūkio ir maisto produktų sertifikavimo informacinė sistema** (toliau – ŽŪMPSIS) – ekologiškų, perėjimo prie ekologinės gamybos laikotarpiu ir pagal nacionalinę žemės ūkio ir maisto kokybės sistemą pagaminamų produktų gamybos subjektų registravimo, duomenų apie šios gamybos sertifikavimą rinkimo, kaupimo, apdorojimo, sisteminimo, saugojimo, administravimo ir jų bei ŽŪMPSIS dokumentų teikimo pagal poreikį fiziniams ir (arba) juridiniams asmenims sistema.
	43. **Žemės ūkio naudmenos** (toliau – naudmenos) dirbamoji žemė, sodai, pievos, ganyklos, naudojamos arba tinkamos naudoti žemės ūkio augalams auginti.
	44. **Žemės ūkio valda (**toliau – valda**)** – visi Lietuvos Respublikos teritorijoje esantys fizinio ar juridinio asmens valdomi plotai, skirti žemės ūkio veiklai.
	45. **Žemės ūkio valdos ar jos dalies perdavimas** – Lietuvos Respublikos žemės ūkio ir kaimo verslo registro nuostatų ir kitų šio registro administravimą reglamentuojančių dokumentų nustatyta tvarka atliekamas žemės ūkio valdai priklausančių objektų ar jų dalies nuosavybės teisės ar naudojimo teisės perdavimas nuomos, panaudos ar kitais pagrindais kitam žemės ūkio veiklos subjektui, paliekant tą patį unikalų žemės ūkio valdos atpažinties kodą.

**II SKYRIUS**

**BENDRIEJI REIKALAVIMAI**

1. Pareiškėju privalo būti tik aktyvus ūkininkas.
2. Fizinis ar juridinis asmuo, kuris, nepriklausomai nuo vykdomos veiklos pobūdžio, už praėjusius deklaravimo metus gavo ar pagal Agentūros apskaičiavimus ketina gauti bendrą (kartu su susijusiais subjektais) tiesioginių išmokų sumą (apskaičiuotą bendrą visų paramos schemų sumą, kurią pareiškėjas turėjo teisę gauti, nors paramos administravimo procese ir buvo taikytos sankcijos), neviršijančią 5 000 Eur, atitinka aktyviam ūkininkui nustatytus žemės ūkio veiklos vykdymo reikalavimus.
3. Kai pareiškėjas už praėjusius deklaravimo metus gavo ar pagal Agentūros apskaičiavimus ketina gauti bendrą (kartu su susijusiais subjektais) tiesioginių išmokų sumą (apskaičiuotą bendrą visų paramos schemų sumą, kurią pareiškėjas turėjo teisę gauti, nors paramos administravimo procese ir buvo taikytos sankcijos), viršijančią 5000 Eur, jis laikomas atitinkančiu aktyviam ūkininkui nustatytus žemės ūkio veiklos vykdymo reikalavimus, jeigu einamaisiais metais atitinka bent vieną iš šių kriterijų:
	1. pareiškėjo ūkis registruotas Ūkininkų ūkių registre;
	2. pareiškėjo pagrindinė valdos ekonominė veikla yra žemės ūkis, miškininkystė, žuvininkystė (veikla patenka į Ekonominės veiklos rūšių klasifikatoriaus A sekciją „Žemės ūkis, miškininkystė, žuvininkystė“);
	3. pareiškėjas turi bent 1 sutartinį gyvulį (toliau – SG) valdoje, kuris (-ie) einamaisiais metais nuo sausio 1 d. iki gegužės 31 d. yra registruotas (-i) Ūkinių gyvūnų registre. Vertinamas nurodytu laikotarpiu laikytų ūkinių gyvūnų, perskaičiuotų į SG, vidurkis (vertinamas visų deklaruojamų plotų ir nurodytu laikotarpiu laikytų ūkinių gyvūnų, pagal Taisyklių 3 priede pateiktą lentelę perskaičiuotų į sutartinius gyvulius, vidurkio santykis). SG gali turėti pats subjektas, jo valdos partneriai, valdoje registruoti šeimos nariai (toliau – valdos nariai);
	4. pareiškėjas turi registruotos žemės ūkio technikos (traktorių, savaeigių ir žemės ūkio mašinų), kuri einamaisiais metais, bet ne vėliau kaip iki liepos 1 d. įskaitytinai nepertraukiamai registruota Lietuvos Respublikos traktorių, savaeigių ir žemės ūkio mašinų ir jų priekabų registre ir iš jo neišregistruota. Žemės ūkio technikos gali turėti pats asmuo, jo valdos nariai, kai pareiškėjas yra viešasis juridinis asmuo, techniką gali turėti pats pareiškėjas, jo dalyviai bei darbuotojai;
	5. pareiškėjas yra mokslo ir studijų institucija arba profesinio mokymo įstaiga, vykdanti formalųjį ir neformalųjį švietimą ir (arba) mokslinius tyrimus ir eksperimentinę plėtrą žemės ūkio srityje;
	6. pareiškėjas yra žemės ūkio bendrovė, žemės ūkio kooperatinė bendrovė (kooperatyvas);
	7. pareiškėjas dalyvauja intervencinėse priemonėse, kuriomis siekiama aplinkosaugos ir klimato tikslų pagal Reglamento 2021/2015 70 ir 72 str., išskyrus intervencines priemonės, kuriomis siekiama vykdyti miškų priežiūrą ir atkūrimą.
4. Pareiškėjams taikoma bendroji duomenų pateikimo, vertinimo ir reikalavimų įgyvendinimo tvarka:
	1. pareiškėjo, kaip valdos valdytojo, valda turi būti įregistruota Valdų registre;
	2. pareiškėjas Paraiškoje privalo deklaruoti visus valdomus naudmenų ir kitus plotus, už kuriuos jis prašo paramos, ir visus valdomus naudmenų plotus, nors už juos paramos neprašo. Žemės valdymo teisė gali būti įrodoma pateikiant nuosavybės, nuomos ar panaudos juridinius santykius patvirtinančius dokumentus. Parama skiriama tik už Lietuvos Respublikos teritorijoje esančius naudmenų ir kitus plotus;
	3. plotai, kuriuose einamaisiais metais (iki gruodžio 31 d.) yra atliekami, numatyti ar planuojami atlikti darbai, turėsiantys įtakos šių plotų atitikčiai paramos reikalavimams (pvz.: vykdomos statybos, melioracijos sistemų įrengimo ar tvarkymo darbai ir kt.), turi būti deklaruojami kaip tinkami paramai plotai, kurie einamaisiais metais neatitinka paramos skyrimo reikalavimų (Žemės ūkio naudmenų ir kitų plotų klasifikatoriaus (toliau – Klasifikatorius) kodas TPN). Jeigu plotų neatitiktis reikalavimams bus nuolatinė (pvz., plote bus nuolatinių objektų (pastatų, vandens telkinių ir kt.)), jie turi būti deklaruojami kaip netinkami paramai plotai (Klasifikatoriaus kodas NEP).

Klasifikatoriaus kodu NEP plotai gali būti deklaruojama ir tada, kai KŽS ribos yra pasikeitusios, nurodant auginamų naudmenų kodą pagal Taisyklių 2 priedo V skyriuje pateiktą Klasifikatorių. Šiuo atveju pareiškėjai turi Paraiškų priėmimo informacinėje sistemoje (toliau – PPIS) iki pagrindinio deklaravimo pabaigos aprašyti KŽS ribų pasikeitimus.

VĮ Žemės ūkio duomenų centrui (toliau – ŽŪDC) patikslinus Lietuvos Respublikos teritorijos M 1:5000 kontrolinių žemės sklypų duomenų rinkinyje (toliau – KŽS\_DR5LT) duomenis, Agentūra, administruodama einamųjų metų paraiškas, deklaruotiems plotams Klasifikatoriaus kodu NEP, pakeičia naudmenų kodą į pareiškėjo nurodytą Klasifikatoriaus kodą. Už nustatytą netinkamą paramai plotą, pakeitus naudmenų kodą, parama nemokama ir taikomos nuostatos dėl neteisingo deklaravimo;

* 1. pareiškėjui draudžiama tyčia dalyti valdą, jei jis siekia gauti didesnę paramos sumą. Tyčiniu valdos dalijimu laikomas dirbtinis valdos ploto suskirstymas į dalis (skaidymas), sumažinant ankstesniais metais deklaruotą plotą. Valdos padalijimu taip pat laikomi atvejai, kai nustačius galimą tyčinį valdos dalijimą ir Agentūrai paprašius, pareiškėjas Agentūros nustatyta tvarka per pranešime nurodytą terminą nepateikia prašomų dokumentų;
	2. pareiškėjas privalo visoje valdoje visus metus laikytis paramos sąlygų, kurios apima Žemės ūkio veiklos valdymo reikalavimus (toliau – Valdymo reikalavimai), patvirtintus Lietuvos Respublikos žemės ūkio ministro 2022 m. XX XX d. įsakymu Nr. 3D-XX „Dėl Žemės ūkio veiklos valdymo reikalavimų, taikomų nuo 2023 m., aprašo patvirtinimo ir kontrolės institucijų paskyrimo“, ir Geros agrarinės ir aplinkosaugos būklės (toliau – GAAB) reikalavimus, patvirtintus Lietuvos Respublikos žemės ūkio ministro 20XX m. XX XX d. įsakymu Nr. 3D-XXX „Dėl Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašo patvirtinimo“. Pareiškėjas, dalyvaujantis tęstinėse KPP 2014–2020 m. priemonėse, privalo visoje valdoje visus metus laikytis Valdymo reikalavimų ir trąšų bei augalų apsaugos produktų naudojimo reikalavimų, patvirtintų Lietuvos Respublikos žemės ūkio ministro 2008 m. sausio 16 d. įsakymu Nr. 3D-23 „Dėl Žemės ūkio veiklos valdymo reikalavimų ir trąšų bei augalų apsaugos produktų naudojimo reikalavimų aprašo patvirtinimo ir valdymo kontrolės institucijų paskyrimo“, ir GAAB reikalavimų, patvirtintų Lietuvos Respublikos žemės ūkio ministro 2014 m. gruodžio 5 d. įsakymu Nr. 3D-932 „Dėl Žemės ūkio naudmenų geros agrarinės ir aplinkosaugos būklės reikalavimų, taikomų nuo 2015 metų, aprašo patvirtinimo“. Už šiame punkte minimų reikalavimų pažeidimus sankcijos skaičiuojamos pagal Sankcijų už paramos sąlygų pažeidimą taikymo metodiką, patvirtintą Lietuvos Respublikos žemės ūkio ministro 20XX m. XX X d. įsakymu Nr. 3D-XX „Dėl XXX“ (toliau – Sankcijų metodika). Tęstinėms KPP 2014–2020 m. priemonėms už šiame punkte minimų reikalavimų pažeidimus sankcijos skaičiuojamos pagal Sankcijų už kompleksinės paramos reikalavimų pažeidimą taikymo metodiką, patvirtintą Lietuvos Respublikos žemės ūkio ministro 2009 m. gegužės 4 d. įsakymu Nr. 3D-306 „Dėl Sankcijų už kompleksinės paramos reikalavimų pažeidimą taikymo metodikos patvirtinimo“;
	3. mažiausias valdos naudmenų plotas, kurį gali sudaryti ne mažesni kaip 0,1 ha laukai, išskyrus ekologinę sistemą „Kraštovaizdžio elementų priežiūra“, ir už kurį gali būti mokamos tiesioginės išmokos už plotą, yra 1 ha. Išmokos yra mokamos už laukus, kurie yra įbraižyti elektroniniu būdu Taisyklių nustatyta tvarka. Visi pareiškėjo deklaruojami plotai, kurie yra 0,1 ha arba didesni ir kuriuose auginami žemės ūkio augalai, atsižvelgiant į nurodytas augalų rūšis, turi būti deklaruojami kaip atskiri plotai. Tačiau Klasifikatoriaus I grupės augalai gali būti jungiami į plotus, kuriuos sudaro daugiau nei viena auginamų augalų rūšis, o tokie plotai negali būti didesni nei 0,5 ha. Tokie Klasifikatoriaus I grupės sujungti augalų plotai turi būti deklaruojami Klasifikatoriaus kodais KTŽ arba DAK arba DUK. Taip pat, jei susietąja parama remiami vaisiai, uogos, riešutai ir daržovės atvirame grunte (išvardyti Taisyklių 22 punkte) yra mišrūs ir nėra galimybės deklaruoti kaip atskirus tam tikros augalų rūšies plotus, jie gali būti jungiami į plotus, kuriuos sudaro daugiau nei viena auginamų augalų rūšis, deklaruojant kodais Klasifikatoriaus SOM, UOM ir (arba) DAM. Jei už mišrių sodų, riešutynų, uogynų, ir daržovių (remiamų susietąja parama už plotą) plotus pareiškėjas siekia gauti susietąją paramą už plotą, Paraiškoje tai pažymi Taisyklių 2 priedo 9.8 papunktyje nustatyta tvarka;
	4. Taisyklių 7.6 papunktyje nurodytas reikalavimas dėl mažiausio lauko naudmenų ploto netaikomas, jei laukai skirti selekcijai ir moksliniams tyrimams ar deklaruojami kaip kraštovaizdžio elementai. Leidžiama prašyti bazinės tiesioginės išmokos už mažesnius kaip 0,1 ha dydžio laukus, bet ne mažesnius kaip 0,01 ha. Parama už selekcijai ir moksliniams tyrimams skirtus laukus bus skiriama tik tada, jei pareiškėjas iki einamųjų metų spalio 1 d. Agentūrai pateiks papildomus dokumentus (selekcinės sėklos atestatą, išduotą mokslo įstaigų), kuriais bus įrodoma, kad šie laukai yra skirti selekcijai arba juose vykdoma mokslinė veikla, arba sutartis, sudarytas su juridiniais asmenimis, užsiimančiais selekcija ir moksliniais tyrimais;
	5. KŽS, kuriuose einamaisiais metais deklaruojami laukai, už kuriuos prašoma paramos tiesioginėmis išmokomis, turi būti sutvarkyti (jeigu būtina – atlikti medžių, kelmų, krūmų, akmenų valymo darbai, o darbų atliekos pašalintos iš lauko ir kt.) ir tinkami paramai. Kraštovaizdžio elementai tvarkomi ir prižiūrimi Taisyklių 60 punkte nustatyta tvarka. Tiesiogines išmokas galima gauti tik už reikalavimus, atitinkančius naudmenų plotus;
	6. deklaruojamuose naudmenų plotuose turi būti auginami žemės ūkio augalai (įskaitant pievas) arba laikomas pūdymas. Jeigu žemės ūkio augalai deklaruojamame plote apskritai neauginami (jame nėra vykdoma žemės ūkio veikla), parama už tokius plotus neskiriama;
	7. laikoma, kad yra deklaruojami didesni naudmenų plotai, nei deklaruoti reikalavimus atitinkantys plotai, kai:
		1. prašoma išmokų už akivaizdžiai apleistas, nedirbamas ir neprižiūrimas (apaugusias medžiais ir (arba) krūmais, ir (arba) nešienautas, ir (arba) piktžolėmis apžėlusias) naudmenas. Deklaruojant tokius plotus turi būti suteikiamas Klasifikatoriaus kodas NEP;
		2. deklaruojamas plotas, už kurį siekiama gauti susietąją paramą, tačiau nustatoma, kad šiame plote auginami kiti nei deklaruoti augalai, kurie nepriskiriami susietosios paramos schemai, pagal kurią pareiškėjas pretenduoja gauti išmoką, arba deklaruoti augalai apskritai neauginami. Tokiu atveju laikoma, kad deklaruojami susietajai paramai gauti didesni naudmenų plotai nei deklaruoti susietajai paramai gauti reikalavimus atitinkantys plotai;
		3. prašoma paramos deklaruojant plotą, dėl kurio Taisyklių 106.15 papunktyje ir 114, 119 punktuose nustatytais atvejais arba Agentūrai atsitiktinės atrankos ar rizikos analizės būdu atrinkus pareiškėją patikrai nepateikiami žemės valdymo teisės patvirtinimo dokumentai arba neįrodoma, kad pareiškėjas vykdo žemės ūkio veiklą;
	8. soduose, uogynuose ir riešutynuose esantys dirbtiniai tvenkiniai, keliukai su kietąja ar biriąja danga ir užuovėjinės juostos į tinkamą paramai plotą neįtraukiami, tačiau į tinkamą paramai plotą, matuojant nuo eilių vidurio, gali būti įtraukti tokie pievų plotai:
		1. kurių plotis tarp eilių soduose ir riešutynuose – iki 8 metrų (nuo lajos iki lajos), o uogynuose – iki 5 metrų (nuo lajos iki lajos);
		2. kurių plotis nuo kraštinės eilės iki sodo ir riešutyno ribos – iki 8 metrų (iki 12 metrų galulaukėse) (matuojamas iki lajos), o iki uogyno ribos – iki 5 metrų (iki 8 metrų galulaukėse) (matuojamas iki lajos);
	9. pareiškėjai, siekiantys gauti susietąją paramą už ūkinius gyvūnus bei gyvūnų gerovei naudingos sistemos išmokas be šiose Taisyklėse taikomų bendrųjų reikalavimų, taip pat turi atitikti atitinkamų taisyklių, tvirtinamų atskirais Lietuvos Respublikos žemės ūkio ministro įsakymais, nuostatas, jeigu tose taisyklėse nenustatyta kitaip. Pareiškėjai, dalyvaujantys Lietuvos kaimo plėtros 2007–2013 metų programos, tęstinėse KPP 2014-2020 m. priemonėse ir Strateginio plano kaimo plėtros intervencinėse priemonėse, be šiose Taisyklėse taikomų bendrųjų reikalavimų, taip pat turi laikytis reikalavimų, nurodytų Lietuvos kaimo plėtros 2007–2013 metų programos įgyvendinimo taisyklėse, tęstinių KPP 2014-2020 m. priemonių įgyvendinimo taisyklėse, Lietuvos žemės ūkio ir kaimo plėtros 2023–2027 metų strateginio plano administravimo taisyklėse, atitinkamų Strateginio plano kaimo plėtros intervencinių priemonių įgyvendinimo taisyklėse, tvirtinamų atskiru Lietuvos Respublikos žemės ūkio ministro įsakymu, jeigu jose nenustatyta kitaip;
	10. pareiškėjams ar paramos gavėjams, neteisėtai sukūrusiems sąlygas paramai gauti, parama neskiriama, o jau išmokėta paramos suma yra susigrąžinama. Atitiktis šiam reikalavimui vertinama pagal Pareiškėjų sąsajų ir galimo žemės ūkio valdų skaidymo nustatymo metodiką, patvirtintą Lietuvos Respublikos žemės ūkio ministro 2020 m. kovo 5 d. įsakymu Nr. 3D-154 „Dėl Pareiškėjų sąsajų ir galimo žemės ūkio valdų skaidymo nustatymo metodikos patvirtinimo“ (toliau – Sąsajų metodika);
	11. plotai, kuriuose atvirame ir (ar) uždarame grunte auginami šie Klasifikatoriaus V grupės (Klasifikatoriaus kodai: OBS, KRS, SLS, VYS, TRS, KTS, ASU, JSU, RSU, BSU, AVU, ARU, BRA, BRU, SVU, ŠIU, GEU, BKU, MĖU, SPU, ŽEU, PUU, ŠAU, ERK, GUD, ŠRM, SMD, AKT, RŠT, OŽE) augalai kaip sodinukai, skirti persodinti kitoje vietoje arba dėl ūglių, skiepų ar poskiepių, turi būti deklaruojami kaip medelynai Klasifikatoriaus kodu MED „Medelynai“. Jei plote auginami keli V grupės augalai, jie neišskiriami ir deklaruojami bendrai Klasifikatoriaus kodu MED.

**III SKYRIUS**

**PRIVALOMOS ŽEMĖS ŪKIO VEIKLOS VYKDYMO TVARKA**

1. Pareiškėjai privalo laikytis žemės ūkio veiklos vykdymo kriterijų:
	1. žemės ūkio augalų plotuose ariamojoje žemėje auginti žemės ūkio augalus (žemės ūkio augalų auginimas nustatomas sėja ir (arba) augalų vegetacija ir (arba) derliaus nuėmimu). Iki einamųjų metų rugpjūčio 1 d. pareiškėjas privalo užtikrinti, kad patikros vietoje metu Agentūros darbuotojas rastų Paraiškoje deklaruotą pasėlį. Pareiškėjui iki minėtos datos neišlaikius pasėlio, turi būti randama pasėlio liekanų lauke, iš kurių būtų matyti, kad lauke buvo augintas Paraiškoje deklaruotas pasėlis, arba mobiliąja programėle „NMA agro“ pateikiamos nuotraukos iš skirtingų lauko vietų, kuriose aiškiai matytųsi auginamas pasėlis ir bendras lauko vaizdas;
	2. pievas (Klasifikatoriaus kodai GPŽ, GPA, DGP), žolinius azotą kaupiančius augalus ariamojoje žemėje (visi Klasifikatoriaus III grupės kodai) nušienauti bent 1 kartą per metus ne vėliau kaip iki einamųjų metų rugsėjo 1 d., o pareiškėjai, Ūkinių gyvūnų registre iki einamųjų metų liepos 1 d. įregistravę turimas bičių šeimas, – bent 1 kartą per metus ne vėliau kaip iki einamųjų metų rugsėjo 1 d.;
	3. deklaruodami pūdymo plotus, užtikrinti, kad nuo einamųjų metų sausio 1 d. iki rugpjūčio 1 d.:
		1. juodajame pūdyme nebūtų vykdoma jokia žemės ūkio gamyba (t. y. sėja, auginimas ir derliaus nuėmimas) einamųjų metų produkcijai gauti. Juodasis pūdymas turi būti bent kartą po birželio 1 d. įdirbtas taip, kad jame nebūtų subrendusių ir žydėjimo stadiją pasiekusių piktžolių bei iki kiekvienų metų spalio 1 d. apsėtas arba apsodintas žemės ūkio augalais;
		2. žaliajame pūdyme nebūtų vykdoma žemės ūkio gamyba (t. y. ganomi ūkiniai gyvūnai, šienaujama žolė, išskyrus žaliosios masės susmulkinimą ir įterpimą į dirvą) einamųjų metų produkcijai gauti. Žaliajame pūdyme auginami žemės ūkio augalai, ne vėliau kaip iki einamųjų metų rugsėjo 1 d. turi būti įterpiami į dirvą, o prieš įterpiant į dirvą nuimti augalų derlių draudžiama;
	4. daugiametės, natūralios ir pusiau natūralios pievos, kurių Klasifikatoriaus kodai DGP, DGJ, EPT, EPG, SPT, ŠLT, EBB, 5PT-2, MNP, MNŠ, nesant reikalavimo atkurti daugiametes pievas, anksčiausiai gali būti deklaruojamos praėjus penkeriems metams po paskutinio ariamosios žemės nustatymo KŽS\_DR5LT žemės ūkio naudmenų sluoksnyje atitinkamame plote;
	5. sodų, riešutynų ir uogynų tarpueilius (išskyrus tuos tarpueilius, kuriuose yra pieva) reikia periodiškai įdirbti taip, kad juose būtų sunaikintos piktžolės, o iki einamųjų metų rugsėjo 1 d., būtina pašalinti negyvus vaismedžius ir (arba) vaiskrūmius arba jų liekanas.
2. Kai pareiškėjo deklaruojamuose laukuose ar jų dalyse vykdomi įsipareigojimai pagal tęstines KPP 2014–2020 m. priemones ar Strateginio plano kaimo plėtros intervencines priemones“, o tokių plotų priežiūrai ar juose vykdomai ūkininkavimo veiklai nacionaliniuose teisės aktuose yra nustatyti specialieji, žemės ūkio veiklos vykdymo kriterijus atitinkantys reikalavimai (pievų šienavimo terminai, sodų, riešutynų ir uogynų priežiūros reikalavimai, pūdymo įdirbimo reikalavimai ir kt.) (toliau – specialieji reikalavimai), taip pat jeigu laukas deklaruojamas pagal į rezultatą orientuotą bandomąją agrarinės aplinkosaugos priemonę, visam laukui taikomas ne Taisyklių 8 punkte nustatytas konkretus žemės ūkio veiklos vykdymo kriterijus, bet jį atitinkantis specialusis reikalavimas, arba jei laukai deklaruojami pagal į rezultatą orientuotą bandomąją agrarinės aplinkosaugos priemonę „Gausiai žydinčių natūralių pievų išsaugojimas“ taikomi šioje bandomojoje priemonėje nustatyti atitinkami reikalavimai. Jeigu nustatoma neatitiktis specialiajam reikalavimui, laikoma, kad laukas neatitinka ir Taisyklių 8 punkte nustatyto konkretaus žemės ūkio veiklos vykdymo kriterijaus.
3. Pievų, žolinių azotą kaupiančių augalų ariamojoje žemėje (visi Klasifikatoriaus III grupės kodai), kaip nurodyta Taisyklių 8.2 papunktyje, išskyrus laukus, patenkančius į Taisyklių 9 punkto nuostatos taikymo sritį, šienavimas ir priežiūra atliekama vadovaujantis šiais principais:
	1. nupjauta žolė (šienas, žalioji masė ar kt.) pievose ir žoliniai azotą kaupiantys augalai ariamojoje žemėje (visi Klasifikatoriaus III grupės kodai) laukuose turi būti sutvarkyti (išvežti iš lauko arba supresuoti, arba šienas sudėtas į kūgius) laikantis Taisyklių 8.2 papunktyje nustatytų šienavimo terminų, arba:
		1. jeigu pareiškėjo, kurio (arba jo valdos nario) einamųjų metų laikotarpiu nuo sausio 1 d. iki gegužės 31 d. laikytų žolėdžių ūkinių gyvūnų vidurkis sudarė ne mažiau kaip 0,3 SG hektarui (vertinamas visų deklaruojamų pievų plotų ir laikytų žolėdžių ūkinių gyvūnų (galvijų, arklių, avių, ožkų, danielių, dėmėtųjų elnių, tauriųjų elnių, Dovydo elnių, bizonų, stumbrų) santykis), pievų ar žolinių azotą kaupiančių augalų ariamojoje žemėje (visi Klasifikatoriaus III grupės kodai) plotuose ganymo sezono metu yra ganoma, šių plotų nebūtina papildomai šienauti, o po ganymo lauke likęs nenuėstos žolės kiekis nebus laikomasreikalavimų neatitikimu, jeigu tokie plotai netinkamai nuganyti ar nušienauti. Tokiu atveju ne vėliau kaip iki einamųjų metų rugsėjo 1 d. deklaruojamuose šiuose laukuose yra būtini ūkinių gyvūnų buvimo lauke požymiai – ekskrementų liekanos, išguldyta ir (arba) nuėsta žolė (ar kiti požymiai) arba laukai turi būti nušienauti, t. y. nupjauta žolė (šienas, žalioji masė ar kt.) šiuose laukuoseturi būti sutvarkyta (išvežta iš lauko arba supresuota, arba šienas sudėtas į kūgius, arba susmulkinta ir tolygiai paskleista);
		2. kai pareiškėjo (arba jo valdos nario) laikomų žolėdžių ūkinių gyvūnų vidurkis, kaip nustatyta Taisyklių 10.1.1 papunktyje, sudaro mažiau kaip 0,3 SG pievos hektarui, tada šį reikalavimą atitinkantiems (1 SG atitinka 3,33 ha) pievų ir žolinių azotą kaupiančių augalų ariamojoje žemėje plotams arba šių pievų plotų sumai, siekiančiai 10 procentų pareiškėjo visų deklaruotų plotų sumos (taikoma pareiškėjui palankesnė sąlyga), taikomi Taisyklių 10.1.1 papunkčio reikalavimai, o likę pievų plotai ne vėliau kaip iki einamųjų metų rugsėjo 1 d. turi būti sutvarkyti visame lauko plote, t. y. nupjauta žolė (šienas, žalioji masė ar kt.) turi būti iš lauko išvežta arba supresuota, arba šienas sudėtas į kūgius, o žolės susmulkinimas ir paskleidimas lauke draudžiamas;
		3. kai pareiškėjas (arba jo valdos narys) Ūkinių gyvūnų registre iki einamųjų metų liepos 1 d. yra įregistravęs ne mažiau kaip 5 bičių šeimas, tada padengtuose bičių šeimomis (1 bičių šeima atitinka 0,59 ha) pievų ir žolinių azotą kaupiančių augalų ariamojoje žemėje plotuose žolės susmulkinimas ir paskleidimas lauke leidžiamas, o likę pievų plotai ne vėliau kaip iki einamųjų metų rugsėjo 1 dienos turi būti sutvarkyti visame lauko plote, t. y. nupjauta žolė (šienas, žalioji masė ar kt.) turi būti iš lauko išvežta arba supresuota, arba šienas sudėtas į kūgius, o žolės susmulkinimas ir paskleidimas lauke draudžiamas. Šio papunkčio nuostatos taikomos nepriklausomai nuo kitų Taisyklių 10.1 papunkčio nuostatų;
	2. pareiškėjai (arba jų valdos nariai), nustatyti Taisyklių 10.1.1–10.1.2 papunkčiuose – žolėdžių ūkinių gyvūnų laikytojai, turi laikyti ūkinius gyvūnus, registruotus Ūkinių gyvūnų registre. Žolėdžių ūkinių gyvūnų, perskaičiuotų į sutartinius ūkinius gyvūnus, pagal Taisyklių 3 priedo lentelės 1–9 eilutę, duomenys vertinami atsižvelgiant į Ūkinių gyvūnų registre pateiktus duomenis;
	3. pareiškėjai, įgyvendinantys įsipareigojimus, susijusius su pievų tvarkymo darbais pagal tęstines KPP 2014-2020 m. priemonės „Agrarinė aplinkosauga ir klimatas“ veiklas ir Strateginio plano kaimo plėtros intervencines priemones „„Parama „Natura 2000“ žemės ūkio paskirties žemėje“, „Laukinių paukščių apsauga už „Natura 2000“ teritorijos ribų“, pievų tvarkymo darbus, kaip nurodyta Taisyklių 10.1 papunktyje, atlieka laikydamiesi konkrečios priemonės įgyvendinimo Taisyklėse nustatytų reikalavimų. Reikalavimas netaikomas pareiškėjams, įgyvendinantiems Taisyklių 8.2 papunktyje nurodytą pievų šienavimo įsipareigojimą;
	4. kai pievų augalai (motiejukai, eraičinai, svidrės ir kt.) einamaisiais metais yra auginami sėklai, kaip viena žemės ūkio augalų rūšis, arba žoliniai azotą kaupiantys augalai ariamojoje žemėje (visi Klasifikatoriaus III grupės kodai) yra auginami sėklai, Paraiškoje tokie laukai turi būti deklaruojami Klasifikatoriaus kodais GPŽ, GPA pažymint požymį „SĖ“, „ESĖ“ arba Klasifikatoriaus III grupės kodais atitinkamai pažymint požymį „SĖ“ „ESĖ“ arba „ĮS“. Tokiu atveju kiti Taisyklių 10 punkte išdėstyti pievų ir žolinių azotą kaupiančių augalų ariamojoje žemėje (visi Klasifikatoriaus III grupės kodai) priežiūros reikalavimai netaikomi, tačiau iki einamųjų metų spalio 15 d. šiuose laukuose turi būti nuimtas derlius. Jeigu lauke, kuriam priskirtas požymis „SĖ“, „ESĖ“ arba „ĮS“, nėra vyraujančios augalų rūšies (t. y. vizualiai įvertinus skirtingų augalų (jeigu tokių yra) paplitimą galima nustatyti, kad auginami daugiau nei vienos žolinių augalų rūšies augalai), laikoma, kad pievos paskirtis („SĖ – žemės ūkio augalai sėklai“, „ESĖ“ – daugiamečių žolių sėklos pagal priemonę „Ekologinis ūkininkavimas“, „ĮS“ – įsėlis pagal priemonę „Ekologinis ūkininkavimas) nurodyta neteisingai ir šio Taisyklių papunkčio išimtis netaikoma.
4. Siekiant įsitikinti Taisyklių 8.1 papunktyje (ar žemės ūkio augalų plotuose ariamojoje žemėje auginami žemės ūkio augalai), 8.2 papunktyje (ar laiku nušienauta ir sutvarkyta) ir 8.3 papunktyje (ar į dirvą yra įterpti augalai, ar nėra piktžolių) nurodytų įsipareigojimų vykdymu, pareiškėjo deklaruojamų laukų patikros atliekamos konkretaus deklaruoto lauko plote, įvertinant, ar nustatytas lauko priežiūros būdas pritaikytas visame lauko plote. Jeigu yra nustatoma neatitikčių, išmatuojamas ir įvertinamas (sumuojamas) bendras neatitikčių plotas lauke. Jeigu nustatomos neatitiktys tiek Taisyklių 8.2, tiek Taisyklių 8.3 papunkčiuose nustatytiems reikalavimams, laikoma, kad deklaruojamuose laukuose yra deklaruoti didesni naudmenų plotai, nei deklaruoti reikalavimus atitinkantys plotai, kaip nustatyta Taisyklių 7.10 papunktyje.
5. Sodų, riešutynų ir uogynų laukai laikomi neatitinkančiais reikalavimų, kaip nurodyta Taisyklių 8.5 papunktyje, jeigu:
	1. tarpueiliuose (išskyrus tuos tarpueilius, kuriuose yra pieva) aptinkama augmeniją stelbiančių, sustabarėjusių, taip pat sėklas subrandinusių arba išbarsčiusių piktžolių. Kai nustatomos neatitiktys, išmatuojamas ir įvertinamas (sumuojamas) bendras neatitikčių plotas lauke ir laikoma, kad deklaruojamuose laukuose yra deklaruoti didesni naudmenų plotai, nei deklaruoti reikalavimus atitinkantys plotai, kaip nustatyta Taisyklių 7.10 papunktyje;
	2. yra nepašalinti negyvi vaismedžiai ir (arba) vaiskrūmiai ar jų liekanos. Laikoma, kad deklaruojamuose laukuose yra nepašalintų negyvų vaismedžių ir (arba) vaiskrūmių, jeigu tokius vaismedžius ir (arba) vaiskrūmius galima priskirti prie grupių (trijų ir daugiau vienetų, esančių greta vienas kito). Kai nustatoma, kad neatitiktis užima daugiau nei 50 proc. lauko, laikoma, kad šis laukas yra ganykla arba pieva.

**IV SKYRIUS**

**IŠMOKos JAUNAJAM ŪKININKUI REIKALAVIMAI**

1. Išmoką jaunajam ūkininkui gali gauti pareiškėjai, atitinkantys pasirengimo ūkininkauti reikalavimus:
	1. pareiškėjas fizinis asmuo, kuris:
		1. teikdamas paraišką, kuria pirmą kartą siekia gauti išmoką jaunajam ūkininkui, yra ne vyresnis kaip 40 metų (tais metais jam nesueis 41 metai) pasirengęs ūkininkauti, t. y. turintis žinių ir (arba) patirties žemės ūkio srityje;
		2. valdą, kaip valdos valdytojas, kuria pirmą kartą arba jau yra įkūręs ne anksčiau kaip prieš 5 metus iki teikiamos paraiškos, kuria pirmą kartą siekia gauti išmoką jaunajam ūkininkui, pateikimo dienos;
	2. pareiškėjas juridinis asmuo:
		1. kurio tiek vienasmenio, tiek kolegialaus valdymo atveju, valdymo organus ir juridinio asmens dalyvius (savininkus) sudaro fiziniai asmenys, kurie paraiškos, kuria pirmą kartą siekiama gauti išmoką jaunajam ūkininkui, teikimo metu yra ne vyresni kaip 40 metų amžiaus ir einamaisiais metais šiems asmenims nesueis 41 metai ir kurie yra pasirengę ūkininkauti, t. y. ne mažiau kaip 50 proc. kolegialaus valdymo organo narių ir ne mažiau kaip 50 proc. juridinio asmens dalyvių, turi žinių ir (arba) patirties žemės ūkio srityje;
		2. kuris valdą yra įkūręs pirmą kartą ir ne anksčiau kaip prieš 5 metus iki teikiamos paraiškos, kuria pirmą kartą siekia gauti išmoką jaunajam ūkininkui, pateikimo dienos;
	3. bet kuris asmuo tik vieną kartą, kaip fizinis ar juridinis, ar juridinio asmens valdyme dalyvaujantis fizinis asmuo, gali siekti ar dalyvauti siekiant išmokos jaunajam ūkininkui;
	4. pasirengimą ūkininkauti pagrindžia bent vienas iš šių reikalavimų:
		1. įgytas žemės ūkio ir (arba) veterinarijos srities išsilavinimas ar kvalifikacija (kriterijų atitiks ir ne žemesnio kaip 3 kurso žemės ūkio ir (arba) veterinarijos sričių studentai);
		2. kompetencija, įgyta išklausius su žemės ūkio veikla susijusius mokymus, kursus;
		3. praktinė ūkininkavimo patirtis, kuri įrodoma pateikiant pagrindžiančius dokumentus apie ne mažesnį kaip 1 metų darbą žemės ūkio ir (arba) veterinarijos srityje. 1 metų stažas gali būti nepertraukiamas arba gali būti sudarytas, skaičiuojant laikotarpius, kai buvo dirbta žemės ūkio ir (arba) veterinarijos srityse, kurių suma turi būti ne mažesnė kaip 251 diena (metinis darbo dienų skaičius). Vadovaujantis Lietuvos švietimo klasifikatoriumi, patvirtintu Lietuvos Respublikos švietimo ir mokslo ministro 2005 m. kovo 31 d. įsakymu Nr. ISAK-520 „Dėl LŠK – Lietuvos švietimo klasifikatoriaus patvirtinimo“. Kokiai švietimo sričiai priskiriama konkreti specialybė, galima patikrinti pagal Studijų, mokymo programų ir kvalifikacijų registro duomenis, kurie skelbiami Švietimo, mokslo ir sporto ministerijos įsteigtoje Atviroje informavimo, konsultavimo ir orientavimo sistemoje;
		4. ūkio įregistravimas Ūkininkų ūkių registre;
	5. kai jaunasis ūkininkas yra fizinis ar juridinis vienasmenio valdymo asmuo, jis turi atitikti pasirengimo ūkininkauti reikalavimus asmeniškai. Kai jaunasis ūkininkas yra juridinis daugiaasmenio valdymo asmuo, pasirengimo ūkininkauti reikalavimus turi atitikti ne mažiau kaip 50 proc. kolegialaus valdymo organo narių ir ne mažiau kaip 50 proc. juridinio asmens dalyvių (akcininkų, pajininkų, kt.).
2. Pareiškėjo juridinio asmens atveju, siekiant užtikrinti veiksmingą ir ilgalaikę šio juridinio asmens kontrolę, visą paramos laikotarpį juridinio asmens valdymo organą ir juridinio asmens dalyvius turi sudaryti Paraiškos teikimo metu juridinio asmens veikloje dalyvaujantys fiziniai asmenys, kaip apibrėžta Taisyklių 13.2.1 papunktyje. Juridinio asmens vadovas (direktorius, savininkas ir kt.) privalo vadovauti juridiniam asmeniui ne trumpiau kaip vienus kalendorinius metus, kuriais teikiama Paraiška. Jeigu einamaisiais metais nustatoma, kad juridinio asmens veikloje dalyvauja nauji, Taisyklių 13.2.1 papunktyje neapibrėžti asmenys (pasikeitė valdymo organo nariai ir (arba) juridinio asmens dalyviai), išmoka jaunajam ūkininkui toliau neskiriama.
3. Pareiškėjo juridinio asmens veikloje dalyvaujantys fiziniai asmenys ne vėliau kaip iki einamųjų metų rugpjūčio 1 d. turi būti įregistruoti Juridinių asmenų registre bei Juridinių asmenų dalyvių informacinėje sistemoje, kaip nurodyta Taisyklių 13.2 papunktyje ir 14 punkte. Neįregistravus fizinių asmenų iki nurodytos datos, juridiniam asmeniui jaunojo ūkininko išmoka neskiriama.
4. Išmoka jaunajam ūkininkui skiriama kasmet vienam pareiškėjui ne ilgesnį nei penkerių metų laikotarpį, kai jis einamaisiais metais deklaruoja naudmenų plotus, atitinkančius bazinės tiesioginės išmokos reikalavimus.
5. Jei pareiškėjas išmokos jaunajam ūkininkui teikimo laikotarpiui nebepateikia Paraiškos, tais metais jis išmokos negauna, tačiau dėl praleistų metų išmokos laikotarpis nepailgėja. Pareiškėjas, vėliau pateikęs Paraišką, išmoką jaunajam ūkininkui gaus likusiam išmokų teikimo laikotarpiui.
6. Pareiškėjai, kurie valdą, kaip valdos valdytojai, pirmą kartą įkūrė jau esamos valdos pagrindu, laikomi atitinkančiais Taisyklių 13.1.2 papunkčio reikalavimus, jeigu valdos įkūrimas (po valdos perėmimo) įvyko ne anksčiau kaip prieš penkerius metus iki pirmą kartą pateiktos paraiškos gauti tiesiogines išmokas.
7. Išmoka jaunajam ūkininkui mokama už kiekvieną Paraiškoje deklaruotą reikalavimus bazinei tiesioginei išmokai gauti atitinkantį naudmenų hektarą iki 70 ha. Neatsižvelgiant į tai, kad išmoka jaunajam ūkininkui mokama už ne didesnį kaip 70 ha plotą, pareiškėjas privalo deklaruoti visus žemės valdymo teise (nuosavybės, nuomos ar panaudos pagrindais) jam priklausančius plotus:
	1. kai išmoką jaunajam ūkininkui siekia gauti fizinis asmuo ir (arba) juridinis asmuo ir (arba) keli juridiniai asmenys, kurių valdyme dalyvauja tas pats fizinis asmuo, ir kurie skirtingais deklaravimo metais deklaruoja tuos pačius naudmenų plotus, tokiems žemės ūkio veiklos subjektams skaičiuojamas bendras išmokos jaunajam ūkininkui teikimo laikotarpis;
	2. kai išmoką jaunajam ūkininkui siekia gauti susiję asmenys, kaip nustatyta Sąsajų metodikoje, išmoka jaunajam ūkininkui tokiems asmenims mokama už ne didesnį kaip bendrą 70 ha plotą.
8. Nustačius, kad kelių juridinių asmenų, kaip apibrėžta Taisyklių 13.2 papunktyje, valdyme dalyvauja tas pats fizinis asmuo, visos paraiškos, susijusios su šiuo fiziniu asmeniu, įvertinamos vadovaujantis Sąsajų metodika, kaip nustatyta Taisyklių 7.13 papunktyje.
9. Pareiškėjai, kurie pirmą kartą valdą įkūrė ankstesniu laikotarpiu gali pasirinkti tęsti paramos gavimą, kol sueis penkeri paramos gavimo metai pagal 2014–2020 m. taikytos jaunųjų ūkininkų išmokos reikalavimus, nustatytus Lietuvos Respublikos žemės ūkio ministro 2015 m. gruodžio 4 d. įsakymu Nr. 3D-897 „Dėl Paramos už žemės ūkio naudmenas ir kitus plotus bei gyvulius paraiškos ir tiesioginių išmokų administravimo bei kontrolės taisyklių patvirtinimo“, arba pasirinkti paramą gauti pagal šiame skyriuje nustatytus reikalavimus.

**V SKYRIUS**

**SUSIETOSIOS PARAMOS UŽ PLOTĄ REIKALAVIMAI**

**SUSIETOSIOS PARAMOS UŽ VAISIUS, UOGAS IR RIEŠUTUS, DARŽOVES IR BALTYMINIUS AUGALUS REIKALAVIMAI**

1. Pareiškėjai, siekiantys gauti susietąją paramą už vaisių, uogų ir riešutų (Klasifikatoriaus V grupės kodai: 1–5, 7–13, 15–23, 25–26, 29, 41–42) ir daržovių (Klasifikatoriaus I grupės kodai: 21–34, 36–51, 84 ir V grupės kodai: 37–39) auginimą atvirajame grunte, privalo:
	1. daugiamečius sodinius išlaikyti (ir jie turi būti randami patikros vietoje metu) visus kalendorinius metus, kuriais yra teikiama Paraiška. Jei daugiamečiai sodiniai iki kalendorinių metų pabaigos neišlaikomi, pareiškėjai privalo mobiliąja programėle „NMA agro“ pateikti nuotraukas iš skirtingų lauko vietų, kuriose aiškiai matytųsi auginti daugiamečiai sodiniai ir bendras lauko vaizdas;
	2. deklaruojant 3 ha ir didesnį vaisių, uogų ir riešutų, daržovių atvirame grunte plotą likus ne mažiau kaip 10 darbo dienų iki pirmo derliaus nuėmimo, tačiau ne vėliau nei iki einamųjų metų spalio 1 d., mobiliąja programėle „NMA agro“ pateikti nuotraukas iš kiekvieno lauko kelių skirtingų vietų, kur aiškiai matytųsi užaugintas derlius ir bendras lauko vaizdas. Tais atvejais, kai užauginto derliaus nėra, tačiau nuotraukose matomi, pvz., gyvi, nenudžiūvę vaismedžiai, jauni sodinukai (tačiau tame pačiame lauke deklaruojami ne trumpiau nei 3 m.), – tai nelaikoma nustatytų reikalavimų neatitikimu. Jei einamaisiais metais Taisyklių 22 punkte nurodytais Klasifikatoriaus kodais deklaruotuose laukuose iš lauko pagal nurodymus nepateikiamos nuotraukos, susietoji parama už vaisių, uogų, riešutų ir daržovių auginimą minėtuose laukuose nemokama. Pavėluotai šiame punkte paminėtos nuotraukos priimamos iki einamųjų metų spalio 15 d., už kiekvieną pavėluotą darbo dieną (savaitgaliai, šventinės dienos ir po jų einanti pirma darbo diena laikomi viena darbo diena) susietosios paramos sumą už vaisių, uogų, riešutų ir daržovių auginimą atvirame grunte mažinant 1 proc. Po einamųjų metų spalio 15 d. pateiktos šiame punkte paminėtos nuotraukos neadministruojamos, išskyrus atvejus, kai vėlavimą lėmė nuo pareiškėjo valios nepriklausančios (*force majeure*) aplinkybės. Jei nustatoma, kad nuotraukos nebuvo pateiktos dėl nuo pareiškėjo valios nepriklausančių (*force majeure*) aplinkybių, parama (1 proc. už kiekvieną pavėluotą darbo dieną) nemažinama. Pareiškėjams, deklaruojantiems susietajai paramai už vaisius, uogas, riešutus ir daržoves atvirame grunte gauti mažesnį kaip 3 ha minėtų augalų plotą, reikalavimas pateikti nuotraukas netaikomas;
	3. įdirbtoje ariamojoje žemėje iki derliaus nuėmimo užtikrinti, kad auginamos daržovės dominuotų;
	4. deklaruoti ne mažesnį kaip 0,1 ha vaisių, uogų, riešutų ir daržovių atvirame grunte plotą.
2. Pareiškėjai, siekiantys gauti susietąją paramą už daržovių auginimą uždarame grunte (šildomuose šiltnamiuose) (Klasifikatoriaus I grupės 18, 19 ir 81 kodai), privalo:
	1. deklaruoti ne mažesnį kaip 0,1 ha uždarame grunte (šildomuose šiltnamiuose) auginamų daržovių plotą;
	2. šiltnamiuose gamybinę veiklą vykdyti ne trumpiau kaip 8 mėnesius per kalendorinius metus, auginti produkciją žemėje arba substratuose. Gamybinės veiklos pradžia nustatoma pagal sėjos ar daigų sodinimo aktą, surašytą ir patvirtintą Agentūros ne vėliau kaip per 5 darbo dienas nuo sėjos arba daigų sodinimo pabaigos, apie kurią likus ne vėliau kaip prieš 5 darbo dienas pareiškėjas raštu informuoja Agentūrą. Sėjos ar daigų sodinimo aktas surašomas dviem egzemplioriais (vienas Agentūrai, kitas pareiškėjui) ir jame turi būti nurodyta: pasėtų ar pasodintų augalų pavadinimas, pagal pareiškėjo pateiktus duomenis – sėjos ar daigų sodinimo data, apsėtas ar užsodintas plotas. Gamybinės veiklos pradžia yra laikoma 30 kalendorinių dienų iki sėjos ar daigų sodinimo akte užfiksuotos sėjos ar sodinimo darbų baigimo dienos. Gamybinės veiklos pabaiga nustatoma pagal Agentūrai pateiktus paskutinius einamaisiais metais išrašytus produkcijos realizavimo dokumentus. Gamybinės veiklos pabaiga laikoma 30 kalendorinių dienų po paskutinių produkcijos realizavimo dokumentų išrašymo dienos;
	3. gamybinės veiklos laikotarpiu, kaip nurodyta Taisyklių 23.2 papunktyje, realizuoti užaugintą produkciją. Pareiškėjas ne vėliau kaip iki kiekvieno gamybinės veiklos laikotarpio kalendorinio mėnesio 10 dienos turi Agentūrai pateikti informaciją apie realizuotą produkciją: sąskaitų, sąskaitų faktūrų, kasos pajamų orderių, kasos aparato kvitų arba pinigų priėmimo kvitų, kuriuose būtų nurodytas produkcijos kiekis ir piniginė vertė, kopijas arba jų suvestines. Jeigu per atskaitinį gamybinės veiklos mėnesį produkcija nerealizuojama, turi būti pateikiamas pareiškėjo paaiškinimas nurodant objektyvias gamybinės veiklos delsimo priežastis (pvz., nuo pareiškėjo valios nepriklausančios aplinkybės (*force majeure*); gamybinės veiklos pradžia, kai produkcija dar yra auginama; atliekama augalų kaita, kaip nurodyta Taisyklių 23.7 papunktyje ar kt.). Atsižvelgdama į pareiškėjo prašyme nurodytas priežastis, Agentūra priima sprendimą dėl pareiškėjo nepertraukiamai vykdomos gamybinės veikos užtikrinimo;
	4. turėti veikiančias stacionarias (nuolatinę, ilgalaikę sistemą, kuri užtikrintų tolygų šilumos paskirstymą visame šiltnamyje) šildymo ir automatines laistymo sistemas;
	5. šiltnamius įregistruoti kaip statinius Nekilnojamojo turto registre iki einamųjų metų lapkričio 15 d.;
	6. vykdyti buhalterinę apskaitą Lietuvos Respublikos teisės aktų nustatyta tvarka;
	7. užtikrinti, kad Agentūros atliekamos patikros vietoje metu visame deklaruotame tinkamame paramai plote uždarame grunte (šildomuose šiltnamiuose) būtų vykdoma gamybinė veikla, t. y. auginamos daržovės (agurkai ir (arba) pomidorai ir (arba) paprikos). Jeigu auginant agurkus einamųjų metų gamybinės veiklos viduryje (liepos mėn.) atliekama augalų kaita (pvz., vietoj ilgavaisių agurkų sodinami trumpavaisiai) ir Agentūros atliekamos patikros vietoje metu nėra galimybės patvirtinti, kad deklaruojamame plote augalai auga, pareiškėjas privalo atliekančiam patikrą Agentūros darbuotojui nurodyti terminą (ne vėliau kaip per 40 kalendorinių dienų nuo pirmojo atvykimo į patikrą vietoje), per kurį atsinaujins produkcijos gavyba, tam, kad būtų galima sugrįžti ir įsitikinti, jog daržovės auga;
	8. pateikti dokumentus ar jų kopijas, susijusius su Taisyklių 23.2 (dėl gamybinės veiklos pabaigos) ir 23.6 papunktyje minimų reikalavimų įgyvendinimu, Agentūrai iki einamųjų metų gruodžio 1 d.
3. Pareiškėjai, siekiantys gauti susietąją paramą už baltyminių augalų auginimą, privalo deklaruoti ne mažesnį kaip 0,5 ha baltyminių augalų, tokių kaip: žirniai, pupos, lubinai, liucernos, dobilai, vikiai, gargždeniai, seradėlės, esparcetai, barkūnai, ožiarūčiai, lęšiai, avinžirniai, pelėžirniai ir (ar) jų mišiniai, kuriuose azotą kaupiantys augalai yra vyraujantys, t. y. kuriuose šių augalų lauke yra daugiau nei 50 proc., neįskaičiuojant baltyminių augalų mišinių su azoto nekaupiančiais žoliniais augalais, ploto.
4. Jeigu pareiškėjas, auginantis daugiamečius sodinius, neatitinka Taisyklių 22.1 papunkčio, ar auginantis daržoves, neatitinka Taisyklių 22.3 papunkčio reikalavimų, susietoji parama už tuos plotus, kuriuose nustatytas pažeidimas, nemokama, o pažeidimo plotas yra laikomas neteisingai deklaruotu gauti susietąją paramą. Kai pareiškėjas, auginantis daržoves uždarame grunte (šildomuose šiltnamiuose), neatitinka bent vieno iš Taisyklių 23 punkto reikalavimų, ar kai pareiškėjas, auginantis baltyminius augalus, neatitinka Taisyklių 24 punkte nurodytų reikalavimų, susietoji parama už plotą nemokama. Jei reikalavimas taikomas šiltnamiui, parama nemokama už tą šiltnamį, kuris neatitinka reikalavimų.
5. Tikslūs nurodytų išmokų dydžiai nustatomi atskiru Lietuvos Respublikos žemės ūkio ministro įsakymu patikslinus lėšas, skirtas iš Europos Sąjungos biudžeto, ir gavus informaciją iš Agentūros apie pareiškėjų, siekiančių gauti paramą už daržovių (išskyrus bulves), auginamų atvirame ir uždarame grunte (šildomuose šiltnamiuose), vaisių, uogų, riešutų ir baltyminių augalų auginimą, deklaruotą plotą.

**SUSIETOSIOS PARAMOS UŽ PLOTUS, KURIUOSE AUGINAMOS SĖKLINĖS**

**BULVĖS, REIKALAVIMAI**

1. Pareiškėjai, kurie yra įtraukti į Valstybinėje augalininkystės tarnyboje prie Žemės ūkio ministerijos (toliau – VAT) administruojamą Atestuotų dauginamosios medžiagos tiekėjų sąrašą, gali gauti susietąją paramą už plotus, kuriuose auginamos sėklinės bulvės (Klasifikatoriaus kodas BUL ir požymis SĖ), jeigu:
	1. deklaruoja ne mažesnį kaip 0,5 ha plotą, kuriame auginamos sėklinės bulvės;
	2. įsipareigoja VAT nustatyta tvarka aprobuoti deklaruojamus sėklinių bulvių plotus ir sertifikuoti išaugintas sėklines bulves.
2. Taisyklių 27.2 papunktyje nurodyto reikalavimo įgyvendinimas įvertinamas pagal VAT Agentūrai pateiktą informaciją apie ne vėliau kaip iki kitų metų gegužės 1 d. išduotus sėklinių bulvių pasėlių aprobavimo aktus ir sėklinių bulvių sertifikatus.
3. Jei pareiškėjas, siekiantis gauti susietąją paramą už plotus, kuriuose auginamos sėklinės bulvės, neatitinka bent vieno iš Taisyklių 27 punkte nurodytų reikalavimų, susietoji parama už plotą, neatitinkantį minėtų reikalavimų, jam nemokama.
4. Tikslūs nurodytų išmokų dydžiai nustatomi atskiru Lietuvos Respublikos žemės ūkio ministro įsakymu patikslinus lėšas, skirtas iš Europos Sąjungos biudžeto ir gavus informaciją iš Agentūros apie pareiškėjų, siekiančių gauti susietąją paramą už plotus, kuriuose auginamos sėklinės bulvės, deklaruotą plotą.

**SUSIETOSIOS PARAMOS UŽ PLOTUS, KURIUOSE AUGINAMI CUKRINIAI**

**RUNKELIAI, REIKALAVIMAI**

1. Pareiškėjai, siekiantys gauti susietąją paramą už plotus, kuriuose auginami cukriniai runkeliai (Klasifikatoriaus kodas CUR), privalo:
	1. deklaruoti ne mažesnį kaip 0,5 ha plotą, kuriame auginami cukriniai runkeliai;
	2. su baltojo cukraus gamintoju ar žemės ūkio kooperatyvu būti sudarę cukrinių runkelių pirkimo–pardavimo sutartį, galiojančią einamųjų metų produkcijai parduoti:
		1. kurią privalo pateikti seniūnijos darbuotojui Paraiškos teikimo metu (išskyrus atvejus, kai Paraiška teikiama savarankiškai užpildant Paraiškos elektroninę formą, prisijungus prie PPIS (kaip nurodyta Taisyklių 31.2.2 papunktyje);
		2. kurios kopiją privalo pateikti ne vėliau kaip iki einamųjų metų rugpjūčio 1 d. Agentūrai, kai Paraiška teikiama savarankiškai užpildant Paraiškos elektroninę formą, prisijungus prie PPIS. Šiame papunktyje nurodyti dokumentai pavėluotai priimami iki einamųjų metų rugpjūčio 15 d., už kiekvieną pavėluotą darbo dieną (savaitgaliai, šventinės dienos ir po jų einanti pirma darbo diena laikomi viena darbo diena) susietosios paramos už plotus, kuriuose auginami cukriniai runkeliai, sumą mažinant 1 proc. Po einamųjų metų rugpjūčio 15 d. sąrašai neadministruojami ir susietoji parama už plotus, kuriuose auginami cukriniai runkeliai, neskiriama, išskyrus atvejus, kai vėlavimą lėmė nuo pareiškėjo valios nepriklausančios (*force majeure*) aplinkybės. Esant šioms aplinkybėms susietosios paramos už plotus, kuriuose auginami cukriniai runkeliai, mažinimas (1 proc. už kiekvieną pavėluotą darbo dieną) netaikomas.
2. Visi pareiškėjai privalo saugoti su baltojo cukraus gamintoju ar žemės ūkio kooperatyvu sudarytą cukrinių runkelių pirkimo–pardavimo sutartį ne trumpiau kaip dvejus metus nuo Paraiškos teikimo metų ir pareikalavus ją pateikti Agentūrai.
3. Jei pareiškėjas, siekiantis gauti susietąją paramą už cukrinių runkelių plotus, neatitinka bent vieno iš Taisyklių 31–32 punktuose nurodytų reikalavimų susietajai paramai gauti, susietoji parama už plotą jam nemokama, o jau išmokėta paramos suma susigrąžinama.
4. Tikslūs nurodytų išmokų dydžiai nustatomi atskiru Lietuvos Respublikos žemės ūkio ministro įsakymu patikslinus lėšas, skirtas iš Europos Sąjungos biudžeto ir gavus informaciją iš Agentūros apie pareiškėjų, siekiančių gauti susietąją paramą už plotus, kuriuose auginami cukriniai runkeliai, deklaruotą plotą.

**VI SKYRIUS**

**EKOLOGINIŲ SISTEMŲ REIKALAVIMAI**

**VISOMS EKOLOGINĖMS SISTEMOMS TAIKOMI BENDRIEJI REIKALAVIMAI**

1. Pareiškėjai, gali savanoriškai pasirinkti dalyvavimą ekologinėse sistemose ir pretenduoti į ekologinių sistemų išmokas, paraiškas teikdami kasmet. Pareiškėjai gali pasirinkti iš šių ekologinių sistemų: kompleksinė ekologinė sistema „Veiklos ariamojoje žemėje“ (toliau – kompleksinė ekologinė sistema), „Sodų ir uogynų tvarkymas gamtai palankiu būdu“, „Tausojanti vaisių, uogų ir daržovių programa (NKP)“, „Ekologinis ūkininkavimas (vaisiai, uogos, daržovės, vaistažolės ir prieskoniniai augalai)“, „Ariamųjų durpžemių keitimas pievomis“, „Eroduotos žemės keitimas pievomis“, Kompleksinė pievų ir šlapynių priežiūros sistema“, „Ekstensyvus šlapynių tvarkymas“, „Perėjimas prie ekologinio ūkininkavimo.
2. Pareiškėjais privalo būti tik aktyvūs ūkininkai.
3. Pareiškėjai, siekiantys gauti paramą pagal ekologines sistemas, privalo atitikti šių Taisyklių II skyriuje nustatytus bendruosius reikalavimus ir jų laikytis visą įsipareigojimų laikotarpį.
4. Jeigu pareiškėjas, siekiantis gauti paramą pagal ekologines sistemas, neatitinka bent vieno iš konkrečioms ekologinėms sistemoms taikomų reikalavimų ir įsipareigojimų, taikomos sankcijos, kaip nustatyta šių Taisyklių IX skyriuje.
5. Siekiant išvengti Strateginiame plane nustatytų finansinių lėšų perviršio, ekologinių sistemų išmokų dydžiai gali būti sumažinti nuo nustatytų Strateginiame plane. Atsižvelgiant į tai, tikslūs ekologinių sistemų išmokų dydžiai nustatomi atskiru Lietuvos Respublikos žemės ūkio ministro įsakymu, gavus informaciją iš Agentūros apie pareiškėjų, siekiančių gauti paramą pagal atskiras ekologines sistemas, deklaruotą plotą.
6. Strateginiame plane atskiroms ekologinėms sistemoms nustatytos skirti finansinės lėšos gali būti perskirstomos, siekiant išvengti lėšų nepanaudojimo.
7. Pareiškėjai, deklaruojantys tą patį plotą, gali dalyvauti ir kitose ekologinėse sistemose, kurių sąrašas nustatytas šių Taisyklių 2 priede.

**VEIKSMINGUMO IR EFEKTYVUMO METODIKOS TAIKYMAS**

**KOMPLEKSINEI EKOLOGINEI SISTEMAI**

1. Veiksmingumo ir efektyvumo metodika taikoma kompleksinei ekologinei sistemai, susidedančiai iš 7 veiklų: „Veiklos ariamojoje žemėje – Augalų kaita“, „Veiklos ariamojoje žemėje – Tarpiniai pasėliai“, „Veiklos ariamojoje žemėje – Sertifikuotos sėklos naudojimas“, „Kraštovaizdžio elementų priežiūra“, „Trumpaamžių medingųjų augalų juostos“, „Daugiamečių žolių juostos“, „Veiklos ariamojoje žemėje – Neariminės tausojamosios žemdirbystės technologijos“.
2. Pareiškėjai, siekdami dalyvauti kompleksinėje ekologinėje sistemoje, privalės pasirinkti bent 3 veiklas, laisvai pasirenkamas iš negamybinių ir gamybinių veiklų:
	1. mažiausiai viena laisvai pasirenkama negamybinė veikla iš: šių veiklų „Kraštovaizdžio elementų priežiūra“, „Trumpaamžių medingųjų augalų juostos“, „Daugiamečių žolių juostos“, taip pat iš ekologinių sistemų „Ariamųjų durpžemių keitimas pievomis“ ir „Eroduotos žemės keitimas pievomis“ arba žaliojo pūdymo, deklaruoto užskaitai pagal 8 GAAB standartą „Minimali žemės ūkio paskirties žemės, skirtos negamybiniams plotams arba objektams, dalis“ (toliau – GAAB 8). Negamybinei veiklai privaloma skirti ne mažiau kaip 5 proc. deklaruotos ariamosios žemės;
	2. mažiausiai dvi laisvai pasirenkamos gamybinės veiklos iš šių veiklų: „Veiklos ariamojoje žemėje – Augalų kaita“, „Veiklos ariamojoje žemėje – Tarpiniai pasėliai“, „Veiklos ariamojoje žemėje – Sertifikuotos sėklos naudojimas“, „Veiklos ariamojoje žemėje – Neariminės tausojamosios žemdirbystės technologijos“. Ūkininkaujantys ekologiškai turės galimybę dalyvauti ne daugiau nei dviejose gamybinėse veiklose ir negalės dalyvauti veikloje „Veiklos ariamojoje žemėje – Sertifikuotos sėklos naudojimas“.
3. Pareiškėjai, pasirinkę dalyvauti tik vienoje ar keliose negamybinėse veiklose („Kraštovaizdžio elementų priežiūra“, „Trumpaamžių medingųjų augalų juostos“, „Daugiamečių žolių juostos“), neprivalo dalyvauti gamybinėse veiklose.
4. Veiksmingumo ir efektyvumo metodika netaikoma pareiškėjams, kurie atitinka bent vieną iš šių sąlygų:
	1. deklaruoja mažiau kaip 10 ha ariamosios žemės;
	2. daugiau kaip 75 proc. deklaruotos ariamosios žemės naudojama žolei ar žoliniams pašarams auginti, žaliajam pūdymui arba ankštiniams augalams (Klasifikatoriaus III grupė) auginti, arba naudojama keliais minėtais tikslais;
	3. daugiau kaip 75 proc. paramai tinkamo ploto yra daugiametės pievos arba yra naudojamos žolei ar kitiems žoliniams pašarams auginti, arba naudojama keliais minėtais tikslais;
	4. pasirenkama (-os) tik negamybinė (-ės) veikla (-os).

**KOMPLEKSINĖS EKOLOGINĖS SISTEMOS VEIKLOS**

**„AUGALŲ KAITA“ REIKALAVIMAI**

1. Parama skiriama, už kasmet taikomą ne mažiau kaip 4 augalų, iš kurių bent vienas yra dirvą gerinančių augalų rūšies, kaitą pagal šią veiklą deklaruotame plote.
2. Pareiškėjai, siekiantys gauti paramą pagal šią veiklą, privalo:
	1. dalyvauti šioje veikloje 4 metus, nekeičiant įsipareigojimų trukmės;
	2. Paraišką teikti kasmet;
	3. ariamojoje žemėje deklaruoti bendrą ne mažesnį kaip 1 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	4. ankštiniams augalams skirti ne mažiau kaip 10 proc. deklaruoto ploto;
	5. kasmet taikyti ne mažiau kaip 4 augalų kaitą;
	6. nesėti to paties pasėlio dvejus metus iš eilės tame pačiame lauke;
	7. vykdyti veiklą pagal šią ekologinę sistemą taip, kad kasmet bent vienas iš augalų kaitos narių būtų iš šių dirvą gerinančių augalų grupių:
		1. ankštinių augalų grupė: žirniai, pupos, sojos, lubinai, vikiai, avinžirniai (Klasifikatoriaus kodai: ŽIR, PUP, SJO, LUB, VIK, AVN);
		2. aliejinių augalų grupė: žieminiai ir vasariniai rapsai, baltosios garstyčios, aliejiniai ridikai, judros, rudosios garstyčios, pluoštinės kanapės, sėmeniniai linai, žieminiai ir vasariniai rapsukai, saulėgrąžos (Klasifikatoriaus kodai: RAV, RAŽ, GAB, ALR, JUD, GAJ, KAN, LIN, RAP, SAU);
		3. daugiamečių ir vienmečių žolių grupė: ankštinės ir varpinės žolės arba jų mišiniai, kmynai (Klasifikatoriaus kodai: GPA, GPŽ, KMY, Klasifikatoriaus III grupė);
		4. kaupiamųjų augalų grupė: bulvės, cukriniai runkeliai, daržovės, kukurūzai (Klasifikatoriaus kodai: BUL, CUR, KUK, Klasifikatoriaus I grupės 21–50 kodai);
		5. sideraciniai augalai žaliajai trąšai arba žaliajam pūdymui (Klasifikatoriaus kodai: ALR, GAB, RAV, DOB, GPŽ, GPA, VIK): augalai, kurie pasėti pavasarį ir užauginta biomasė rudenį įterpiama į dirvą.
3. Pagal šią veiklą pareiškėjas gali tik sumažinti ne daugiau kaip 10 proc. deklaruoto ploto per visą įsipareigojimų laikotarpį.
4. Žaliojo pūdymo plotai, kuriuose įgyvendinama ši veikla, tinkami užskaitai pagal GAAB 8 , t. y. ne mažiau nei 4 proc. deklaruojamos ariamosios žemės turi skirti žaliajam pūdymui.
5. Pareiškėjai, dalyvaujantys šioje veikloje, privalo dalyvauti dar bent vienoje gamybinėje veikloje ir bent vienoje negamybinėje veikloje, kaip nustatyta Veiksmingumo ir efektyvumo metodikoje.

**KOMPLEKSINĖS EKOLOGINĖS SISTEMOS VEIKLOS „TARPINIAI**

**PASĖLIAI“ REIKALAVIMAI**

1. Parama skiriama pasirinktinai už įsėlį ar posėlį, ar tarpinius pasėlius per žiemą (toliau – tarpiniai augalai).
2. Pareiškėjai, siekiantys gauti paramą pagal šią veiklą, privalo:
	1. ariamojoje žemėje deklaruoti bendrą ne mažesnį kaip 1 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. po pagrindinių žemės ūkio augalų derliaus nuėmimo nenuimti tarpinių augalų derliaus;
	3. nenaudoti tarpinių augalų plotų ūkinių gyvūnų ganymui;
	4. po pagrindinių žemės ūkio augalų derliaus nuėmimo tarpiniams augalams nenaudoti augalų apsaugos produktų, mineralinių ir organinių trąšų;
	5. tarpinius pasėlius per žiemą, kuriuos gali sudaryti žemės ūkio augalai, nurodyti Taisyklių 47.7.1–47.7.3 papunkčiuose, taip pat varpiniai javai (Klasifikatoriaus kodai: AVI, KRV, KRŽ, KVV, KVŽ, KVK, MIV, MIŽ, RUV, RUŽ, ) ar šių augalų grupių mišinys, pasėti iki einamųjų metų rugsėjo 1 d. ir auginti iki kitų metų kovo 1 d.;
	6. žolinių augalų (Klasifikatoriaus kodai: GPA, GPŽ, Klasifikatoriaus III grupė) įsėlį įsėti kartu su pagrindiniais žemės ūkio augalais per pavasario sėją ir po pagrindinių žemės ūkio augalų derliaus nuėmimo nepertraukiamai auginti dar bent 8 savaites;
	7. žolinių augalų posėlį (Klasifikatoriaus kodai: GPA, GPŽ, Klasifikatoriaus III grupė) pasėti po pagrindinių žemės ūkio augalų derliaus nuėmimo iki rugpjūčio 15 d., ir nepertraukiamai auginti bent 8 savaites;
	8. jei valdoje naudojami profesionaliajam ir (ar) neprofesionaliajam naudojimui skirti augalų apsaugos produktai, pildyti Augalų apsaugos produktų naudojimo apskaitos žurnalą Augalų apsaugos produktų saugojimo, tiekimo rinkai, naudojimo taisyklėse, patvirtintose Lietuvos Respublikos žemės ūkio ministro 2003 m. gruodžio 30 d. įsakymu Nr. 3D-564 „Dėl Augalų apsaugos produktų saugojimo, tiekimo rinkai, naudojimo taisyklių patvirtinimo“, nustatytais terminais ir būdais;
	9. jei valdoje yra naudojamos organinės ir (arba) mineralinės trąšos:
		1. turėti ir tręšti laukus pagal tręšimo planus, kaip nustatyta Mėšlo ir srutų tvarkymo aplinkosaugos reikalavimų apraše, patvirtintame Lietuvos Respublikos aplinkos ministro ir Lietuvos Respublikos žemės ūkio ministro 2005 m. liepos 14 d. įsakymu Nr. D1-367/3D-342 „Dėl Mėšlo ir srutų tvarkymo aplinkosaugos reikalavimų aprašo patvirtinimo“;
		2. per PPIS (adresu https://paseliai.vic.lt) įvesti duomenis apie panaudotus tręšiamuosius produktus (įskaitant tręšimą mėšlu mažiau kaip 30 ha naudmenų per kalendorinius metus): lauko atpažinimo numerį (KŽS ir lauko numerį arba lauko eilės numerį), pasėlio kodą arba augalo pavadinimą, tręšiamą plotą, trąšos pavadinimą, panaudotos trąšos medžiagos kiekį (kg), panaudotos trąšos kiekį (kg į ha), trąšų kiekį perskaičiavus pagal azoto kiekį (kg į ha), tręšimo datą. Duomenys turi būti užpildyti per 5 darbo dienas nuo tręšiamųjų produktų panaudojimo.
3. Tarpinių augalų plotai, kuriuose įgyvendinama ši veikla, tinkami užskaitai pagal GAAB 8, t. y. ne mažiau nei 7 proc. deklaruojamos ariamosios žemės turi skirti tarpiniams augalams.
4. Pareiškėjai, dalyvaujantys šioje veikloje, privalo dalyvauti dar bent vienoje gamybinėje veikloje ir bent vienoje negamybinėje veikloje, kaip nustatyta Veiksmingumo ir efektyvumo metodikoje.

**KOMPLEKSINĖS EKOLOGINĖS SISTEMOS VEIKLOS „SERTIFIKUOTOS**

**SĖKLOS NAUDOJIMAS“ REIKALAVIMAI**

1. Pagal šią veiklą parama skiriama už sertifikuota sėkla apsėtus plotus.
2. Pareiškėjai, siekiantys gauti paramą pagal šią veiklą, privalo:
	1. deklaruoti bendrą ne mažesnį kaip 0,5 ha sertifikuota sėkla apsėtą tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. apsėti plotus ariamojoje žemėje tik sertifikuota augalų, nurodytų 56.3 papunktyje, sėkla (įskaitant ganyklas arba pievas, kurių Klasifikatoriaus kodai: GPŽ, GPA);
	3. išsėti ne mažesnį kaip nustatytą sertifikuotos sėklos kiekį pagal augalų rūšis ir lauką: sėjamosios avižos (AVI) – XX kg/ha, sėjamieji grikiai (GRI) – XX kg/ha, vasariniai kvietrugiai (KRV) – XX kg/ha, žieminiai kvietrugiai (KRŽ) – XX kg/ha, vasariniai kviečiai (KVV) – XX kg/ha, žieminiai kviečiai (KVŽ) – XX kg/ha, vasariniai miežiai (MIV) – XX kg/ha, žieminiai miežiai (MIŽ) – XX kg/ha, sėjamieji rugiai (RUŽ) – XX kg/ha, vasariniai kviečiai „Spelta“ (KSV) – XX kg/ha, žieminiai kviečiai „Spelta“ (KSŽ) – XX kg/ha; sėjamieji žirniai (ŽIR) – XX kg/ha; pupos (PUP) – XX kg/ha; siauralapiai lubinai (LUB) – XX kg/ha; smilgos (GPŽ; GPA) – XX kg/ha; pieviniai pašiaušėliai (GPŽ; GPA) – XX kg/ha; aukštosios avižuolės (GPŽ; GPA) – XX kg/ha; paprastosios šunažolės (GPŽ; GPA) – XX kg/ha; eraičinai (GPŽ; GPA) – XX kg/ha; svidrės (GPŽ; GPA) – XX kg/ha; motiejukai (GPŽ; GPA) – XX kg/ha; miglės (GPŽ; GPA) – XX kg/ha; visgės (GPŽ; GPA) – XX kg/ha; eraičinsvidrės (GPŽ; GPA) – XX kg/ha; ožiarūčiai (OŽI) – XX kg/ha, gargždeniai (GAR) – XX kg/ha, liucernos (LIC) – XX kg/ha, esparcetai (ESP) – XX kg/ha, dobilai (DOB) – XX kg/ha, vikiai (VIK) – XX kg/ha;
	4. einamųjų metų sėjai sertifikuotą sėklą įsigyti ne anksčiau kaip prieš 24 mėnesius iki einamųjų metų paraiškų teikimo pabaigos;
	5. plotų, kuriuose pasėta sertifikuota sėkla, nenaudoti sėklos gamybai (šie plotai negali būti aprobuojami bei derlius negali būti sertifikuojamas VAT;
	6. Paraiškos teikimo metu (išskyrus kai Paraišką teikia savarankiškai, užpildant Paraiškos elektroninę formą, prisijungus prie PPIS) savivaldybės ar seniūnijos (toliau – seniūnija) darbuotojui pateikti, o seniūnijos darbuotojas – patikrinti informaciją apie išsėtą sertifikuotų sėklų kiekį pagal atskirą augalą ir lauką, apie sėklos įsigijimą (ar sėkla įsigyta ne anksčiau kaip prieš 24 mėnesius iki einamųjų metų paraiškų teikimo pabaigos) ir sertifikuotos sėklos įsigijimo faktui pagrįsti reikalingus dokumentus:
		1. jeigu sėkla buvo įsigyta iš Lietuvoje veikiančio atestuoto dauginamosios medžiagos tiekėjo – sąskaitą faktūrą ir (arba) PVM sąskaitą faktūrą ir sėklos sertifikato kopiją (ar jį atitinkantį dokumentą) ir (arba) pakuočių etiketes (neatsižvelgiant į tai, ar sėklos kilmės šalis yra Lietuva ar užsienio valstybė), šie dokumentai turi būti lietuvių kalba (atliktas vertimo paslaugas teikiančių kompetentingų įstaigų vertimas). Sertifikuotos sėklos įsigijimo sąskaitoje turi būti nurodytas siuntos numeris (kuris turi sutapti su nurodytuoju sėklos sertifikate), įsigytos sėklos kiekis, įsigytos sėklos augalų rūšis, veislė ir kategorija;
		2. jeigu sėkla buvo įsigyta tiesiogiai iš Europos Sąjungos valstybėse veikiančio užsienio valstybės (ne Lietuvos) dauginamosios medžiagos tiekėjo – sąskaitą faktūrą ir (arba) PVM sąskaitą faktūrą ir sėklos sertifikato kopiją (ar jį atitinkantį dokumentą) ir (arba) pakuočių etiketes (šie dokumentai turi būti lietuvių kalba (atliktas vertimo paslaugas teikiančių kompetentingų įstaigų vertimas). Sertifikuotos sėklos įsigijimo sąskaitoje turi būti nurodytas siuntos numeris (kuris turi sutapti su nurodytuoju sėklos sertifikate ir (arba) pakuočių etiketėse, kurios gali būti patikrintos Agentūros atliekamos patikros vietoje metu), įsigytos sėklos kiekis, įsigytos sėklos augalų rūšis, veislė ir kategorija;
	7. kai Paraišką teikia savarankiškai, užpildant Paraiškos elektroninę formą, prisijungus prie PPIS, ne vėliau kaip iki einamųjų metų rugpjūčio 1 d. Agentūrai pateikti sertifikuotos sėklos įsigijimo faktui pagrįsti reikalingus dokumentus, kaip nustatyta Taisyklių 56.6.1–56.6.2 papunkčiuose. Pavėluotai šiame papunktyje nurodyti dokumentai priimami iki nustatytų terminų, už kiekvieną pavėluotą darbo dieną (savaitgaliai, šventinės dienos ir po jų einanti pirma darbo diena laikomi viena darbo diena) už sertifikuota sėkla apsėtus plotus sumą mažinant 1 proc. Po einamųjų metų rugpjūčio 15 d. dokumentai neadministruojami ir ekologinės sistemos išmokos už sertifikuota sėkla apsėtus plotus neskiriama, išskyrus atvejus, kai vėlavimą lėmė nuo pareiškėjo valios nepriklausančios (*force majeure*) aplinkybės. Esant šioms aplinkybėms ekologinės sistemos išmokos už sertifikuota sėkla apsėtus plotus mažinimas (1 proc. už kiekvieną pavėluotą darbo dieną) netaikomas;
	8. ne trumpiau kaip vienus metus nuo Paraiškos teikimo metų saugoti ir pareikalavus pateikti Agentūrai einamųjų metų sėklos įsigijimo faktui pagrįsti reikalingus dokumentų originalus ar jų kopijas, jeigu originalai pareiškėjui nebuvo išduoti (sąskaitas faktūras, PVM sąskaitas faktūras, sėklos sertifikatą (ar jį atitinkantį dokumentą) ir (arba) sertifikuotos sėklos pakuočių etiketes), atliktus vertimo paslaugas teikiančių kompetentingų įstaigų vertimus.
3. Pareiškėjai, dalyvaujantys šioje veikloje, privalo dalyvauti dar bent vienoje gamybinėje veikloje ir bent vienoje negamybinėje veikloje, kaip nustatyta Veiksmingumo ir efektyvumo metodikoje.

**KOMPLEKSINĖS EKOLOGINĖS SISTEMOS VEIKLOS „KRAŠTOVAIZDŽIO**

**ELEMENTŲ PRIEŽIŪRA“ REIKALAVIMAI**

1. Pagal šią veiklą parama skiriama už naujai įkuriamus (sodinamus) žolinius ar medėjančius kraštovaizdžio elementus arba esamų kraštovaizdžio elementų priežiūrą.
2. Tinkami paramai gauti kraštovaizdžio elementai pagal šią veiklą yra:
	1. linijiniai:
		1. ežios (ribinės juostos), palaukės, kurios yra įsiterpusios arba ribojasi su pareiškėjo deklaruota ariamąja žeme ir kuriose nėra medžių ir krūmų;
		2. vandens telkinių pakrantės, melioracijos griovių šlaitai, pagrioviai, paviršinio vandens telkinio pakrantės apsaugos juostos, kurie yra įsiterpę arba ribojasi su pareiškėjo deklaruota ariamąja žeme. Vandens telkiniai gali būti natūralūs arba dirbtiniai, kurių pakrantės nėra betonuotos;
		3. apsauginės medžių ir krūmų juostos, kurios yra prie ariamosios žemės laukų ar daugiamečių pievų, įskaitant tas, kurios auga prie vandens telkinių. Visos besiribojančių laukų kombinacijos yra leistinos;
	2. taškiniai:
		1. pavieniai medžiai ar krūmai, kurie yra ariamuosiuose laukuose ar daugiametėse pievose, įskaitant prie elektros stulpų ar atramų augančius krūmus. Pavienių medžių lajos negali liestis;
		2. akmenynai, akmenų, šakų, kelmų krūvos, kurie yra ariamuosiuose laukuose ar daugiametėse pievose;
	3. plotiniai:
		1. medžių ir krūmų grupės, miškeliai, apleistos sodybvietės, kurios yra įsiterpusios arba ne mažesniu kaip 1 metro ir ne didesniu kaip 5 metrų atstumu ribojasi su pareiškėjo deklaruota ariamąja žeme ar daugiametėmis pievomis;
		2. kasmet užmirkstančios vietos ariamojoje žemėje, kurios yra įsiterpusios arba ne didesniu kaip 5 metrų atstumu ribojasi su pareiškėjo deklaruota ariamąja žeme;
		3. vandens telkiniai (kūdros, tvenkiniai, ežerėliai), kurie yra įsiterpę arba ne mažesniu kaip 1 metro ir ne didesniu kaip 5 metrų atstumu ribojasi su pareiškėjo deklaruota ariamąja žeme ar daugiametėmis pievomis.
3. Pareiškėjai, dalyvaujantys šioje veikloje, tame pačiame deklaruotame plote gali pasirinkti pretenduoti į vieną iš trijų ekologinės sistemos išmokų už:
	1. esamų kraštovaizdžio elementų priežiūrą, kai deklaruojamos ežios (ribinės juostos), palaukės ir (ar) vandens telkinių pakrantės, pagrioviai, paviršinio vandens telkinio pakrantės apsaugos juostos, ir (ar) apsauginės medžių ir krūmų juostos, ir (ar) pavieniai medžiai ar krūmai, ir (ar) akmenynai, akmenų, šakų, kelmų krūvos, ir (ar) medžių ir krūmų grupės, apleistos sodybvietės, ir (ar) kasmet užmirkstančios vietos ariamojoje žemėje, ir (ar) kūdros;
	2. naujų žolinių elementų įkūrimą, kai deklaruojamos ežios (ribinės juostos), palaukės ir (ar) vandens telkinių pakrantės, pagrioviai, paviršinio vandens telkinio pakrantės apsaugos juostos;
	3. naujų medėjančių elementų sodinimą, kai deklaruojamos apsauginės medžių ir krūmų juostos. Kuriant naujas apsaugines medžių ir krūmų juostas, turi būti sodinami šie medžių ar krūmų sodinukai: medžių sodinukai: paprastasis ąžuolas, paprastoji eglė, juodalksnis, paprastasis klevas, mažalapė liepa, paprastoji pušis, paprastasis uosis, paprastasis skroblas, obelis, kriaušė; krūmų sodinukai: baltoji sedula (*Cornus alba*), paprastasis erškėtis (*Rosa canina*)*,* grauželinė gudobelė (*Crataegus laevigata*)*,* juodauogis šeivamedis (*Sambucus nigra*)*,* paprastasis putinas (*Viburnum opulus*)*,* raudonoji sedula(*Cornus sanguinea),* raudonuogis šeivamedis (*Sambucus racemosa*), paprastasis kadagys(*Juniperus communis*)*,* putinalapis pūslenis (*Physicarpus opulifolius*)*, v*ienapiestė gudobelė (*Crataegus monogyna*).
4. Pareiškėjai, siekiantys gauti paramą pagal šią veiklą, privalo:
	1. deklaruoti kraštovaizdžio elementus ariamojoje žemėje arba daugiametėse pievose: taškinius kraštovaizdžio elementus, pažymint tašką ir priskiriant jam Klasifikatoriaus kodą KEP; linijinius kraštovaizdžio elementus, įbraižant plotą ir priskiriant jam Klasifikatoriaus kodą GPŽ bei pažymint požymį KE; plotinius kraštovaizdžio elementus, įbraižant plotą Klasifikatoriaus kodu KEP;
	2. deklaruoti bendrą tinkamą paramai naudmenų plotą, už kurį mokama ekologinės sistemos išmoka, kuris turi būti:
		1. ne mažesnis kaip 0,1 ha, sudarytas iš skirtingų kraštovaizdžio elementų, atitinkančių 61.3 papunktyje nustatytus reikalavimus, kai deklaruojama mažiau kaip 10 ha;
		2. ne mažesnis kaip 0,5 ha, sudarytas iš skirtingų kraštovaizdžio elementų, atitinkančių 61.3 papunktyje nustatytus reikalavimus, kai deklaruojama daugiau kaip 10 ha;
	3. deklaruoti tik tuos kraštovaizdžio elementus, kurie atitinka šiuos reikalavimus:
		1. ežios (ribinės juostos), palaukės – plotis daugiau kaip 1 m imtinai iki 6 m imtinai;
		2. vandens telkinių pakrantės, melioracijos griovių šlaitai, pagrioviai, paviršinio vandens telkinio pakrantės apsaugos juostos – plotis daugiau kaip 1 m imtinai iki 20 m imtinai;
		3. apsauginės medžių ir krūmų juostos – plotis daugiau kaip 1 m imtinai iki 20 m imtinai, ilgis daugiau kaip 10 m imtinai;
		4. pavieniai medžiai ar krūmai – aukštis ne mažiau kaip 1 m imtinai;
		5. akmenynai, akmenų, šakų, kelmų krūvos – aukštis ne mažiau kaip 1 m imtinai, plotas ne mažesnis kaip 0,0002 ha;
		6. medžių ir krūmų grupės, miškeliai, apleistos sodybvietės – plotas ne mažiau kaip 0,01 ha imtinai ir ne daugiau kaip 0,5 ha imtinai (netaisyklingos formos, įbraižomas pagal lajų projekciją);
		7. kasmet užmirkstančios vietos ariamojoje žemėje – plotas ne mažiau kaip 0,01 ha imtinai ir ne daugiau kaip 0,5 ha imtinai;
		8. vandens telkiniai (kūdros, tvenkiniai, ežerėliai) – plotas ne mažiau kaip 0,01 ha imtinai ir ne daugiau kaip 0,5 ha imtinai (netaisyklingos formos, įbraižomas konkretus plotas);
	4. laikytis reikalavimų, nustatytų esamų kraštovaizdžio elementų priežiūrai:
		1. ežioms (ribinėms juostoms), palaukėms, vandens telkinių pakrantėms, melioracijos griovių šlaitams, pagrioviams, paviršinio vandens telkinio pakrantės apsaugos juostoms:
			1. nenaudoti augalų apsaugos produktų;
			2. nušienauti vieną kartą per metus iki rugpjūčio 1 d. Nušienautą žolę galima palikti suguldytą vietoje arba susmulkinti;
		2. apsauginėms medžių ir krūmų juostoms:
			1. nenaudoti augalų apsaugos produktų;
			2. nearti prie pat šaknų: krūmams – išlaikyti bent 1 m atstumą iki lajos, medžiams– pagal lajos projekciją;
			3. nušienauti vieną kartą per metus iki rugpjūčio 1 d.: medžiams – po laja, krūmams – 1 m atstumu nuo lajos. Nušienautą žolę galima palikti suguldytą vietoje arba susmulkinti;
		3. pavieniams medžiams ar krūmams:
			1. nenaudoti augalų apsaugos produktų;
			2. apsaugoti šaknis neariant po medžių laja arba išlaikant bent 1 m atstumą iki krūmų lajos;
			3. nušienauti vieną kartą per metus iki rugpjūčio 1 d.: medžiams – po laja, krūmams – 1 m atstumu nuo lajos. Nušienautą žolę galima palikti suguldytą vietoje arba susmulkinti;
		4. akmenynams, akmenų, šakų, kelmų krūvoms:
			1. nenaudoti augalų apsaugos produktų (įskaitant 1 m. spinduliu aplink akmenynus ar akmenų, ar šakų, ar kelmų krūvas);
			2. neleisti apaugti sumedėjusia augalija;
		5. medžių ir krūmų grupėms, miškeliams, apleistoms sodybvietėms:
			1. nenaudoti augalų apsaugos produktų;
			2. nearti prie pat šaknų: krūmams – išlaikyti bent 1 m atstumą iki lajos, medžiams – pagal lajos projekciją;
			3. nušienauti vieną kartą per metus iki rugpjūčio 1 d.: medžiams – po laja, krūmams – 1 m atstumu nuo lajos. Nušienautą žolę galima palikti suguldytą vietoje arba susmulkinti;
		6. kasmet užmirkstančioms vietoms ariamojoje žemėje:
			1. nenaudoti augalų apsaugos produktų;
			2. neleisti apaugti krūmais;
		7. vandens telkiniams (kūdroms, tvenkiniams, ežerėliams):
			1. pakrančių priežiūrai nenaudoti augalų apsaugos produktų;
			2. pakrantes nušienauti vieną kartą per metus iki rugpjūčio 1 d. Nušienautą žolę galima palikti suguldytą vietoje arba susmulkinti;
	5. laikytis reikalavimų, nustatytų naujų žolinių elementų įkūrimui:
		1. ežioms (ribinėms juostoms), palaukėms, vandens telkinių pakrantėms, melioracijos griovių šlaitams, pagrioviams, paviršinio vandens telkinio pakrantės apsaugos juostoms:
			1. nenaudoti augalų apsaugos produktų;
			2. leisti augalijai įsikurti natūraliai arba iki liepos 15 d. užsėti daugiametėmis žolėmis ar jų mišiniu;
	6. laikytis reikalavimų, nustatytų naujų medėjančių elementų sodinimui:
		1. apsauginėms medžių ir krūmų juostoms:
			1. sodinti ne žemesnius kaip 1 m medžių ar krūmų sodinukus;
			2. sodinukus saugoti nuo ūkinių gyvūnų daromų pažeidimų (dėti individualias sodinukų apsaugas), jei apsauginė medžių ar krūmų juosta ribojasi su ganykla;
			3. nenaudoti augalų apsaugos produktų;
			4. nušienauti vieną kartą per metus iki rugpjūčio 1 d.: medžiams – po laja, krūmams – 1 m atstumu nuo lajos. Nušienautą žolę galima palikti suguldytą vietoje arba susmulkinti;
	7. ežių (ribinių juostų), palaukių vietos nekeisti visą įsipareigojimų laikotarpį ir kasmet deklaruoti tuos pačius jų plotus;
	8. kai, pretenduojama gauti paramą naujų medėjančių elementų sodinimui, laikytis medžių ar krūmų sodinimo atstumų pagal augalų rūšis ir lauką, kuris (-ie) turi būti ne mažesnis (-i) kaip: medžių sodinukai: paprastasis ąžuolas – yy m., paprastoji eglė – yy m., juodalksnis – yy m., paprastasis klevas – yy m., mažalapė liepa – yy m., paprastoji pušis – yy m., paprastasis uosis – yy m., paprastasis skroblas – yy m., obelis – yy m., kriaušė – yy m.; krūmų sodinukai: baltoji sedula (*Cornus alba*) – yy m., paprastasis erškėtis (*Rosa canina*) – yy m.*,* grauželinė gudobelė (*Crataegus laevigata*) – yy m.*,* juodauogis šeivamedis (*Sambucus nigra*) – yy m.*,* paprastasis putinas (*Viburnum opulus*) – yy m.*,* raudonoji sedula(*Cornus sanguinea)* – yy m.*,* raudonuogis šeivamedis (*Sambucus racemosa*) – yy m., paprastasis kadagys(*Juniperus communis*) – yy m.*,* putinalapis pūslenis (*Physicarpus opulifolius*) – yy m.*, v*ienapiestė gudobelė (*Crataegus monogyna*) – yy m.;
	9. atsodinti išnykusius naujai pasodintus medėjančius elementus, jei jie įsipareigojimų laikotarpiu išnyko, kad būtų pasiektas reikalaujamas medžių ir krūmų atstumai pagal augalų rūšis ir lauką kaip nustatyta Taisyklių 61.8 papunktyje;
	10. jei valdoje naudojami profesionaliajam ir (ar) neprofesionaliajam naudojimui skirti augalų apsaugos produktai, pildyti Augalų apsaugos produktų naudojimo apskaitos žurnalą Augalų apsaugos produktų saugojimo, tiekimo rinkai, naudojimo taisyklėse, patvirtintose Lietuvos Respublikos žemės ūkio ministro 2003 m. gruodžio 30 d. įsakymu Nr. 3D-564 „Dėl Augalų apsaugos produktų saugojimo, tiekimo rinkai, naudojimo taisyklių patvirtinimo“, nustatytais terminais ir būdais;
	11. kai siekiama gauti paramą už naujų medėjančių elementų sodinimą, Paraiškos teikimo metu (išskyrus kai Paraiška teikiama savarankiškai užpildant Paraiškos elektroninę formą, prisijungus prie PPIS) savivaldybės ar seniūnijos (toliau – seniūnija) darbuotojui pateikti, o seniūnijos darbuotojas – patikrinti informaciją apie pasodintą medžių ar krūmų kiekį pagal atskiras augalų rūšis ir lauką, medžių ir krūmų įsigijimo faktui pagrįsti reikalingus dokumentus: sąskaitą faktūrą ir (arba) PVM sąskaitą faktūrą, kurioje turi būti nurodytas įsigytų medžių ar krūmų kiekis ir augalų rūšis. Šie dokumentai turi būti lietuvių kalba (atliktas vertimo paslaugas teikiančių kompetentingų įstaigų vertimas);
	12. kai Paraiška teikiama savarankiškai užpildant Paraiškos elektroninę formą, prisijungus prie PPIS, ne vėliau kaip iki einamųjų metų rugpjūčio 1 d. Agentūrai pateikti medžių ar krūmų įsigijimo faktui pagrįsti reikalingus dokumentus. Pavėluotai šie dokumentai priimami iki einamųjų metų rugpjūčio 15 d., už kiekvieną pavėluotą darbo dieną (savaitgaliai, šventinės dienos ir po jų einanti pirma darbo diena laikomi viena darbo diena) už naujai pasodintus medžių ar krūmų plotus sumą mažinant 1 proc. Po einamųjų metų rugpjūčio 15 d. dokumentai neadministruojami ir ekologinės sistemos išmokos už naujų medėjančių elementų sodinimą neskiriamos, išskyrus atvejus, kai vėlavimą lėmė nuo pareiškėjo valios nepriklausančios (*force majeure*) aplinkybės. Esant šioms aplinkybėms ekologinės sistemos išmokos už naujų medėjančių elementų sodinimą mažinimas (1 proc. už kiekvieną pavėluotą darbo dieną) netaikomas;
	13. pareiškėjai, siekiantys gauti paramą už naujų medėjančių elementų sodinimą, privalo ne trumpiau kaip vienus metus nuo Paraiškos teikimo metų saugoti ir pareikalavus pateikti Agentūrai medžių ar krūmų įsigijimo faktui pagrįsti reikalingus dokumentų originalus ar jų kopijas, jeigu originalai pareiškėjui nebuvo išduoti (sąskaitas faktūras, PVM sąskaitas faktūras), atliktus vertimo paslaugas teikiančių kompetentingų įstaigų vertimus;
	14. dalyvauti šioje veikloje 3 metus. Prisiimtų įsipareigojimų trukmė negali būti keičiama;
	15. Paraišką teikti kasmet;
	16. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc.
5. Deklaruojant kraštovaizdžio elementus pagal šią ekologinę sistemą, tinkamas paramai plotas pagal šią veiklą apskaičiuojamas taikant šiuos dydžius:
	1. ežios (ribinės juostos), palaukės:
		1. kai juostų plotis daugiau kaip 1 m imtinai iki 3 m imtinai – 1 ilgio metras atitinka 0,0006 ha kraštovaizdžio elemento ploto;
		2. kai juostų plotis daugiau kaip 3 m iki 6 m imtinai – 1 ilgio metras atitinka 0,0009 ha kraštovaizdžio elemento ploto;
	2. vandens telkinių pakrantės, melioracijos griovių šlaitai, pagrioviai, paviršinio vandens telkinio pakrantės apsaugos juostos:
		1. kai juostų plotis daugiau kaip 1 m imtinai iki 10 m imtinai – 1 ilgio metras atitinka 0,001 ha kraštovaizdžio elemento ploto;
		2. kai juostų plotis daugiau kaip 10 m iki 20 m imtinai – 1 ilgio metras atitinka 0,0015 ha kraštovaizdžio elemento ploto;
	3. apsauginės medžių ir krūmų juostos:
		1. kai juostų plotis daugiau kaip 1 m imtinai iki 10 m imtinai – 1 ilgio metras atitinka 0,0005 ha kraštovaizdžio elemento ploto;
		2. kai juostų plotis daugiau kaip 10 m iki 20 m imtinai – 1 ilgio metras atitinka 0,001 ha kraštovaizdžio elemento ploto;
	4. pavieniai medžiai ar krūmai:
		1. kai medžio ar krūmo aukštis daugiau kaip 1 m imtinai iki 3 m imtinai – 1 medis / krūmas atitinka 0,001 ha kraštovaizdžio elemento ploto;
		2. kai medžio ar krūmo aukštis daugiau kaip 3 m – 1 medis / krūmas atitinka 0,003 ha kraštovaizdžio elemento ploto;
	5. akmenynai, akmenų, šakų, kelmų krūvos:
		1. kai akmenyno, akmenų, šakų, kelmų krūvos aukštis ne mažiau kaip 1 m imtinai, plotas ne mažesnis kaip 0,0002 ha – 1 akmenynas, akmenų, šakų, kelmų krūva atitinka 0,0008 ha kraštovaizdžio elemento ploto;
		2. kai akmenyno, akmenų, šakų, kelmų krūvos aukštis daugiau kaip 1 m, plotas daugiau kaip 0,0002 ha – 1 akmenynas, akmenų, šakų, kelmų krūva atitinka 0,0015 ha kraštovaizdžio elemento ploto;
	6. medžių ir krūmų grupės, miškeliai, apleistos sodybvietės – 0,0001 ha atitinka 0,0002 ha kraštovaizdžio elemento ploto;
	7. kasmet užmirkstančios vietos ariamojoje žemėje − 0,0001 ha atitinka 0,0002 ha kraštovaizdžio elemento ploto;
	8. vandens telkiniai (kūdros, tvenkiniai, ežerėliai) − 0,0001 ha atitinka 0,0002 ha kraštovaizdžio elemento ploto.
6. Pagal šią ekologinę sistemą deklaruojamų kraštovaizdžio elementų plotai yra tinkami užskaitai pagal GAAB 8, t. y., ne mažiau nei 4 proc. deklaruojamos ariamosios žemės turi skirti negamybiniams plotams, deklaruojamų pagriovių (įskaitant apsaugines vandens juostas), plotai yra tinkami užskaitai pagal 1 GAAB standartą „Daugiamečių ganyklų arba pievų išlaikymas“, vandens telkinių pakrančių plotai yra tinkami užskaitai pagal 4 GAAB standartą „Apsaugos ruožų išilgai vandentakių įrengimas“.
7. Parama mokama už realų deklaruotų kraštovaizdžio elementų plotą, išskyrus 59.2 papunktyje nurodytus taškinius kraštovaizdžio elementus. Mokant paramą už taškinius kraštovaizdžio elementus laikoma, kad 1 taškinis kraštovaizdžio elementas atitinka 0,01 ha.

**KOMPLEKSINĖS EKOLOGINĖS SISTEMOS VEIKLOS „TRUMPAAMŽIŲ**

**MEDINGŲJŲ AUGALŲ JUOSTOS“ REIKALAVIMAI**

1. Pagal šią veiklą parama skiriama už trumpaamžių medingųjų augalų juostų įrengimą.
2. Pareiškėjai, siekiantys gauti paramą pagal šią veiklą, privalo:
	1. deklaruoti bendrą tinkamą paramai naudmenų plotą, kuris turi būti ne mažesnis kaip 0,1 ha, kai deklaruojama mažiau kaip 10 ha arba ne mažesnis kaip 0,5 ha, kai deklaruojama daugiau kaip 10 ha, sudarytą iš ne mažesnių kaip 0,1 ha ploto laukų;
	2. trumpaamžių medingųjų augalų juostas įrengti ir jų plotus deklaruoti ariamojoje žemėje Klasifikatoriaus kodu: MAJ;
	3. trumpaamžių medingųjų augalų mišinį pasėti balandžio−gegužės mėn.;
	4. trumpaamžių medingųjų augalų juostas įrengti atskiruose laukuose arba ne siauresnėse kaip 3 m pločio juostose;
	5. įrengiant trumpaamžių medingųjų augalų juostas, pasėti medingųjų augalų mišinį, susidedantį iš ne mažiau kaip 3 pupinių ir (ar) nepupinių augalų rūšių;
		1. pupiniai augalai: apyninė liucerna (*Medicago lupulina*), baltasis dobilas (*Trifolium repens*), baltažiedis barkūnas (*Melilotus albus*), geltonžiedis barkūnas (*Melilotus officinalis*), mėlynžiedė liucerna (*Medicago sativa*), ožiarūtis (*Galega orientalis*), paprastasis garždenis (*Lotus corniculatus*), rausvasis dobilas (*Trifolium hybridum*), raudonasis dobilas (*Trifolium pratense*), sėjamasis esparcetas (*Onobrychis vicifolia*);
		2. nepupiniai augalai: australinė pilkoji arba sidabrinė zunda (*Eryngium*), bandrenis (*Echinops*), darželinė žiomenė (*Dracocephalum moldavica*), facelija (*Phacelia tanacetifolia*), garstyčia (*Sinapis*), judra (*Camelina*), katžolė (*Nepeta*), kvapioji aniužė (*Elscholtzia ciliata*), paprastasis čiobrelis (*Thymus serpyllum*), paprastasis ežeinis (*Echium vulgare*), paprastasis kmynas (*Carum carvi*), paprastasis raudonėlis (*Origanum vulgare*), šiurkščioji taukė (*Symphytum officinale*), tikroji levanda (*Lavandula angustifolia*), vaistinė agurklė (*Borago officinalis*), vaistinė juozažolė (*Hyssopus officinalis*), vaistinė melisa (*Melisa officinalis*);
	6. nuo liepos 15 d. iki spalio 1 d. visą medingaisiais augalais apsėtą plotą nupjauti, nupjautą žolę išvežti ar susmulkinti;
	7. nenaudoti augalų apsaugos produktų, mineralinių ir organinių trąšų;
	8. pildyti Atliktų ūkio darbų žurnalą, kurio forma pateikta Taisyklių 9 priede, nurodydami trumpaamžiais medingaisiais augalais apsėto ploto sėjos, nupjovimo ir nupjautos žolės išvežimo iš lauko ar susmulkinimo datą. Atliktų ūkio darbų žurnalas užpildomas (pildo pats pareiškėjas arba su seniūnijos darbuotojų pagalba) ne vėliau kaip per 5 darbo dienas PPIS (adresu https://paseliai.vic.lt);
	9. jei valdoje naudojami profesionaliajam ir (ar) neprofesionaliajam naudojimui skirti augalų apsaugos produktai, pildyti Augalų apsaugos produktų naudojimo apskaitos žurnalą Augalų apsaugos produktų saugojimo, tiekimo rinkai, naudojimo taisyklėse, patvirtintose Lietuvos Respublikos žemės ūkio ministro 2003 m. gruodžio 30 d. įsakymu Nr. 3D-564 „Dėl Augalų apsaugos produktų saugojimo, tiekimo rinkai, naudojimo taisyklių patvirtinimo“, nustatytais terminais ir būdais;
	10. jei valdoje tręšiama organinėmis trąšomis (įskaitant tręšimą mėšlu mažiau kaip 30 ha naudmenų per kalendorinius metus)ir (arba) mineralinėmis trąšomis, į PPIS (adresu https://paseliai.vic.lt) įvesti duomenis apie panaudotus tręšiamuosius produktus: lauko atpažinimo numerį (KŽS ir lauko numerį arba lauko eilės numerį), naudmenos kodą arba augalo pavadinimą, tręšiamą plotą, trąšų pavadinimą, panaudotų trąšų kiekį, panaudotų trąšų kiekį (kg į ha), tręšimo datą. Duomenysturi būti užpildyti (pildo pats pareiškėjas arba su seniūnijos darbuotojų pagalba) per 5 darbo dienas nuo tręšiamųjų produktų panaudojimo;
	11. turėti ir tręšti laukus pagal tręšimo planus, kaip nustatyta Mėšlo ir srutų tvarkymo aplinkosaugos reikalavimų apraše, patvirtintame Lietuvos Respublikos aplinkos ministro ir Lietuvos Respublikos žemės ūkio ministro 2005 m. liepos 14 d. įsakymu Nr. D1-367/3D-342 „Dėl Mėšlo ir srutų tvarkymo aplinkosaugos reikalavimų aprašo patvirtinimo“;
	12. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc.
3. Deklaruojami trumpaamžių medingųjų augalų juostų plotai pagal šią veiklą yra tinkami užskaitai pagal GAAB 8, t. y. ne mažiau nei 4 proc. deklaruojamos ariamosios žemės turi skirti negamybiniams plotams.

**KOMPLEKSINĖS EKOLOGINĖS SISTEMOS VEIKLOS „DAUGIAMEČIŲ**

**ŽOLIŲ JUOSTOS“ REIKALAVIMAI**

1. Pagal veiklą parama skiriama už daugiamečių žolių juostų įrengimą.
2. Pareiškėjai, siekiantys gauti paramą pagal šią veiklą, privalo:
	1. deklaruoti bendrą tinkamą paramai naudmenų plotą, kuris turi būti ne mažesnis kaip 0,1 ha, kai deklaruojama mažiau kaip 10 ha arba ne mažesnis kaip 0,5 ha, kai deklaruojama daugiau kaip 10 ha, sudarytą iš ne mažesnių kaip 0,1 ha ploto laukų;
	2. daugiamečių žolių juostas įrengti ir jų plotus deklaruoti ariamojoje žemėje Klasifikatoriaus kodu DGJ;
	3. pirmaisiais metais balandžio−gegužės mėn. pasėti daugiamečių žolių mišinį;
	4. daugiamečių žolių juostas įrengti atskiruose laukuose arba ne siauresnėse kaip 3 m pločio juostose;
	5. įrengiant daugiamečių žolių juostas, pasėti daugiamečių žolių mišinį, susidedantį iš ne mažiau kaip 3 pupinių ir (ar) varpinių augalų rūšių):
		1. pupiniai augalai: barkūnas (*Melilotus*), dobilas (*Trifolium*), esparcetas (Onobrychis), paprastasis garždenis (*Lotus corniculatus*), liucerna (*Medicago*), ožiarūtis (*Galega orientalis*), raudonasis dobilas (*Trifolium pratense*), rausvasis dobilas (*Trifolium hybridum*), rytinis ožiarūtis (*Galega orientalis*), seradelė (*Ornithopus*);
		2. varpiniai augalai: baltoji smilga (*Agrostis stolonifera*); beginklė dirsuolė (*Bromopsis inermis Holub*), nendrinis eraičinas (*Festuca arundinacea*), paprastoji miglė (*Poa trivialis*), paprastoji šunažolė (*Dactylis glomerata*), pašarinis motiejukas (*Phleum pratense*), pelkinė miglė (*Poa palustris*), pievinė miglė (*Poa pratensis*), pievinis pašiaušėlis (*Alopecurus pratensis*), raudonasis eraičinas (*Festuca rubra*), smulkusis motiejukas (*Phleum nodosum*), svidrė (*Lolium*), tikrasis eraičinas (*Festuca pratensis*);
	6. nuo liepos 15 d. iki spalio 1 d. visą daugiametėmis žolėmis apsėtą plotą nupjauti, nupjautą žolę išvežti ar susmulkinti;
	7. nenaudoti augalų apsaugos produktų, mineralinių ir organinių trąšų;
	8. pildyti Atliktų ūkio darbų žurnalą, kurio forma pateikta Taisyklių 9 priede, nurodydami daugiamečių žolių mišiniu apsėto ploto sėjos, nupjovimo ir nupjautos žolės išvežimo iš lauko ar susmulkinimo datą. Atliktų ūkio darbų žurnalas užpildomas (pildo pats pareiškėjas arba su seniūnijos darbuotojų pagalba) ne vėliau kaip per 5 darbo dienas PPIS (adresu https://paseliai.vic.lt);
	9. jei valdoje naudojami profesionaliajam ir (ar) neprofesionaliajam naudojimui skirti augalų apsaugos produktai, pildyti Augalų apsaugos produktų naudojimo apskaitos žurnalą Augalų apsaugos produktų saugojimo, tiekimo rinkai, naudojimo taisyklėse, patvirtintose Lietuvos Respublikos žemės ūkio ministro 2003 m. gruodžio 30 d. įsakymu Nr. 3D-564 „Dėl Augalų apsaugos produktų saugojimo, tiekimo rinkai, naudojimo taisyklių patvirtinimo“, nustatytais terminais ir būdais (pildyti šį žurnalą popieriuje, PPIS arba elektroninėje formoje ne vėliau kaip per dvi darbo dienas nuo profesionaliajam naudojimui skirtų augalų apsaugos produktų panaudojimo);
	10. jei valdoje tręšiama organinėmis trąšomis (įskaitant tręšimą mėšlu mažiau kaip 30 ha naudmenų per kalendorinius metus)ir (arba) mineralinėmis trąšomis, PPIS (adresu https://paseliai.vic.lt) įvesti duomenis apie panaudotus tręšiamuosius produktus: lauko atpažinimo numerį KŽS ir lauko numerį arba lauko eilės numerį), naudmenos kodą arba augalo pavadinimą, tręšiamą plotą, trąšų pavadinimą, panaudotų trąšų kiekį, panaudotų trąšų kiekį (kg į ha), tręšimo datą. Duomenysturi būti užpildyti (pildo pats pareiškėjas arba su seniūnijos darbuotojų pagalba) per 5 darbo dienas nuo tręšiamųjų produktų panaudojimo;
	11. turėti ir tręšti laukus pagal tręšimo planus, kaip nustatyta Mėšlo ir srutų tvarkymo aplinkosaugos reikalavimų apraše, patvirtintame Lietuvos Respublikos aplinkos ministro ir Lietuvos Respublikos žemės ūkio ministro 2005 m. liepos 14 d. įsakymu Nr. D1-367/3D-342 „Dėl Mėšlo ir srutų tvarkymo aplinkosaugos reikalavimų aprašo patvirtinimo“;
	12. dalyvauti šioje veikloje 3 metus. Prisiimtų įsipareigojimų trukmė negali būti keičiama. Įsipareigojimų laikotarpiu veikla turi būti vykdoma toje pačioje vietoje;
	13. Paraišką teikti kasmet, deklaruojant tuos pačius kontrolinių žemės sklypų laukus;
	14. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc.
3. Deklaruojami daugiamečių žolių juostų plotai pagal šią veiklą yra tinkami užskaitai pagal GAAB 8, t. y. ne mažiau nei 4 proc. deklaruojamos ariamosios žemės turi skirti negamybiniams plotams.

**KOMPLEKSINĖS EKOLOGINĖS SISTEMOS VEIKLOS „NEARIMINĖS TAUSOJAMOSIOS ŽEMDIRBYSTĖS TECHNOLOGIJOS“ REIKALAVIMAI**

1. Pagal šią veiklą parama skiriama už Klasifikatoriaus I–III grupės kodais deklaruotus laukus, kuriuose taikomas žemės dirbimo būdas be plūgo (neapverčiant dirvos).
2. Pareiškėjai, siekiantys gauti paramą pagal šią veiklą, privalo:
	1. ariamojoje žemėje deklaruoti bendrą ne mažesnį kaip 1 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. taikyti žemės dirbimo būdą be plūgo;
	3. šiai veiklai einamaisiais metais naudotų plotų nesuarti nuo einamųjų metų gruodžio 1 d. iki kitų metų kovo 15 d.;
	4. po sėjos ne vėliau kaip per 5 darbo dienas mobiliąja programėle „NMA agro“ pateikti įdirbto deklaruoto lauko nuotraukas iš skirtingų lauko vietų.
3. Pareiškėjai, dalyvaujantys šioje veikloje, privalo dalyvauti dar bent vienoje gamybinėje veikloje ir bent vienoje negamybinėje veikloje, kaip nustatyta Veiksmingumo ir efektyvumo metodikoje.

**EKOLOGINĖS SISTEMOS „SODŲ IR UOGYNŲ TVARKYMAS**

**GAMTAI PALANKIU BŪDU“ REIKALAVIMAI**

1. Pagal šią ekologinę sistemą parama skiriama už plotus, kuriuose sodai ir uogynai tvarkomi gamtai palankiu būdu, įrengiant vabzdžių-kenkėjų feromonų gaudykles ir biologinę įvairovę palaikančius elementus.
2. Pareiškėjai, siekiantys gauti paramą pagal šią ekologinę sistemą, privalo:
	1. deklaruoti bendrą ne mažesnį kaip 1 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. deklaruoti daugiamečius sodinius, nurodytus Klasifikatoriaus V grupėje (Klasifikatoriaus kodai: OBS, KRS, SLS, VYS, TRS, KTS, ASU, JSU, RSU, BSU, AVU, ARU, BRA, SVU, ŠIU, GEU, BKU, MĖU, SPU, ŽEU, PUU, ŠAU, ERK, GUD, ŠRM, SMD, AKT, TOP, RAB, ŠPA, KRI, OŽE, SOM, UOM);
	3. nenaudoti augalų apsaugos produktų, kurių sudėtyje yra glifosato;
	4. nuo gegužės 1 d. iki rugsėjo 1 d. 1 ha bendrame sodų ir (ar) uogynų plote įrengti bent 1 vabzdžių-kenkėjų feromoninę gaudyklę ir ne vėliau kaip per 5 darbo dienas mobiliąja programėle „NMA agro“ pateikti deklaruojamame lauke įrengtos (-ų) feromonų gaudyklės (-ių) nuotraukas iš skirtingų lauko vietų;
	5. bendrame sodų ir (ar) uogynų 1 ha plote įrengti bent 2 biologinę įvairovę palaikančius elementus (paukščių inkilus, vabzdžių lizdus) ir ne vėliau kaip per 5 darbo dienas mobiliąja programėle „NMA agro“ pateikti deklaruojamame lauke įrengtų biologinę įvairovę palaikančių elementų nuotraukas iš skirtingų lauko vietų;
	6. sodų ir uogakrūmių tarpueilius apsėti ir (ar) laikyti apsėtus žoliniais augalais, nurodytais Klasifikatoriaus II, III, IV grupėse;
	7. jei valdoje naudojami profesionaliajam ir (ar) neprofesionaliajam naudojimui skirti augalų apsaugos produktai, pareiškėjas privalo pildyti Augalų apsaugos produktų naudojimo apskaitos žurnalą Augalų apsaugos produktų saugojimo, tiekimo rinkai, naudojimo taisyklėse, patvirtintose Lietuvos Respublikos žemės ūkio ministro 2003 m. gruodžio 30 d. įsakymu Nr. 3D-564 „Dėl Augalų apsaugos produktų saugojimo, tiekimo rinkai, naudojimo taisyklių patvirtinimo“, nustatytais terminais ir būdais.

**EKOLOGINĖS SISTEMOS „TAUSOJANTI VAISIŲ, UOGŲ IR DARŽOVIŲ**

**PROGRAMA (NKP)“ REIKALAVIMAI**

1. Pagal šią ekologinę sistemą parama skiriama už plotus, kuriuose vaisiai, uogos ir daržovės auginami atvirame grunte, laikantis reikalavimų, apibrėžtų Nacionalinės maisto kokybės sistemos taisyklėse, patvirtintose Lietuvos Respublikos žemės ūkio ministro 2022 m. gegužės 20 d. įsakymu Nr. 3D-351 „Dėl Nacionalinės maisto kokybės sistemos taisyklių patvirtinimo ir kai kurių žemės ūkio ministro įsakymų pripažinimo netekusiais galios“ (toliau − Nacionalinės maisto kokybės sistemos taisyklės).
2. Pareiškėjai, siekiantys gauti paramą pagal šią ekologinę sistemą, privalo:
	1. deklaruoti bendrą ne mažesnį kaip 1 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. deklaruoti tinkamas paramai naudmenas ariamojoje žemėje ir daugiamečius sodinius, Klasifikatoriuje nurodytus I grupėje (Klasifikatoriaus kodai: AGK, POD, BUR, BRO, KOP, KOŽ, KOK, KOB, ART, MOR, KAL, SVO, POR, ČES, DAK, SAL, CUK, MOL, PAT, SLO, RID, RDK, AGR, PAP, GRE, KRA, ŠPI, ROP, BAK, PAS, BUL) ir V grupėje (Klasifikatoriaus kodai: OBS, KRS, SLS, VYS, TRS, KTS, ASU, JSU, RSU, BSU, AVU, ARU, BRA, SVU, ŠIU, GEU, BKU, MĖU, SPU, ŽEU, PUU, ŠAU, ERK, GUD, ŠRM, SMD, AKT, TOP, RAB, ŠPA, KRI, OŽE, SOM, UOM);
	3. kasmet naudotis individualiomis, konsultantų, kurie yra akredituoti teikti paslaugas Konsultavimo įstaigų ir konsultantų akreditavimo taisyklių, patvirtintų Lietuvos Respublikos žemės ūkio ministro 2007 m. gegužės 18 d. įsakymu Nr. 3D-242 „Dėl Konsultavimo įstaigų ir konsultantų akreditavimo taisyklių patvirtinimo“, 5.2 papunktyje nurodytoje konsultavimo srityje (agrarinės aplinkosaugos ir ūkininkavimo saugomose teritorijose konsultavimo klausimais), paslaugomis. Konsultavimo paslaugų teikimo trukmė turi būti ne trumpesnė nei 4 valandos kiekvienais metais per įsipareigojimų laikotarpį. Agentūrai patikros vietoje metu turi būti pateikta:
		1. individualių konsultavimo paslaugų teikimo sutarties, sudarytos su specializuotu konsultantu, kopija;
		2. individualių konsultavimo paslaugų suteikimo akto, kuriame detaliai turi būti nurodytos veiklos sritys, pagal kurias teiktos konsultavimo paslaugos, konsultavimo paslaugų teikimo trukmė (valandomis), konsultacijas suteikęs specializuotas konsultantas ir apmokėtos sumos už kiekvieną konsultavimo paslaugą, kopija;
		3. jei už individualias konsultavimo paslaugas mokėta pareiškėjo ir (ar) paramos gavėjo lėšomis, taip pat turi būti pateikta konsultavimo paslaugas teikiančiam konsultantui išduoto akreditavimo pažymėjimo kopija;
	4. deklaruotuose plotuose auginti sertifikuotus, išskirtinės kokybės vaisius, uogas ir (arba) daržoves, laikantis reikalavimų, apibrėžtų Nacionalinės maisto kokybės sistemos taisyklių 6 priede „Pagal nacionalinę maisto kokybės sistemą užaugintų šviežių vaisių ir daržovių, taip pat jų perdirbtų produktų specifikacija”:
		1. auginimo atvirame grunte pirminės gamybos specialiųjų reikalavimų:
			1. daržininkystės ūkiuose galima naudoti tik savo valdoje išaugintą arba įsigytą sertifikuotą dauginamąją medžiagą. Auginant bulves privaloma bent 30 proc. pasėlių auginti naudojant bulvių sertifikuotą dauginamąją medžiagą, o likusiems bulvių pasėliams galima naudoti sertifikuotą arba savo valdoje išaugintą dauginamąją medžiagą;
			2. negali būti naudojamos cheminės derliaus ilgaamžiškumo didinimo priemonės, išskyrus apsauginės atmosferos (CO2, O2, N2) naudojimą saugant derlių kontroliuojamos atmosferos saugyklose arba pakavimo metu ir eteno dujas, skirtas vaisiams ir daržovėms nokinti;
			3. vaisių ir (ar) daržovių apsaugai panaudojus augalų apsaugos produktus, nuimti derlių galima tik praėjus ne mažiau kaip 1,5 karto ilgesniam laikotarpiui, nei augalų apsaugos produktų techninėje dokumentacijoje nustatytas išlaukos laikotarpis, reikalingas jiems suskilti;
		2. papildomų reikalavimų produkcijai ženklinti ženklu „Kokybė“:
			1. mikroelementinės trąšos gali būti naudojamos tik tais atvejais, kai vadovaujantis moksliškai pagrįstomis auginimo technologijomis, rekomendacijomis ir (arba) laboratorinių tyrimų rezultatais įrodyta, kad dirvožemyje ar augalų lapuose tų mikroelementų nepakanka;
			2. daržininkystės ūkiuose laikantis kiekvienai rūšiai reikalingos fitosanitarinės pertraukos turi būti sudarytas sėjomainos planas ir jo laikomasi;
			3. dirvožemis turi būti dezinfekuojamas tik natūraliomis priemonėmis;
			4. vaisiams ir (ar) daržovėms tręšti ir kompostui gaminti negali būti naudojamas nutekamųjų vandenų dumblas;
			5. kiekvienais metais, jei tręšiama, vadovaujantis dirvožemio ir (arba) augalo laboratoriniais tyrimais turi būti sudaromas ir vykdomas tręšimo planas, apskaičiuojant kiekvienam laukui ar lauko daliai trąšų rūšis, formą, normą, tręšimo laiką ir būdą;
			6. pirmaisiais sertifikavimo metais ir vėliau ne rečiau kaip kas penkerius metus išskirtinės kokybės vaisių, uogų ir (ar) daržovių auginimo laukuose turi būti atliekami dirvožemio laboratoriniai tyrimai, kurių metu nustatomas organinės medžiagos (humuso), judriojo fosforo, kalio kiekis bei rūgštingumas, esantis 0–60 cm dirvožemio sluoksnyje. Jei dirvožemio laboratoriniai tyrimai atlikti iki prašymo sertifikuoti pateikimo dienos, naujų dirvožemio laboratorinių tyrimų atlikti nereikalaujama tol, kol sueis penkerių metų terminas nuo šių tyrimų atlikimo;
			7. kiekvienais metais, prieš tręšiant daržininkystės laukus, turi būti nustatomas mineralinio azoto kiekis, esantis 0–60 cm dirvožemio sluoksnyje, tuose laukuose, kuriuose praėjusiais metais buvo auginamos ne pagal nacionalinę maisto kokybės sistemą pagaminti žemės ūkio augalai. Bendrojo azoto kiekis per metus negali viršyti 140 kg/ha, iš jo: mineralinio azoto kiekis – ne daugiau kaip 96 kg/ha vaisiams ir uogoms ir ne daugiau kaip 122 kg/ha daržovėms ir bulvėms per metus;
			8. laukai, skirti daržovėms auginti, mėšlu arba srutomis gali būti tręšiami tik prieš sėją arba nuėmus derlių;
			9. ne rečiau kaip kas trejus metus soduose ir uogynuose turi būti atlikta lapų makroelementų (N, P, K, Ca, Mg) ir mikroelementų (B, Zn, Mn, Fe, Cu) analizė;
			10. sodų ir uogynų tarpueiliuose visą vegetacijos laikotarpį neturi būti augmeniją stelbiančių (išskyrus posėlinius (sideracinius) augalus), sustabarėjusių, taip pat sėklas subrandinusių ir (arba) išbarsčiusių piktžolių. Sodų ir uogynų tarpueilius (išskyrus tuos tarpueilius, kuriuose yra pieva) reikia periodiškai įdirbti taip, kad juose būtų sunaikintos piktžolės. Sodų ir uogynų tarpueiliai, kuriuose yra pieva, turi būti nušienauti ne mažiau kaip 1 kartą per metus iki einamųjų metų rugpjūčio 1 d.;
			11. antrojoje vegetacijos pusėje piktžolių naikinimas pasėliuose (išskyrus sodų ir uogynų pokrūmiuose po derliaus nuėmimo) atliekamas mechaninėmis priemonėmis;
	5. pateikti pagal nacionalinę maisto kokybės sistemą pagamintų produktų sertifikatą (Paraiškos pateikimo metu pateikti sertifikatą nereikalaujama pirmaisiais metais šioje veikloje dalyvaujantiems pareiškėjams), patvirtinantį dalyvavimą nacionalinėje maisto kokybės sistemoje, kaip nustatyta Nacionalinės maisto kokybės sistemos taisyklėse, kuriame nurodoma, kad iš deklaruojamų laukų gaunama produkcija žymima ženklu „Kokybė“;
	6. jei valdoje naudojami profesionaliajam ir (ar) neprofesionaliajam naudojimui skirti augalų apsaugos produktai, pareiškėjas privalo pildyti Augalų apsaugos produktų naudojimo apskaitos žurnalą Augalų apsaugos produktų saugojimo, tiekimo rinkai, naudojimo taisyklėse, patvirtintose Lietuvos Respublikos žemės ūkio ministro 2003 m. gruodžio 30 d. įsakymu Nr. 3D-564 „Dėl Augalų apsaugos produktų saugojimo, tiekimo rinkai, naudojimo taisyklių patvirtinimo“, nustatytais terminais ir būdais;
	7. turi taikyti integruotos augalų apsaugos principus. Pareiškėjas ir (ar) paramos gavėjas turi būti įregistruotas Lietuvos žemės ūkio konsultavimo tarnybos Integruotoje augalų apsaugos informavimo, konsultavimo ir mokymų informacinėje sistemoje (toliau – IKMIS) ne vėliau kaip iki Taisyklėse, Paraiškos priėmimo (nepavėluotai) termino pabaigos ir, siekdamas valdoje taikyti integruotos augalų apsaugos principus, kiekvienais kalendoriniais Paraiškos pateikimo metais naudotis IKMIS;
	8. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc.;
	9. tvarkyti tokį pat naudmenų plotą.
	10. dalyvauti ekologinėje sistemoje 3 metus, teikiant Paraišką kasmet.

**EKOLOGINĖS SISTEMOS „EKOLOGINIS ŪKININKAVIMAS (VAISIAI, UOGOS, DARŽOVĖS, VAISTAŽOLĖS IR PRIESKONINIAI AUGALAI)“ REIKALAVIMAI**

1. Pagal šią ekologinę sistemą parama skiriama už plotus, kuriuose taikoma ekologinio ūkininkavimo praktika ir metodai, apibrėžti 2018 m. gegužės 30 d. Europos Parlamento ir Tarybos reglamente (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (toliau - Reglamentas (ES) Nr. 2018/848), auginant vaisius, uogas, daržoves, vaistažole ir prieskoninius augalus.
2. Pareiškėjai, siekiantys gauti paramą pagal šią ekologinę sistemą, privalo:
	1. deklaruoti bendrą ne mažesnį kaip 1 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. deklaruoti tinkamas paramai naudmenas ariamojoje žemėje ir daugiamečius sodinius, Klasifikatoriuje nurodytus I grupėje (APY) ir V grupėje (Klasifikatoriaus kodai: OBS, KRS, SLS, VYS, TRS, KTS, ASU, JSU, RSU, BSU, AVU, ARU, BRA, SVU, ŠIU, GEU, BKU, SPU, PUU, ŠAU, ERK, GUD, SMD, AKT);
	3. laikytis Reglamento (ES) Nr. 2018/848 reikalavimų, Ekologinės gamybos taisyklių, pavirtintų Lietuvos Respublikos žemės ūkio ministro 2000 m. gruodžio 28 d. įsakymu Nr. 375 „Dėl Ekologinės gamybos taisyklių patvirtinimo“ (toliau – Ekologinės gamybos taisyklės) ir turėti kontrolės institucijos išduodamą sertifikatą ne trumpiau kaip prisiimtų įsipareigojimų laikotarpį;
	4. pildyti Ekologinės gamybos žurnalą, kurio forma ir Ekologinės gamybos žurnalo pildymo aprašas patvirtintas Lietuvos Respublikos žemės ūkio ministro 2021 m. gruodžio 27 d. įsakymu Nr. 3D - 857 „Dėl žemės ūkio ministro 2021 m. gruodžio 27 d. įsakymo Nr. 3D-857 „Dėl Ekologinės gamybos žurnalo ir jo pildymo tvarkos aprašo patvirtinimo“;
	5. laikytis Produktų ženklinimo ekologiškų produktų ženklu bei su ekologine gamyba susijusio ženklinimo ir reklamos oficialios kontrolės tvarkos aprašo reikalavimų, patvirtintų Lietuvos Respublikos žemės ūkio ministro 2009 m. sausio 6 d. įsakymu Nr. 3D-2 „Dėl Ekologiškų žemės ūkio ir maisto produktų ženklinimo ir ekologiškų žemės ūkio ir maisto produktų ženklo naudojimo tvarkos aprašo patvirtinimo“;
	6. veiklą vykdyti tik tuose pačiuose, Paraiškoje nurodytuose deklaruotuose plotuose, kiekvienais metais juos deklaruojant. Deklaruotų laukų ribų konfigūracija gali būti keičiama nemažinant deklaruoto ploto pagal veiklą, jei KŽS nebuvo atnaujinti pagal ortofotografinį žemėlapį ar kitą kartografinę medžiagą;
	7. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc. Kai pareiškėjas ir (ar) paramos gavėjas nesilaikė įsipareigojimų dėl objektyvių aplinkybių (lauke ar jo dalyje buvo tvarkomas valstybės turtas (melioracijos grioviai) ir pan.) ir jeigu pareiškėjas ir (ar) paramos gavėjas nuo šiame papunktyje nurodytų aplinkybių sužinojimo ne vėliau kaip per 15 darbo dienų raštu informavo Agentūrą, sankcijos dėl įsipareigoto ploto sumažėjimo netaikomos;
	8. per įsipareigojimų laikotarpį, nuo pirmos Paraiškos pateikimo datos Paraiškoje nurodytus plotus galima sumažinti ne daugiau kaip 15 proc., esant vienai iš šių sąlygų:
		* 1. kai, atlikus kadastrinius (geodeziniais matavimo prietaisais) ar geodezinius žemės matavimus, nustatomi neatitikimai su KŽS;
			2. kai Paraiškoje deklaruoti laukai patenka į KŽS, kurių atpažinties kodas bl3 (sklypas, kurio didžiąją dalį užima miškai, medžių grupės, krūmynai ir pan.), bl9 (sklypas, kurio didžiąją dalį užima žemės ūkiui nenaudojama žemė (pelkėtos teritorijos, karjerai, laikinai įmirkę plotai ir pan.), bl6 (užstatytos teritorijos žemės sklypas ne mieste);
	9. užtikrinti, kad laukuose, soduose ir uogynuose auginami žemės ūkio augalai dominuotų / vyrautų, laikantis šių Taisyklių II, III skyriuose nustatytų reikalavimų;
	10. pasiekti minimalius pagamintos ekologinės produkcijos kiekius, nustatytus šių Taisyklių 8 priede;
	11. verstis specializuota vaistažolių, aromatinių ir prieskoninių augalų auginimo veikla norėdamas gauti parama už vaistažoles, aromatinius ir prieskoninius augalus. Pajamos iš šios specializuotos produkcijos gamybos turi sudaryti ne mažiau kaip 30 proc. pajamų, gaunamų iš žemės ūkio veiklos (išskyrus paramos gavėjus, Paraiškoje deklaruojančius mažiau kaip 1 ha šiame punkte nurodytų augalų), perdirbantiems produkciją valdoje arba parduodantiems žaliavą įmonėms, perdirbančioms šios rūšies produkciją:
		1. parama teikiama už ne didesniame kaip 20 ha plote auginamas vaistažoles, aromatinius ir prieskonius augalus. Pajamos iš specializuotos produkcijos gamybos nuo pajamų, gaunamų iš žemės ūkio veiklos, apskaičiuojamos pagal Žemės ūkio veiklos subjektų pajamų dalies, gaunamos iš žemės ūkio veiklos, įvertinimo metodiką, patvirtintą Lietuvos Respublikos žemės ūkio ministro 2003 m. vasario 26 d. įsakymu Nr. 3D-66 „Dėl Žemės ūkio veiklos subjektų pajamų dalies, gaunamos iš žemės ūkio veiklos, įvertinimo metodikos patvirtinimo“ (toliau – Pajamų dalies metodika);
		2. paramos gavėjai, deklaruojantys daugiau kaip 1 ha vaistažolių, aromatinių ir prieskoninių augalų, Agentūrai kasmet, iki vasario 28 d., turi pateikti užpildytą ir pasirašytą pažymą apie žemės ūkio veiklos subjekto pajamas per praėjusius kalendorinius metus (pažymos forma nurodyta Pajamų dalies metodikos priede) už praėjusių ataskaitinių metų laikotarpį (nuo sausio 1 d. iki gruodžio 31 d.);
		3. paramos gavėjai, perdirbantys vaistažoles, aromatinius ir prieskoninius augalus, ir įmonės, kurioms tiekiama šiame punkte nurodyta užauginta žaliava, turi turėti maisto tvarkymo subjekto patvirtinimo pažymėjimą šiame punkte nurodytai perdirbimo veiklai arba būti įregistruoti į Valstybinės maisto ir veterinarijos tarnybos Maisto tvarkymo subjektų sąrašą, kaip nustatyta Maisto tvarkymo subjektų patvirtinimo ir registravimo tvarkos apraše, patvirtintame Valstybinės maisto ir veterinarijos tarnybos direktoriaus 2008 m. spalio 15 d. įsakymu Nr. B1-527 „Dėl Maisto tvarkymo subjektų patvirtinimo ir tvarkos aprašo patvirtinimo“, arba turėti veterinarinio patvirtinimo numerį, kaip nustatyta Gyvūninio maisto tvarkymo subjektų veterinarinio patvirtinimo ir registravimo tvarkos apraše, patvirtintame Valstybinės maisto ir veterinarijos tarnybos direktoriaus 2005 m. gruodžio 30 d. įsakymu Nr. B1-738 „Dėl Gyvūninio maisto tvarkymo subjektų veterinarinio patvirtinimo ir registravimo tvarkos aprašo patvirtinimo;
	12. dalyvauti ekologinėje sistemoje 5 metus, teikiant Paraišką kasmet. Šis 5 metų įsipareigojimų laikotarpis apima pagal tęstinės KPP 2014-2020 m. priemonės „Ekologinis ūkininkavimas“ veiklą ,,Parama perėjimui prie ekologinio ūkininkavimo“ ir (arba) ekologinę sistemą ,,Perėjimas prie ekologinio ūkininkavimo” įvykdytus įsipareigojimus.

**EKOLOGINĖS SISTEMOS „ARIAMŲJŲ DURPŽEMIŲ**

**KEITIMAS PIEVOMIS“ REIKALAVIMAI**

1. Pagal šią ekologinę sistemą parama skiriama už pievų įrengimą ir išlaikymą ariamuosiuose durpžemiuose.
2. Pareiškėjai, siekiantys gauti paramą pagal šią ekologinę sistemą, privalo:
	1. deklaruoti bendrą ne mažesnį kaip 0,5 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. deklaruoti plotus ariamojoje žemėje, kurie patenka į ariamųjų durpžemių sluoksnį;
	3. pievas įrengti tik tuose ariamuosiuose durpžemiuose, kurie praėjusiais metais buvo deklaruoti kaip ariamoji žemė, išskyrus pievas iki 5 m.;
	4. nekeisti pagal šią ekologinę sistemą deklaruoto ploto hidrologinio režimo;
	5. nearti įrengtų pievų ir jų nepersėti kultūrinėmis žolėmis antraisiais – penktaisiais įsipareigojimų metais;
	6. dalyvauti šioje ekologinėje sistemoje 5 metus. Prisiimtų įsipareigojimų trukmė negali būti keičiama. Įsipareigojimų laikotarpiu veikla pagal šią ekologinę sistemą turi būti vykdoma, t. y. įrengtos pievos išlaikomos, toje pačioje vietoje;
	7. Paraišką teikti kasmet, deklaruojant tuos pačius laukus Klasifikatoriaus kodu DKP;
	8. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc.
3. Pasibaigus įsipareigojimų laikotarpiui, pagal šią ekologinę sistemą deklaruoti plotai privalės tapti daugiametėmis pievomis.

**EKOLOGINĖS SISTEMOS „ERODUOTOS ŽEMĖS**

**KEITIMAS PIEVOMIS“ REIKALAVIMAI**

1. Pagal šią ekologinę sistemą parama skiriama už pievų įrengimą ir išlaikymą eroduotos žemės plotuose.
2. Pareiškėjai, siekiantys gauti paramą pagal šią ekologinę sistemą, privalo :
	1. deklaruoti bendrą ne mažesnį kaip 0,5 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. deklaruoti plotus ariamojoje žemėje, kurie patenka į eroduotos žemės GIS duomenų bazės sluoksnį;
	3. pievas įrengti tik tuose eroduotuose žemės plotuose, kurie praėjusiais metais buvo deklaruoti kaip ariamoji žemė, išskyrus pievas iki 5 m.;
	4. nekeisti pagal šią ekologinę sistemą deklaruoto ploto hidrologinio režimo;
	5. nearti įrengtų pievų ir nepersėti jų kultūrinėmis žolėmis antraisiais – penktaisiais įsipareigojimų metais;
	6. dalyvauti šioje ekologinėje sistemoje 5 metus. Prisiimtų įsipareigojimų trukmė negali būti keičiama. Įsipareigojimų laikotarpiu veikla pagal šią ekologinę sistemą turi būti vykdoma, t. y. įrengtos pievos išlaikomos, toje pačioje vietoje;
	7. Paraišką teikti kasmet, deklaruojant tuos pačius tuos pačius laukus Klasifikatoriaus kodu EKP;
	8. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc.
3. Pasibaigus įsipareigojimų laikotarpiui, pagal šią ekologinę sistemą deklaruoti plotai privalės tapti daugiametėmis pievomis.

**EKOLOGINĖS SISTEMOS „KOMPLEKSINĖ PIEVŲ IR ŠLAPYNIŲ**

**PRIEŽIŪROS SISTEMA“ REIKALAVIMAI**

1. Pagal šią ekologinę sistemą remiamos veiklos: „Ekstensyvus daugiamečių pievų tvarkymas ganant gyvulius“ ir „EB svarbos natūralių pievų, šlapynių bei rūšių buveinių tvarkymas“.
2. Pareiškėjai, siekiantys gauti paramą pagal šios ekologinės sistemos remiamas veiklas „Ekstensyvus daugiamečių pievų tvarkymas ganant gyvulius“ ir „EB svarbos natūralių pievų, šlapynių bei rūšių buveinių tvarkymas“, privalo:
	1. deklaruoti bendrą ne mažesnį kaip 1 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. veiklą vykdyti kasmet tik tuose pačiuose deklaruotuose plotuose (t. y. tuose pačiuose nurodytų KŽS laukuose);
	3. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc.;
	4. jei valdoje naudojami profesionaliajam ir (ar) neprofesionaliajam naudojimui skirti augalų apsaugos produktai, pildyti Augalų apsaugos produktų naudojimo apskaitos žurnalą Augalų apsaugos produktų saugojimo, tiekimo rinkai, naudojimo taisyklėse, patvirtintose Lietuvos Respublikos žemės ūkio ministro 2003 m. gruodžio 30 d. įsakymu Nr. 3D-564 „Dėl Augalų apsaugos produktų saugojimo, tiekimo rinkai, naudojimo taisyklių patvirtinimo“, nustatytais terminais ir būdais.;
	5. jei valdoje yra naudojamos organinės ir (arba) mineralinės trąšos:
		1. turėti ir tręšti laukus pagal tręšimo planus, kaip nustatyta Mėšlo ir srutų tvarkymo aplinkosaugos reikalavimų apraše, patvirtintame Lietuvos Respublikos aplinkos ministro ir Lietuvos Respublikos žemės ūkio ministro 2005 m. liepos 14 d. įsakymu Nr. D1-367/3D-342 „Dėl Mėšlo ir srutų tvarkymo aplinkosaugos reikalavimų aprašo patvirtinimo“;
		2. per PPIS (adresu https://paseliai.vic.lt) įvesti duomenis apie panaudotus tręšiamuosius produktus (įskaitant tręšimą mėšlu mažiau kaip 30 ha naudmenų per kalendorinius metus): lauko atpažinimo numerį (KŽS ir lauko numerį arba lauko eilės numerį), pasėlio kodą arba augalo pavadinimą, tręšiamą plotą, trąšos pavadinimą, panaudotos trąšos medžiagos kiekį (kg), panaudotos trąšos kiekį (kg į ha), trąšų kiekį perskaičiavus pagal azoto kiekį (kg į ha), tręšimo datą. Duomenys turi būti užpildyti per 5 darbo dienas nuo tręšiamųjų produktų panaudojimo.
3. Pareiškėjai, siekiantys gauti paramą pagal veiklą „Ekstensyvus daugiamečių pievų tvarkymas ganant gyvulius“, privalo:
	1. deklaruoti daugiametes pievas Klasifikatoriaus kodu DGP;
	2. turėti ūkinių gyvūnų, nurodytų šių Taisyklių 3 priede, ne mažiau kaip 0,3 SG/ha pievų (ganyklų) įsipareigotiems pagal veiklą plotams. Ūkiniai gyvūnai turi būti registruoti Ūkinių gyvūnų registre pareiškėjo ar valdos nario vardu ir skaičiuojami einamaisiais metais nuo sausio 1 d. iki gegužės 31 d.;
	3. nearti pievų ir jų nepersėti kultūrinėmis žolėmis;
	4. neįrengti naujų sausinimo, drėkinimo sistemų;
	5. pievose nenaudoti augalų apsaugos produktų, netręšti mineralinėmis ir organinėmis trąšomis, neskleisti nuotekų dumblo;
	6. vidutiniškai ganiavos laikotarpiu ganyti ne mažesniu intensyvumu kaip 0,3 SG/ha ir ne didesniu intensyvumu kaip 1 SG/ha, skaičiuojant einamaisiais metais nuo sausio 1 d. iki gegužės 31 d., pagal šią veiklą plote;
	7. ganyti ūkinius gyvūnus tuose laukuose, kuriuose yra įsipareigota pagal veiklą, ūkinių gyvūnų ganiavos laikotarpis neribojamas;
	8. nenuganytos žolės likučius šienauti nuo birželio 20 d., nušienautą žolę išvežti iki spalio 1 d;
	9. nepaskleisti ir nesmulkinti nenuganytos žolės likučių, išskyrus žolės likučius ganytuose plotuose (deklaruojamuose laukuose yra būtini gyvulių buvimo lauke požymiai – ekskrementų liekanos, išguldyta ir (arba) nuėsta žolė ar kiti požymiai);
	10. dalyvauti veikloje „Ekstensyvus daugiamečių pievų tvarkymas ganant gyvulius“ 1 metus.
4. Pareiškėjai, siekiantys gauti paramą pagal veiklą „EB svarbos natūralių pievų, šlapynių bei rūšių buveinių tvarkymas“, privalo:
	1. deklaruoti daugiametes pievas, patenkančias į „EB svarbos natūralių pievų, šlapynių bei rūšių buveinių tvarkymas“ GIS duomenų bazės sluoksnį;
	2. turėti ne mažiau kaip 0,3 SG/ha pievų (ganyklų) įsipareigotiems pagal veiklą plotams. Ūkiniai gyvūnai turi būti registruoti Ūkinių gyvūnų registre pareiškėjo ar valdos nario vardu ir skaičiuojami einamaisiais metais nuo sausio 1 d. iki gegužės 31 d., šis reikalavimas netaikomas Generalinei miškų urėdijai ir Saugomų teritorijų direkcijoms;
	3. nearti pievų, šlapynių ir jų nepersėti kultūrinėmis žolėmis;
	4. neįrengti naujų sausinimo, drėkinimo sistemų;
	5. nenaudoti augalų apsaugos produktų, netręšti mineralinėmis ir organinėmis trąšomis, neskleisti nuotekų dumblo, nekalkinti;
	6. pasirinkti pievų tvarkymo būdą – šienavimą arba ganymą;
	7. pasirinkus šienavimą, privaloma:
		1. šienavimą pievose ir šlapynėse pradėti ne anksčiau kaip birželio 20 d., išskyrus balinių vėžlių apsaugos plotus, kuriuose leidžiama šienauti – nuo liepos 15 d.;
		2. pirmąjį šienavimą ir žolės surinkimą į krūvas (ar susukimą į rulonus) baigti iki rugpjūčio 1 d. (jei šienaujama daugiau kartų, antras ir kiti šienavimai leidžiami ir vėliau, bet jie nėra privalomi);
		3. pievose žolę išvežti iki spalio 1 d., šlapynėse – iki kitų metų kovo 1 d.;
		4. šienaujant palikti 20–30 proc. nešienauto ploto (šis plotas įbraižomas deklaruojant), siekiant didinti buveinės mozaikiškumą. Vienoje vietoje paliekamas nešienautas plotas negali viršyti 2 ha;
		5. šienaujant palikti 20–30 proc. nešienauto ploto (šis plotas įbraižomas deklaruojant), siekiant didinti buveinės mozaikiškumą. Vienoje vietoje paliekamas nešienautas plotas negali viršyti 2 ha;
		6. keisti nešienaujamo ploto vietą kas antrus metus;
		7. nesmulkinti ir nepaskleisti žolės;
		8. drugių buveinių apsaugos plotuose šieną išdžiovinti prieš surenkant ir ne vėliau kaip per 5 darbo dienas mobiliąja programėle „NMA agro“ pateikti deklaruojamame lauke išdžiovinto šieno nuotraukas iš skirtingų lauko vietų;
	8. pasirinkus ganymą, privaloma:
		1. ganyti ne mažesniu intensyvumu kaip 0,3 SG/ha ir ne didesniu intensyvumu kaip 1 SG/ha įsipareigoto pagal ekologinę sistemą ploto, skaičiuojant einamaisiais metais nuo sausio 1 d. iki gegužės 31 d.;
		2. ganiavos laikas neribojamas, išskyrus balinių vėžlių apsaugos plotus, kuriuose leidžiama ganyti – nuo liepos 15 d. iki spalio 1 d.;
		3. papildomai nešerti gyvulių;
		4. esant poreikiui, pievas galima nušienauti po birželio 20 d., o po to privaloma ganyti. Nušienautą žolę privaloma išvežti iki spalio 1 d.;
		5. nesmulkinti ir nepaskleisti žolės;
	9. dalyvauti veikloje „EB svarbos natūralių pievų, šlapynių bei rūšių buveinių tvarkymas“ 2 metus, teikiant Paraišką kasmet.

**EKOLOGINĖS SISTEMOS „EKSTENSYVUS ŠLAPYNIŲ**

**TVARKYMAS“ REIKALAVIMAI**

1. Pagal šią ekologinę sistemą parama skiriama už plotus, kuriuose tvarkomos aplinkosauginiu požiūriu svarbios šlapynės.
2. Pareiškėjai, siekiantys gauti paramą pagal šią ekologinę sistemą, privalo:
	1. deklaruoti bendrą ne mažesnį kaip 1 ha tinkamą paramai naudmenų plotą, sudarytą iš, kurių ne mažesnių kaip 0,1 ha ploto laukų. Deklaruoti plotai (Klasifikatoriaus kodas ŠLT) turi patekti į ekstensyvaus šlapynių tvarkymo teritorijas, skelbiamas PPIS elektroniniame žemėlapyje, taip pat pievas, atkurtas pagal Ekonomikos gaivinimo ir atsparumo didinimo priemonės „Naujos kartos Lietuva“ investiciją „Didinti ŠESD absorbcinius pajėgumus (atkuriant pelkių (durpžemių) hidrologinį režimą“;
	2. neįrengti naujų sausinimo sistemų;
	3. nearti šlapynių ir jų nepersėti kultūrinėmis žolėmis;
	4. nenaudoti augalų apsaugos produktų, netręšti mineralinėmis ir organinėmis trąšomis;
	5. kasmet šienauti arba ganyti ūkinius gyvūnus (pareiškėjas gali laisvai nuspręsti, ar ganyti, ar šienauti);
	6. šienavimą pradėti ne anksčiau kaip birželio 20 d.;
	7. nušienautą žolę išvežti iki kitų metų kovo 1 d.;
	8. laikyti ūkinius gyvūnus, nurodytus šių Taisyklių 3 priede, ir vidutiniškai ganiavos laikotarpiu ganyti ne mažesniu intensyvumu kaip 0,3 SG/ha ir ne didesniu intensyvumu kaip 1 SG/ha, skaičiuojant einamaisiais metais nuo sausio 1 d. iki gegužės 31 d., įsipareigoto pagal ekologinę sistemą ploto;
	9. ganyti ūkinius gyvūnus tuose laukuose, kuriuose yra prisiimti įsipareigojimai pagal ekologinę sistemą;
	10. nušienautos ar nenuganytos žolės likučių smulkinimas ir paskleidimas draudžiamas. Tuo atveju, kai lauke yra aiškių ganymo požymių (ekskrementų liekanos, išguldyta ir (arba) nuėsta žolė ar kiti požymiai), šių plotų nebūtina papildomai šienauti, o po ganymo lauke likusi nenuėsta žolė nebus laikoma neatitikimu reikalavimams;
	11. papildomai nešerti ūkinių gyvūnų;
	12. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc.;
	13. jei valdoje naudojami profesionaliajam ir (ar) neprofesionaliajam naudojimui skirti augalų apsaugos produktai, pareiškėjas privalo pildyti Augalų apsaugos produktų naudojimo apskaitos žurnalą Augalų apsaugos produktų saugojimo, tiekimo rinkai, naudojimo taisyklėse, patvirtintose Lietuvos Respublikos žemės ūkio ministro 2003 m. gruodžio 30 d. įsakymu Nr. 3D-564 „Dėl Augalų apsaugos produktų saugojimo, tiekimo rinkai, naudojimo taisyklių patvirtinimo“, nustatytais terminais ir būdais;
	14. jei valdoje yra naudojamos kalkinimo medžiagos, organinės ir (arba) mineralinės trąšos:
		1. turėti ir tręšti laukus pagal tręšimo planus, nurodytus Mėšlo ir srutų tvarkymo aplinkosaugos reikalavimų apraše, patvirtintame Lietuvos Respublikos aplinkos ministro ir Lietuvos Respublikos žemės ūkio ministro 2005 m. liepos 14 d. įsakymu Nr. D1-367/3D-342 „Dėl Mėšlo ir srutų tvarkymo aplinkosaugos reikalavimų aprašo patvirtinimo“;
		2. per PPIS (adresu https://paseliai.vic.lt) įvesti duomenis apie panaudotus tręšiamuosius produktus (įskaitant tręšimą mėšlu mažiau kaip 30 ha naudmenų per kalendorinius metus): lauko atpažinimo numerį (KŽS ir lauko numerį arba lauko eilės numerį), pasėlio kodą arba augalo pavadinimą, tręšiamą plotą, trąšos pavadinimą, panaudotos trąšos kiekį (kg), panaudotos trąšos kiekį (kg į ha), trąšų kiekį perskaičiavus pagal azoto kiekį (kg į ha), tręšimo datą. Duomenys turi būti užpildyti per 5 darbo dienas nuo tręšiamųjų produktų panaudojimo;
	15. atlikus šlapynės sutvarkymo darbus informuoti Agentūrą per 5 darbo dienas ir mobiliąja programėle „NMA agro“ pateikti nuotraukas iš skirtingų lauko vietų, kuriose aiškiai matytųsi deklaruotos ir sutvarkytos šlapynės vaizdas. Šis reikalavimas taikomas visiems pareiškėjams, deklaruojantiems pagal šią ekologinę sistemą nuo 1 ha, kodu 5PT-3;
	16. dalyvauti ekologinėje sistemoje 5 metus, teikiant Paraišką kasmet. Įsipareigojimų laikotarpiu veikla pagal šią ekologinę sistemą turi būti vykdoma toje pačioje vietoje.

**EKOLOGINĖS SISTEMOS „PERĖJIMAS PRIE EKOLOGINIO**

**ŪKININKAVIMO“ REIKALAVIMAI**

1. Pagal šią ekologinę sistemą parama skiriama už plotus, kuriuose pradėdama taikyti ekologinio ūkininkavimo praktika ir metodai, apibrėžti Reglamente (ES) Nr. 2018/848.
2. Pareiškėjai, siekiantys gauti paramą pagal šią ekologinę sistemą, privalo:
	1. deklaruoti bendrą ne mažesnį kaip 1 ha tinkamą paramai naudmenų plotą, sudarytą iš ne mažesnių kaip 0,1 ha ploto laukų;
	2. deklaruoti tinkamas paramai naudmenas ariamojoje žemėje (įskaitant pievas, daugiametes pievas) ir daugiamečius sodinius, Klasifikatoriuje nurodytus I grupėje (Klasifikatoriaus kodai: AVI, GRI, KRV, KRŽ, KUK, KVV, KVŽ, KVK, MIV, MIŽ, RAV, RAŽ, RUV, RUŽ, BOB, RAP, JUD, AGK, POD, BUR, BRO, KOP, KOŽ, KOK, KOB, ART, MOR, KAL, SVO, POR, ČES, DAK, SAL, CUK, MOL, PAT, SLO, RID, RDK, AGR, PAP, GRE, RŪG, KRA, ŠPI, ROP, BAK, PAS, BUL, APY, PAR, GAB, GAJ, ALR, KMY, FAC, KAN, LIN, SAU, SRS, SRG, SJO, BAZ, RAD, PET, KLA, AMP, BMI, BRN, SLU, PAU, KSV, KSŽ), II grupėje, III grupėje, IV grupėje (Klasifikatoriaus kodai: GPŽ, GPA),, V grupėje (Klasifikatoriaus kodai: OBS, KRS, SLS, VYS, TRS, KTS, ASU, JSU, RSU, BSU, AVU, ARU, BRA, SVU, ŠIU, GEU, BKU, SPU, PUU, ŠAU, ERK, GUD, SMD, AKT) ir VI grupėje (Klasifikatoriaus kodas: DGP);
	3. laikytis Reglamento (ES) Nr. 2018/848 reikalavimų, Ekologinės gamybos taisyklių, ir turėti kontrolės institucijos išduodamą sertifikatą ne trumpiau kaip prisiimtų įsipareigojimų laikotarpiu;
	4. pildyti Ekologinės gamybos žurnalą, kurio forma ir Ekologinės gamybos žurnalo pildymo aprašas patvirtintas Lietuvos Respublikos žemės ūkio ministro 2021 m. gruodžio 27 d. įsakymu Nr. 3D - 857 „Dėl žemės ūkio ministro 2021 m. gruodžio 27 d. įsakymo Nr. 3D-857 „Dėl Ekologinės gamybos žurnalo ir jo pildymo tvarkos aprašo patvirtinimo“;
	5. laikytis Produktų ženklinimo ekologiškų produktų ženklu bei su ekologine gamyba susijusio ženklinimo ir reklamos oficialios kontrolės tvarkos aprašo reikalavimų, patvirtintų Lietuvos Respublikos žemės ūkio ministro 2009 m. sausio 6 d. įsakymu Nr. 3D-2 „Dėl Ekologiškų žemės ūkio ir maisto produktų ženklinimo ir ekologiškų žemės ūkio ir maisto produktų ženklo naudojimo tvarkos aprašo patvirtinimo“;
	6. taikyti ekologinės gamybos praktiką ir metodus 2 arba 3 metų laikotarpiu. Jei deklaruojamame plote auginami vienmečiai žemės ūkio augalai arba daugiametės žolės, didžiausias galimas pereinamojo laikotarpio baigties terminas yra 2 metai, jei deklaruojamame plote auginami daugiamečiai žemės ūkio augalai – 3 metai. Tais atvejais, kai kontrolės institucija laukui nustato trumpesnius pereinamojo laikotarpio baigties terminus ir tai patvirtina išduodama sertifikatą, taikomas trumpesnis šios ekologinės sistemos įgyvendinimo terminas;
	7. veiklą vykdyti tik tuose pačiuose, Paraiškoje nurodytuose deklaruotuose plotuose, kiekvienais metais juos deklaruojant. Deklaruotų laukų ribų konfigūracija gali būti keičiama nemažinant deklaruoto ploto pagal veiklą, jei KŽS nebuvo atnaujinti pagal ortofotografinį žemėlapį ar kitą kartografinę medžiagą;
	8. per įsipareigojimų laikotarpį nesumažinti Paraiškoje nurodyto bendro ploto daugiau kaip 10 proc. Kai pareiškėjas ir (ar) paramos gavėjas nesilaikė įsipareigojimų dėl objektyvių aplinkybių (lauke ar jo dalyje buvo tvarkomas valstybės turtas (melioracijos grioviai) ir pan.) ir jeigu pareiškėjas ir (ar) paramos gavėjas nuo šiame papunktyje nurodytų aplinkybių sužinojimo ne vėliau kaip per 15 darbo dienų raštu informavo Agentūrą, sankcijos dėl įsipareigoto ploto sumažėjimo netaikomos;
		1. per įsipareigojimų laikotarpį, nuo pirmos Paraiškos pateikimo datos Paraiškoje nurodytus plotus galima sumažinti ne daugiau kaip 15 proc., esant vienai iš šių sąlygų:
			1. kai, atlikus kadastrinius (geodeziniais matavimo prietaisais) ar geodezinius žemės matavimus, nustatomi neatitikimai su KŽS;
			2. kai Paraiškoje deklaruoti laukai patenka į KŽS, kurių atpažinties kodas bl3 (sklypas, kurio didžiąją dalį užima miškai, medžių grupės, krūmynai ir pan.), bl9 (sklypas, kurio didžiąją dalį užima žemės ūkiui nenaudojama žemė (pelkėtos teritorijos, karjerai, laikinai įmirkę plotai ir pan.), bl6 (užstatytos teritorijos žemės sklypas ne mieste);
	9. užtikrinti, kad laukuose, soduose ir uogynuose auginami žemės ūkio augalai dominuotų (vyrautų), laikantis šių Taisyklių II, III skyriuose nustatytų reikalavimų;
	10. pasiekti minimalius pagamintos ekologinės produkcijos kiekius, nustatytus šių Taisyklių 8 priede;
	11. laikyti sertifikuotus ūkinius gyvūnus, nurodytus šių Taisyklių 3 priede, norėdamas gauti paramą už sertifikuotas daugiametes žoles. Vienam sertifikuotam pagal Reglamento (ES) Nr. 2018/848 ir Ekologinės gamybos taisyklių reikalavimus SG vietovėse, kuriose esama gamtinių ar kitų specifinių kliūčių, turi tekti ne daugiau kaip 4 ha, kitose teritorijose – ne daugiau kaip 3,5 ha. Tais atvejais, kai pareiškėjai, teikdami Paraišką, prašo paramos už daugiametes žoles, tačiau šiam plotui tenka mažiau SG, nei nustatyta šiame punkte, išmoka mokama tik už tą daugiamečių žolių plotą, kuriam tenka šiame punkte nustatytas SG skaičius:
		1. jei pareiškėjas prašo paramos už sertifikuotą daugiamečių žolių plotą pagal šią ekologinę sistemą ir tęstinės KPP 2014–2020 m. priemonės „Ekologinis ūkininkavimas“ veiklą „Parama ekologiniam ūkininkavimui“ arba Strateginio plano kaimo plėtros intervencinę priemonę „Ekologinis ūkininkavimas. Ekologinio ūkininkavimo tęstiniai įsipareigojimai“, o daugiamečių žolių hektarui tenka mažiau SG, nei nustatyta 93.11 papunktyje, pirmiausia parama skiriama už daugiametes žoles pagal tęstinės KPP 2014–2020 m. priemonės „Ekologinis ūkininkavimas“ veiklą „Parama ekologiniam ūkininkavimui“ arba Strateginio plano kaimo plėtros intervencinę priemonę „Ekologinis ūkininkavimas. Ekologinio ūkininkavimo tęstiniai įsipareigojimai“. Jei dalis pareiškėjo laukų, kuriuose deklaruojamos daugiametės žolės, patenka į vietoves, kuriose esama gamtinių ar kitų specifinių kliūčių ir hektarui tenka mažiau SG, nei nustatyta 93.11 papunktyje, pirmiausia parama skiriama už daugiametes žoles, patenkančias į vietoves, kuriose esama gamtinių ar kitų specifinių kliūčių;
		2. skaičiuojant SG, imami ŽŪMPSIS nurodyti tų metų, už kuriuos skaičiuojama parama, duomenys apie valdytojo ir (ar) partnerio vardu sertifikuotus gyvūnus. Įsipareigojimų laikotarpiu, nustatant ploto priskyrimą prie vietovių, kuriose esama gamtinių ar kitų specifinių kliūčių, vadovaujamasi Strateginio plano kaimo plėtros intervencinės priemonės „Vietovės su gamtinėmis ar kitomis specifinėmis kliūtimis“ įgyvendinimo taisyklių, patvirtintų Lietuvos Respublikos žemės ūkio ministro 202X m. XXX X d. įsakymu Nr. 3D-X „Dėl...“ įgyvendinimo taisyklių patvirtinimo“, 3 priedu;
	12. verstis specializuota vaistažolių, aromatinių ir prieskoninių augalų auginimo veikla norėdamas gauti parama už vaistažoles, aromatinius ir prieskoninius augalus. Pajamos iš šios specializuotos produkcijos gamybos turi sudaryti ne mažiau kaip 30 proc. pajamų, gaunamų iš žemės ūkio veiklos (išskyrus paramos gavėjus, Paraiškoje deklaruojančius mažiau kaip 1 ha šiame punkte nurodytų augalų), perdirbantiems produkciją valdoje arba parduodantiems žaliavą įmonėms, perdirbančioms šios rūšies produkciją:
		1. parama teikiama už ne didesniame kaip 20 ha plote auginamas vaistažoles, aromatinis ir prieskoninius augalus. Pajamos iš specializuotos produkcijos gamybos nuo pajamų, gaunamų iš žemės ūkio veiklos, apskaičiuojamos pagal Pajamų dalies metodiką“;
		2. paramos gavėjai, deklaruojantys daugiau kaip 1 ha vaistažolių, aromatinių ir prieskoninių augalų, Agentūrai kasmet, iki vasario 28 d., turi pateikti užpildytą ir pasirašytą pažymą apie žemės ūkio veiklos subjekto pajamas per praėjusius kalendorinius metus (pažymos forma nurodyta Pajamų dalies metodikos priede) už praėjusių ataskaitinių metų laikotarpį (nuo sausio 1 d. iki gruodžio 31 d.);
		3. paramos gavėjai, perdirbantys vaistažoles, aromatinius ir prieskoninius augalus , ir įmonės, kurioms tiekiama šiame punkte nurodyta užauginta žaliava, turi turėti maisto tvarkymo subjekto patvirtinimo pažymėjimą šiame punkte nurodytai perdirbimo veiklai arba būti įregistruoti į Valstybinės maisto ir veterinarijos tarnybos Maisto tvarkymo subjektų sąrašą, kaip nustatyta Maisto tvarkymo subjektų patvirtinimo ir registravimo tvarkos apraše, patvirtintame Valstybinės maisto ir veterinarijos tarnybos direktoriaus 2008 m. spalio 15 d. įsakymu Nr. B1-527 „Dėl Maisto tvarkymo subjektų patvirtinimo ir tvarkos aprašo patvirtinimo“, arba turėti veterinarinio patvirtinimo numerį, kaip nustatyta Gyvūninio maisto tvarkymo subjektų veterinarinio patvirtinimo ir registravimo tvarkos apraše, patvirtintame Valstybinės maisto ir veterinarijos tarnybos direktoriaus 2005 m. gruodžio 30 d. įsakymu Nr. B1-738 „Dėl Gyvūninio maisto tvarkymo subjektų veterinarinio patvirtinimo ir registravimo tvarkos aprašo patvirtinimo;
	13. turėti SG, norėdamas gauti paramą už javus pašarams. Parama mokama už sertifikuotą javų pašarams plotą, kurio ne daugiau kaip 1 ha tenka vienam SG (galvijų, kiaulių ir (arba) paukščių), nurodytam šių Taisyklių 3 priede ir sertifikuotam pagal Reglamento (ES) Nr. 2018/848 ir Ekologinės gamybos taisyklių reikalavimus. Jei pareiškėjas prašo paramos už sertifikuotą javų pašarams plotą pagal šią ekologinę sistemą ir pagal tęstinės KPP 2014-2020 m. priemonės „Ekologinis ūkininkavimas“ veiklą „Parama ekologiniam ūkininkavimui“ arba Strateginio plano kaimo plėtros intervencinę priemonę „Ekologinis ūkininkavimas. Ekologinio ūkininkavimo tęstiniai įsipareigojimai“, o šių plotų hektarui tenka mažiau SG, nei nustatyta šiame punkte, pirmiausia parama skiriama už javus pašarams pagal tęstinės KPP 2014-2020 m. priemonės „Ekologinis ūkininkavimas“ veiklą „Parama ekologiniam ūkininkavimui“ arba Strateginio plano kaimo plėtros intervencinę priemonę „Ekologinis ūkininkavimas. Ekologinio ūkininkavimo tęstiniai įsipareigojimai“. Tais atvejais, kai pareiškėjai Paraiškoje prašo paramos už sertifikuotą javų pašarams plotą, tačiau šiam plotui tenka mažiau SG, nei nustatyta šiame papunktyje, išmoka už deklaruotą javų pašarams plotą, kuriam neteko šiame papunktyje nustatyto SG, mokama kaip už javus. Skaičiuojant SG imami ŽŪMPSIS nurodyti tų metų, už kuriuos skaičiuojama parama, duomenys apie valdytojo ir (ar) partnerio vardu sertifikuotus gyvūnus;
	14. būti įtrauktas į atestuotų dauginamosios medžiagos tiekėjų sąrašą arba pasirašęs augalų dauginamosios medžiagos auginimo ir supirkimo sutartis su dauginamosios medžiagos tiekėjais ir turėti sėklinio pasėlio javams ir (arba) daugiametėms žolėms sėklai (už kurias prašo paramos) pasėlio aprobavimo aktą, išduotą VAT norėdami gauti paramą už javus ir (arba) daugiametes žoles sėklai. Pareiškėjai, norintys gauti paramą pagal priemonę už miglines (varpines), daugiametes žoles, auginamas sėklai, Paraiškoje tokius laukus turi deklaruoti Klasifikatoriaus kodais GPŽ ir GPA pažymint požymį „ESĖ“. Taip pat į šią ekologinės sistemos išmoką pretenduojantys pareiškėjai:
		1. patys tiekiantys rinkai augalinę dauginamąją medžiagą, galutinį VAT pagal dauginamajai medžiagai keliamus teisės aktų reikalavimus išduotą „Sėklos sertifikatą“, kuriame nurodyta, kad sėkla teisės aktų nustatyta tvarka galutinai sertifikuota, Agentūrai turi pateikti iki kitų metų birželio 1 d.;
		2. auginantys javus ir (arba) daugiametes žoles sėklai pagal sėklų auginimo ir supirkimo sutartis su dauginamosios medžiagos tiekėjais ir ne patys tiekiantys rinkai sertifikuotą dauginamąją medžiagą, Agentūrai iki kitų metų birželio 1 d. turi pateikti sudarytą augalinės dauginamosios medžiagos auginimo ir supirkimo sutartį ir VAT pagal augalų dauginamajai medžiagai keliamus teisės aktų reikalavimus išduotą „Sėklos sertifikatą“, kuriame nurodyta, kad sėkla teisės aktų nustatyta tvarka yra galutinai sertifikuota. Minėtą sertifikatą gali pateikti pareiškėjas arba sutartyje nurodytas augalų dauginamosios medžiagos supirkėjas;
	15. dalyvauti ekologinėje sistemoje 2 arba 3 metus, teikiant Paraišką kasmet. Pasibaigus nurodytam įsipareigojimų laikotarpiui, su tais pačiais įsipareigotais plotais toliau dalyvauti ekologinėje sistemoje „Ekologinis ūkininkavimas (vaisiai, uogos, daržovės, vaistažolės ir prieskoniniai augalai)“ ir (arba) Strateginio plano kaimo plėtros intervencinėje priemonėje „Ekologinis ūkininkavimas. Ekologinio ūkininkavimo tęstiniai įsipareigojimai“. Bendra įsipareigojimų laikotarpio trukmė pagal ekologinę sistemą ir intervencinę priemonę – 5 metai.
3. Pareiškėjas su tais pačiais plotais gali dalyvauti tik vieną kartą ekologinėje sistemoje „Perėjimas prie ekologinio ūkininkavimo“.

**VII SKYRIUS**

**PARAIŠKOS TEIKIMO IR DUOMENŲ APDOROJIMO TVARKA**

1. Paraiškų teikimo laikotarpis (toliau – paraiškų teikimo laikotarpis) nustatoma kiekvienais metais atskiru Lietuvos Respublikos žemės ūkio ministro įsakymu. Paraiškos teikiamos savivaldybės, kurioje registruotas pareiškėjo valdos centras, seniūnijose ir (ar) struktūriniame padalinyje arba užsisakius elektroninę paslaugą Elektroninių valdžios vartų portale https://www.epaslaugos.lt.
2. Pareiškėjas arba jo atstovas (įgaliotas asmuo, tėvai, įtėviai, globėjai, rūpintojai):
	1. paraiškų teikimo laikotarpiu seniūnijos darbuotojui pateikia:
		1. laisvos formos dokumentą ar skaitmeninę laikmeną su pagrindiniais Paraiškai užpildyti reikalingais duomenimis (vietovėje išmatuotų laukų plotų schemą arba brėžinį su nurodytais laukų kraštinių ilgiais, lauko kraštinės (-ių) atstumais iki stabilių objektų (pvz., pastatų, kelių, melioracijos griovių ir pan.), laukų plotais bei naudmenų pavadinimais);
		2. žemės valdymo teisės (nuosavybės, nuomos ar panaudos pagrindais) patvirtinimo dokumentus (kartu su kadastro žemėlapiais (žemės sklypų planais), kai pareiškėjas praėjusiais metais neteikė Paraiškos, kai pareiškėjas deklaruoja per praėjusius dvejus metus visiškai nedeklaruotus didesnius nei 2 ha naudmenų ir kitus plotus, taip pat kai pareiškėjo nurodytoje vietoje jau yra įbraižyti kito pareiškėjo laukai ir nepavyksta išspręsti dvigubo deklaravimo. Jei deklaruoti plotai valdomi kelių bendraturčių (žemės sklypas valdomas pagal idealiąsias dalis) ir nėra notariškai patvirtinta ir įregistruota viešajame registre naudojimosi žemės sklypu tvarka, pareiškėjas privalo pateikti rašytinius visų bendraturčių sutikimus, kuriuose būtų aiškiai nurodyta valdoma žemės sklypo dalis;
		3. pasą arba asmens tapatybės kortelę;
		4. teisės aktų nustatyta tvarka patvirtintą įgaliojimą, kai Paraišką teikia pareiškėjo įgaliotas asmuo ir (arba) kai Paraišką teikia juridinis asmuo;
		5. juridinio asmens vadovo paskyrimo, išrinkimo dokumentą, pažymą arba jos išrašą iš Juridinių asmenų registro ir asmens tapatybės patvirtinimo dokumentą, kai Paraišką teikia juridinio asmens vadovas. Jeigu juridinio asmens vadovas pateikia Juridinių asmenų registro išrašą, kuriame nurodytas vadovas, ir asmens tapatybės patvirtinimo dokumentą, kitų šiame papunktyje išvardytų dokumentų pateikti nereikia;
		6. nepilnamečio asmens gimimo įrašą liudijantį išrašą, kai Paraišką teikia nepilnamečiam pareiškėjui atstovaujantis asmuo (tėvai, globėjai, įtėviai);
		7. teismo sprendimą, kai Paraišką teikia neveiksniu pripažintam fiziniam asmeniui atstovaujantis asmuo;
		8. pareiškėjo mirties įrašą liudijantį išrašą, paveldėjimo teisės liudijimą (jeigu Paraiškos teikimo metu jis yra išduotas paveldėtojui), kai Paraišką teikia mirusio fizinio asmens valdos paveldėtojas;
		9. informaciją apie išsėtą sertifikuotų sėklų kiekį pagal atskirą augalą ir lauką, apie sėklos įsigijimą (ar sėkla įsigyta ne anksčiau kaip prieš 24 mėnesius iki einamųjų metų Paraiškų teikimo laikotarpio pabaigos) ir sertifikuotos sėklos įsigijimo faktui pagrįsti reikalingus dokumentus (jeigu prašoma paramos pagal ekologinę sistemą „Sertifikuotos sėklos naudojimas“);
	2. deklaruodamas kvietrugius, kviečius, miežius, avižas, rugius, rapsus, linus, lubinus, liucernas, pupas, vikius, žirnius, kurių bendras plotas yra 30 ha ir daugiau, ir (arba) bulves, kurių bendras plotas yra 10 ha ir daugiau, nurodo deklaruojamame lauke auginamų Taisyklių 4 priede nustatytų augalų veisles ir ar jos sertifikuotos;
	3. paraiškų teikimo laikotarpiu gali jungtis prie PPIS https://paseliai.vic.lt per Elektroninių valdžios vartų portalą, pasirinkdamas vieną iš būdų, kuriuo gali patvirtinti savo tapatybę, ir pats užpildyti Paraiškos elektroninę formą ir patvirtinti užpildytą Paraišką (Taisyklių 1 priedas). Prieiga prie PPIS įgaliotiems asmenims ir juridinių asmenų vadovams suteikiama ir panaikinama ŽŪDC nustatyta tvarka;
	4. pats arba padedamas seniūnijos darbuotojo, naudodamasis PPIS, elektroniniu būdu įbraižo deklaruojamus naudmenų ir (arba) kitus plotus (jei prašo paramos už juos pagal ekologines sistemas bei Strateginio plano kaimo plėtros intervencines priemones) bei pateikia kitus Paraiškos duomenis;
	5. pildydamas Paraišką turi nurodyti vieną iš siūlomų (neregistruotu laišku, elektroniniu paštu, trumpąja žinute mobiliuoju telefonu) papildomą jo informavimo būdą apie Paraiškos administravimo eigą. Tada, kai pareiškėjas pageidauja, jog informacija apie jo Paraiškos vertinimo rezultatus elektroniniu paštu būtų teikiama ir savivaldybių žemės ūkio skyriams, Paraiškoje tai nurodo. Nepriklausomai nuo pareiškėjo pasirinkto papildomo būdo, informacija apie pareiškėjo pateiktą Paraišką pateikiama Agentūros informaciniame portale https://portal.nma.lt (toliau – Portalas);
	6. pasirašydamas Paramos už žemės ūkio naudmenas ir kitus plotus bei ūkinius gyvūnus paraiškų priėmimo registracijos žurnale (toliau – Paraiškų priėmimo registracijos žurnalas) (Taisyklių 5 priedas) patvirtina, kad Paraiškos (Taisyklių 1 priedo forma) duomenys, kuriuos seniūnijos darbuotojas įvedė į PPIS pagal pareiškėjo pateiktus duomenis ir Paraiškos pildymo instrukciją (Taisyklių 2 priedas), yra teisingi ir sutinka, kad seniūnijos darbuotojas patvirtintų Paraišką. Seniūnijos darbuotojui patvirtinus Paraišką, pareiškėjas ir seniūnijos darbuotojas pasirašo išspausdintame Paraiškos egzemplioriuje,kuris lieka pareiškėjui;
	7. kuris pats pildo Paraiškos elektroninę formą, PPIS patvirtina Paraiškos duomenis ir Paraiška laikoma pateikta;
	8. einamaisiais metais gali pateikti tik vieną Paraišką;
	9. kuris buvusius netinkamus paramai plotus pavertė tinkamais (iškirto medžius, išrovė kelmus, išvežė nupjautus medžius ir medžių liekanas, sutvarkė akmenų krūvas ar kitus netinkamus paramai plotus) arba, kai tinkami paramai plotai virto netinkamais, pats arba padedamas seniūnijos darbuotojo PPIS elektroniniu būdu nurodo ir aprašo išankstinius KŽS ribų pasikeitimus ir (arba) naudmenų sluoksnio pakeitimus (nurodo išartus daugiamečių pievų, panaikintų arba naujai pasodintų daugiamečių sodinių plotus). PPIS išankstinių KŽS ribų aprašymų modulyje einamųjų metų paraiškų teikimo laikotarpiu. aprašomi ir užmirkę netinkami paramai plotai, kurie žemės dirbimo (sėjos, augalų vegetacijos ir derliaus nuėmimo) sezono metu yra sausi ir tinkami žemės ūkio veiklai vykdyti. Aprašant išankstinius KŽS ribų pasikeitimus padedamas taškas arba įkeliamas pasikeitimo ploto matavimas ir vietovės nuotrauka su vietovės nuoroda, kurioje turi būti matomi nustatyti vietą padedantys objektai (medžiai, kelias, upė, namas ir pan.).

ŽŪDC tikslindamas KŽS\_DR5LT pagal išankstinių KŽS ribų aprašymų metu aprašytus pasikeitimus, vadovaujasi einamųjų metų ortofotografine medžiaga arba labai aukštos skiriamosios gebos palydovinių nuotraukų informacija, palydovo „Sentinel“ vaizdais bei kita medžiaga. Kai įkeltas matavimas yra neteisingas ar prieštarauja minėtai kartografinei medžiagai, aprašytas KŽS pasikeitimas netikslinamas. Jei ŽŪDC einamųjų metų ortofotografinės medžiagos arba labai aukštos skiriamosios gebos palydovinių nuotraukų neturi ir pagal turimą aktualią ortofotografinę medžiagą KŽS pataisyti negali – vyksta į patikras vietoje. Patikros vietoje metu nustačius, kad išankstinio KŽS ribų aprašymo metu aprašytas pasikeitimas neatitinka tikrovės (pareiškėjas neiškirto medžių, neišrovė kelmų ir neišvežė nupjautų medžių ar medžių liekanų, nesutvarkė akmenų krūvų ar kitų netinkamų paramai plotų), KŽS ribos netikslinamos, o vėlesniais metais to paties pareiškėjo aprašyti KŽS ribų pasikeitimai bus tikslinami tik tada, kai ŽŪDC gaus vėlesnių metų naujausią ortofotografinę medžiagą arba labai aukštos skiriamosios gebos palydovinę informaciją;

* 1. Paraiškos teikimo ir keitimo metu gali deklaruoti tik tuos valstybinės žemės plotus, kuriuos teisėtai naudoja ar valdo. Šiems plotams įbraižymo metu patenkant į „valstybinės žemės“ ir (arba) „laisvos valstybinės žemės“ sluoksnius, tos žemės naudojimo ar valdymo teisės patvirtinimo dokumentai turi būti registruoti Valdų registre iki Paraiškos patvirtinimo ir (ar) keitimo datos. Minėtų dokumentų nesant Valdų registre nebus galima įbraižyti šių valstybinės žemės plotų. Įbraižant valstybinės žemės plotus taikoma 10 proc., bet ne daugiau nei 1 ha paklaida laukui;
	2. ketinantis sertifikuoti ūkinius gyvūnus pagal Ekologinio žemės ūkio taisyklių reikalavimus, pildydamas Paraišką, tam skirtoje skiltyje nurodo, kokias ūkinių gyvūnų rūšis pageidauja sertifikuoti;
	3. kai ALNSIS nustatomas tinkamumo reikalavimas nėra įvykdytas, pareiškėjas privalo per Agentūros nustatytus terminus pateikti įrodymą apie įvykdytą tinkamumo reikalavimą mobiliąja programėle „NMA agro“. Pareiškėjas neturintis galimybės pateikti įrodymo per mobiliąją programėlę „NMA agro“ apie tai informuoja Agentūrą bendraisiais telefonais (85) 252 6999 arba 1841 ar raštu;
	4. turi teisę atsižvelgdamas į Portale skelbiamus ALNSIS rezultatus atsisakyti paramos arba keisti pasėlio kodą.
1. Pareiškėjui neįgyvendinus 96.12 papunktyje nurodytų veiksmų – parama už tinkamumo reikalavimų neatitinkančius laukus nemokama.
2. Pasibaigus paraiškų teikimo laikotarpiui, pavėluotai paraiškos priimamos 10 kalendorinių dienų, už kiekvieną pavėluotą darbo dieną (savaitgaliai, šventinės dienos ir po jų einanti pirma darbo diena laikomi viena darbo diena) tiesioginių išmokų už plotą sumą mažinant 1 proc.

Pasibaigus pavėluotai teikiamų paraiškų priėmimo terminui, Paraiška priimama tik tais atvejais, kai vėlavimą lėmė nuo pareiškėjo valios nepriklausančios (*force majeure*) aplinkybės. Tokiais atvejais pareiškėjas ar jo įpėdinis per 15 darbo dienų nuo tos dienos, kai sužinojo arba galėjo sužinoti apie nuo pareiškėjo valios nepriklausančias (*force majeure*) aplinkybes, bet ne vėliau kaip iki einamųjų metų lapkričio 1 d., seniūnijos darbuotojui kartu su Paraiška pateikia prašymą priimti pavėluotą paraišką ir vėlavimo priežasties pagrindimo dokumentus, kuris į PPIS įveda Paraiškos duomenis ir Paraiška patvirtinama. Vėlavimo priežasties pagrindimo dokumentai PPIS neregistruojami, o jų originalai siunčiami paštu Agentūrai. Pareiškėjas gali pateikti Paraišką ir pats ją užpildydamas, prisijungęs prie PPIS per elektroninę bankininkystę, o vėlavimo priežasties pagrindimo dokumentus išsiųsdamas paštu Agentūrai. Agentūra, gavusi minėtus dokumentus, priima sprendimą dėl vėluojančios paraiškos priėmimo.

Po einamųjų metų lapkričio 1 d. paraiškos nepriimamos.

1. Pasikeitus deklaruotiems duomenims po Paraiškos pateikimo:
	1. pareiškėjas iki einamųjų metų pavėluotai priimamų paraiškų laikotarpio pabaigos gali pakeisti patvirtintos Paraiškos duomenis savivaldybės, kurioje registruotas pareiškėjo valdos centras, seniūnijose ir (ar) struktūriniame padalinyje. Seniūnijos darbuotojas pakeičia patvirtintos Paraiškos duomenis, o pareiškėjas, pasirašydamas Prašymų pakeisti Paramos už žemės ūkio naudmenas ir kitus plotus bei ūkinius gyvūnus paraiškų duomenis priėmimo registracijos žurnale (toliau – Prašymų pakeisti paraiškų duomenis priėmimo registracijos žurnalas) (Taisyklių 6 priedas), patvirtina, kad pakeisti patvirtintos Paraiškos duomenys, kuriuos seniūnijos darbuotojas įvedė į PPIS pagal jo pateiktus duomenis ir Paraiškos pildymo instrukciją (Taisyklių 2 priedas), yra teisingi ir sutinka, kad seniūnijos darbuotojas patvirtintų prašymą pakeisti Paraiškos duomenis Seniūnijos darbuotojui patvirtinus Prašymą pakeisti paraiškos duomenis, pareiškėjas ir seniūnijos darbuotojas pasirašo spausdintame Prašymo pakeisti paraiškos duomenis egzemplioriuje, kuris lieka pareiškėjui;
	2. pareiškėjas iki einamųjų metų pavėluotai priimamų paraiškų laikotarpio pabaigos gali pakeisti juos pats, prisijungęs prie PPIS. PPIS patvirtinus Prašymą pakeisti paraiškos duomenis, Prašymas pakeisti paraiškos duomenis laikomas pateiktu;
	3. Prašymas pakeisti paraiškos duomenis, pateiktas pavėluotai priimamų paraiškų laikotarpiu, laikomas pavėluotai pateiktu ir už kiekvieną pavėluotą darbo dieną tiesioginės išmokos už visą lauką (jei yra įbraižomas naujas laukas) arba didinamą lauko dalį (jei yra didinamas jau įbraižytas laukas) mažinamos 1 proc., išskyrus atvejus, kai:
		1. keičiami Paraiškos pirmajame lape nurodyti duomenys ar atsisakoma paramos už atskirus laukus ar paramos pagal visą Paraišką;
		2. keičiamas deklaruojamo naudmenų ar kito ploto kodas. Tais atvejais, kai yra keičiamas naudmenų kodas, Prašymas pakeisti paraiškos duomenis, pateiktas paraiškų teikimo laikotarpiu, nelaikomas pavėluotai pateiktu;
		3. taisoma įbraižytų laukų grafinė konfigūracija (netikslaus deklaruojamų laukų įbraižymo atveju), ir toks taisymas galimas be Paraiškos 2 lapo lentelės duomenų (įbraižytų laukų ploto) keitimo;
	4. Pareiškėjas pasibaigus pavėluotai priimamų paraiškų laikotarpiui iki kitų metų kovo 1 d. gali seniūnijoje pagal pareiškėjo valdos centro adresą pataisyti einamaisiais metais patvirtintoje Paraiškoje esančias akivaizdžias klaidas, kurias, remdamasi bendru tam tikro atvejo vertinimu, pripažino Agentūra.
2. Jeigu prieš tai, kai pareiškėjas seniūnijos darbuotojo padedamas pakeičia Paraiškos duomenis (arba prieš tai, kai pareiškėjas pakeičia juos pats, prisijungęs prie PPIS), Agentūra buvo pranešusi pareiškėjui apie ketinimą atlikti patikrą vietoje ar apie Paraiškoje aptiktas klaidas, pareiškėjui taikomos sankcijos, nurodytos Taisyklių 117 punkte.
3. Jeigu pareiškėjas nori atsisakyti paramos už visą Paraišką arba jos dalį, jis tai gali padaryti nuo Paraiškos pateikimo iki paramos gavimo dienos. Sankcijos pareiškėjui už atsisakytą visą Paraišką arba jos dalį netaikomos, jei iki paramos už atskirus laukus ar paramos pagal visą Paraišką atsisakymo dienos pareiškėjas nebuvo jo pasirinktu būdu informuotas apie Agentūros planuojamą patikrą vietoje ar Paraiškoje aptiktas klaidas arba apie Agentūros prašymą pateikti deklaruojamų plotų valdymo teisę patvirtinančius dokumentus.
4. Jeigu pareiškėjas nori pakeisti Paraiškos pirmajame lape nurodytus duomenis, jis tai gali padaryti nuo Paraiškos pateikimo iki paramos gavimo dienos. Pasibaigus paraiškų priėmimo terminui, Paraiškoje nurodyta banko sąskaita ar kontaktiniai duomenys (adresas, telefonas, el. pašto adresas) gali būti tikslinami raštu pateikus prašymą Agentūrai arba per Portalą. Teikiant Agentūrai prašymus pakeisti banko sąskaitą, į kurią bus pervedamos paramos lėšos, prašymą pasirašiusio asmens parašo tikrumas turi būti patvirtintas teisės aktų nustatyta tvarka arba kvalifikuotu elektroniniu parašu. Paliudyti pasirašiusio asmens parašo tikrumą taip pat gali Agentūros darbuotojas. Pareiškėjas privalo nurodyti tik savo asmeninę banko sąskaitą.
5. Informaciją apie savo duomenis pareiškėjas gali rasti Portale arba teirautis Agentūroje telefonais, nurodytais Agentūros interneto svetainėje www.nma.lt, elektroniniu būdu, užduodavus klausimą interneto svetainės skiltyje „Susisiekite“, arba raštu ar atvykęs į Agentūrą (Blindžių g. 17, Vilnius), taip pat informacijos gali kreiptis į savivaldybes (seniūnijas). Pareiškėjas, teikdamas Agentūrai prašymą raštu ar elektroniniu paštu, turi nurodyti savo vardą, pavardę, asmens kodo keturis paskutinius skaitmenis, valdos numerį, gyvenamąją vietą(fizinis asmuo), įmonės pavadinimą, kodą, buveinės adresą (jei juridinis asmuo) ir kitus kontaktinius duomenis, jeigu pageidautų gauti atsakymą raštu kitu adresu nei gyvenamoji vieta ar kitu būdu.
6. Pareiškėjas laikomas informuotu apie Paraiškoje esančias klaidas nuo informacijos apie jas atsiradimo Portale dienos.
7. Seniūnijos darbuotojas:
	1. pagal pareiškėjo pateiktus duomenis elektroniniu būdu įbraižo pareiškėjo deklaruojamų naudmenų ar kitų plotų ribas ir pagal Taisyklių 2 priede pateiktą pildymo instrukciją užpildo Taisyklių 1 priede pateiktos Paraiškos elektroninę formą (įveda duomenis į PPIS);
	2. pareiškėjui informavus, kad valdoje ir (arba) ūkininko ūkyje neįvyko pokyčių nuo paskutinio valdos ir (arba) ūkininko ūkio duomenų atnaujinimo, PPIS nurodo, kad atnaujinami valdos ir (arba) ūkininko ūkio duomenys. Jei valdoje ir (arba) ūkininko ūkyje vyko pasikeitimų, seniūnijos darbuotojas, turintis prieigą prie Valdų ir Ūkininkų ūkių registrų portalo, pagal pareiškėjo pateiktus dokumentus, kuriais įrodomi pasikeitimai, atnaujina valdos ir (arba) ūkininko ūkio duomenis;
	3. sutikrina pareiškėjų, siekiančių gauti paramą už sertifikuota sėkla apsėtus plotus, teikiamus dokumentus, kaip nurodyta Taisyklių 56.6 papunktyje, ir, vadovaudamasis šiais dokumentais, užpildo Paraišką;
	4. patvirtina į PPIS įvestus Paraiškos duomenis, kai pareiškėjas Paraiškų priėmimo registracijos žurnale parašu patvirtina, kad duomenys teisingi, ir sutinka, kad seniūnijos darbuotojas patvirtintų Paraišką;
	5. patvirtinus Paraišką pasirašo spausdintame Paraiškos egzemplioriuje ir Paraiškų priėmimo registracijos žurnale;
	6. teikia pasirašytos Paraiškos egzempliorių pareiškėjams;
	7. priima iš pareiškėjų kitus dokumentus;
	8. priima sprendimą dėl nustatytų įbraižytų laukų dvigubo deklaravimo (grafinio persidengimo). Nustatęs didesnio kaip 1 ha deklaruoto ploto persidengimą, pareikalauja iš pareiškėjų, kurių deklaruoti plotai dengiasi, pateikti persidengiančio ploto žemės valdymo teisės (nuosavybės, nuomos ar panaudos pagrindais) patvirtinimo dokumentus (kartu su kadastro žemėlapiais (žemės sklypų planais). Jeigu deklaruoti plotai valdomi kelių bendraturčių (žemės sklypas valdomas pagal idealiąsias dalis) ir nėra notariškai patvirtinta ir įregistruota viešajame registre naudojimosi žemės sklypu tvarka, pareiškėjas privalo pateikti rašytinius visų bendraturčių sutikimus, kuriuose būtų aiškiai išskirta valdoma žemės sklypo dalis.Jei persidengiantis plotas yra mažesnis kaip 1 ha, minėtų dokumentų nereikalaujama, o parama už šiuos persidengiančius plotus nemokama nė vienam pareiškėjui;
	9. pareiškėjo prašymu iki einamųjų metų pavėluotai priimamų paraiškų laikotarpio pabaigos pakeičia Paraiškos duomenis bei užpildo Prašymų pakeisti paraiškų duomenis priėmimo registracijos žurnalą;
	10. PPIS pagal pareiškėjo pateiktą informaciją elektroniniu būdu aprašo išankstinius KŽS (GKODAS bl1b, bl2 (išskyrus Alytaus, Kauno, Klaipėdos, Palangos, Panevėžio, Šiaulių, Vilniaus miestų savivaldybių teritorijas), bl3, bl6, bl9) ribų pasikeitimus ir (arba) naudmenų sluoksnio pasikeitimus, ir (arba) galimai tinkamus kraštovaizdžio elementus;
	11. teikia informaciją paramos teikimo klausimais;
	12. gavęs iš Agentūros arba ŽŪDC informaciją apie Paraiškoje nustatytus netikslumus ar Paraiškos vertinimo rezultatus, informuoja pareiškėjus apie tai;
	13. gavęs iš Agentūros informaciją apie ALNSIS nustatytus dar neįvykdytus tinkamumo reikalavimus, informuoja pareiškėjus dėl įrodymų pateikimo apie įvykdytus tinkamumo reikalavimus mobiliąja programėle „NMA agro“;
	14. norėdamas gauti informaciją apie pareiškėjus, kreipiasi į Agentūrą;
	15. atsako už jiems teikiamų pareiškėjų asmens duomenų apsaugą teisės aktų nustatyta tvarka;
	16. įveda Paraiškos duomenis į PPIS ir juos tvirtina. Saugo ir prireikus nustatyta tvarka Agentūrai teikia Paraiškų priėmimo ir (arba) Prašymų pakeisti paraiškų duomenis registracijos žurnalus;
	17. perduoda Agentūrai kitus dokumentus.
8. Agentūra:
	1. skelbia informaciją Portale, praneša pareiškėjams vienu iš būdų, kuriuo pareiškėjas sutiko būti papildomai informuotas: neregistruotu laišku, elektroniniu paštu arba trumpąja žinute mobiliuoju telefonu, taip pat savivaldybėms apie paraiškose ar kituose dokumentuose nustatytas klaidas ar neatitikimus, kai nustatoma: neteisingas deklaravimas, deklaruotų plotų persidengimas, Paraiškos duomenų neatitiktis (nesutampa bendrieji duomenys ir pan.), neteisingų pareiškėjo banko sąskaitos duomenų pateikimas ir kitos deklaravimo klaidos;
	2. apie patikros vietoje nustatytus neatitikimus ir klaidas pareiškėjus informuoja Portale, elektroniniu paštu arba neregistruotu laišku siųsdama informaciją apie patikrą vietoje arba nuotolinę patikrą;
	3. nustačiusi didesnio kaip 1 ha deklaruoto ploto persidengimą, pareikalauja pareiškėjų, kurių deklaruoti plotai dengiasi, pateikti persidengiančio ploto žemės valdymo teisės (nuosavybės, nuomos ar panaudos pagrindais) patvirtinimo dokumentus (kartu su kadastro žemėlapiais (žemės sklypų planais). Jeigu pareiškėjas deklaruoja plotus, valdomus kelių bendraturčių (žemės sklypas valdomas pagal idealiąsias dalis), ir nėra notariškai patvirtinta bei viešajame registre įregistruota naudojimosi žemės sklypu tvarka, jis privalo pateikti rašytinius visų bendraturčių sutikimus, kuriuose būtų aiškiai išskirta valdoma žemės sklypo dalis.Jeigu, vadovaujantis pareiškėjų pateiktais dokumentais, dvigubo deklaravimo problema neišsprendžiama, Agentūra atlieka patikrą vietoje. Esant mažesniam kaip 1 ha persidengiančiam plotui, minėtų dokumentų nereikalaujama ir parama už šiuos plotus nemokama nė vienam pareiškėjui;
	4. vadovaudamasi Europos Sąjungos teisės aktų ir kitų dokumentų nuostatomis, už neteisingai deklaruotą plotą pareiškėjams sumažina mokėtiną arba susigrąžina išmokėtą paramą;
	5. atlieka patikrą vietoje ir (arba) nuotolinę patikrą, ir (arba) stebėjimą ALNSIS. Patikros vietoje metu Agentūros darbuotojas turi teisę įvažiuoti į tikrinamus žemės sklypus arba sklypus, kuriais reikia pasiekti tikrinimo vietą. Pareiškėjų pageidavimu elektroniniu paštu teikia skaitmeninius patikrų vietoje duomenis \*.SHP formatu;
	6. administruoja paraiškas, informuoja pareiškėjus jų pasirinktu būdu apie Paraiškos ar kitų dokumentų atmetimą, nurodydama tokio sprendimo priėmimo priežastis;
	7. teikia ŽŪDC paraiškų duomenis, kurie pasikeitė po einamųjų metų pavėluotai priimamų paraiškų laikotarpio pabaigos;
	8. skelbia aktualiausius atsakymus į dažniausiai pareiškėjų užduodamus klausimus Agentūros interneto svetainės www.nma.lt skiltyje „Dažniausiai užduodami klausimai“;
	9. nepažeisdama asmens duomenų apsaugą reglamentuojančių teisės aktų turi teisę teikti duomenis pareiškėjams ir kitiems duomenų gavėjams teisės aktų nustatyta tvarka;
	10. gavusi visus reikiamus duomenis, apskaičiuoja galutinę tiesioginių išmokų sumą;
	11. baigusi administruoti Paraišką, informaciją apie pareiškėjui apskaičiuotas išmokas bei pritaikytas sankcijas skelbia Portale, o jei pareiškėjas pateikė pageidavimą būti informuotas kitu būdu, Agentūra apie jam pritaikytas sankcijas jį taip pat informuoja vienu iš būdų, nustatytų Taisyklių 106.1 papunktyje. Informaciniame pranešime pareiškėjams administravimo metu nustatytos neatitiktys nedetalizuojamos, pateikiama tik rezultatų visuma. Informaciniame pranešime turi būti nurodyta, kad informacija apie fizinių ir juridinių asmenų gautą paramą (pareiškėjo vardas ir pavardė arba pavadinimas, savivaldybė, iš Europos žemės ūkio garantijų fondo ir Europos žemės ūkio fondo kaimo plėtrai gautos paramos suma, finansuojamų priemonių pobūdis ir aprašymas) bus paskelbta viešai (nurodant laiką, kada ji bus paskelbta) visuomenei informuoti, taip pat gali būti perduota Europos Sąjungos ir Lietuvos Respublikos audito ir tyrimų institucijoms, siekiant apsaugoti Europos Sąjungos finansinius interesus;
	12. nepažeisdama asmens duomenų apsaugą reglamentuojančių teisės aktų, teikia duomenis savivaldybėms, Lietuvos statistikos departamentui, VšĮ Lietuvos žemės ūkio konsultavimo tarnybai, kitoms institucijoms, teisės aktų nustatytais terminais ir tvarka teikia ataskaitas Europos Komisijai bei ataskaitas jų pareikalavusioms institucijoms;
	13. prašymų ir skundų nagrinėjimo bei paraiškų administravimo sistemos tobulinimo tikslais suteikia galimybę Lietuvos Respublikos žemės ūkio ministerijai prisijungti ir naudotis Portalo duomenimis;
	14. tais atvejais, kai pareiškėjui apskaičiuotos paramos tiesioginėmis išmokomis sumos negalima pervesti dėl Paraiškoje pateiktų neteisingų atsiskaitomosios sąskaitos duomenų, dėl pareiškėjo mirties, kai valdos perėmėjų pagal paveldėjimo teisę nėra, arba dėl to, kad valdos perėmėjas nepraneša Agentūrai apie valdos perėmimą Taisyklių 125.1 papunktyje nurodyta tvarka, Agentūra ne vėliau kaip iki kitų metų gegužės 1 d. pareiškėjui ir savivaldybei (pareiškėjo mirties atveju – tik savivaldybei), kuriam iš jų pareiškėjas yra pateikęs Paraišką, išsiunčia prašymą per Agentūros nurodytą terminą patikslinti Paraiškos duomenis. Jei pareiškėjas arba valdos perėmėjas nepatikslina Paraiškos duomenų, reikalingų paramai pervesti, Agentūra ne anksčiau, kaip praėjus trejiems kalendoriniams metams po minėto prašymo išsiuntimo pareiškėjui ir (arba) savivaldybei, anuliuoja pareiškėjui apskaičiuotą paramą tiesioginėmis išmokomis ir patikslintų Paraiškos duomenų, reikalingų pinigams pervesti, nepriima;
	15. įtarusi, kad pareiškėjas keitė deklaruotą plotą, siekdamas gauti didesnę paramos sumą (perskirstomąją išmoką, išmoką jaunajam ūkininkui), patikrina žemės ūkio veiklos vykdymo faktą visuose plotuose, kurių pareiškėjas nedeklaravo praėjusiais metais, ir pareikalauja iš pareiškėjo pateikti šių plotų žemės valdymo teisės (nuosavybės, nuomos ar panaudos pagrindais) patvirtinimo dokumentus (kai nuosavybės ar žemės valdymo teisė yra registruota VĮ Registrų centre, pareiškėjas gali nurodyti tik registruotų žemės sklypų kadastro bei deklaruoto (-ų) kontrolinio (-ių) žemės sklypo (-ų), lauko (-ų) numerį (-ius), kodą (-us) bei plotą) ar paprašo nurodyti ploto sumažinimo priežastis. Agentūra pareiškėjui išsiunčia pranešimą dėl būtinų dokumentų patikslinimo, tačiau pareiškėjui nepateikus atsakymo, siunčia pranešimą dėl duomenų patikslinimo praėjusiais metais šį plotą deklaravusiam pareiškėjui, prašydama paaiškinti plotų kitimo priežastis. Pareiškėjui, įrodžiusiam, kad plotas nebuvo pakeistas siekiant sukurti sąlygas kitam pareiškėjui gauti didesnę išmoką už pirmuosius hektarus, išmoką jaunajam, perskirstomoji išmoka, ir (arba) išmoka jaunajam ūkininkui;
	16. gali sustabdyti Paraiškos administravimą, jei kilo abejonių (Agentūroje gautas skundas dėl pareiškėjo veiksmų ar veiklos, taip pat gauta informacija iš valstybinių bei Europos Sąjungos audito institucijų, žiniasklaidoje skelbiama susijusi informacija ir kitais atvejais, kai Agentūrai tampa prieinama atitinkama informacija dėl pareiškėjo veiksmų ar veiklos), kad pareiškėjas pateikė neteisingus duomenis, kol bus gautos išvados dėl jų teisingumo. Jei dėl pareiškėjo veiklos yra pradėtas ar atliekamas ikiteisminis tyrimas, Agentūra gali sustabdyti Paraiškos administravimą, kol bus baigti teisiniai procesai;
	17. iki lapkričio 10 d. informuoja Žemės ūkio ministeriją ir Europos Komisiją apie paramos tiesioginėmis išmokomis teikimo reikalavimus atitinkančius naudmenų plotus einamaisiais metais;
	18. iš pareiškėjų pareikalauja žemės valdymo teisės (nuosavybės, nuomos ar panaudos pagrindais) patvirtinimo dokumentų tik tuo atveju, kai plotų, kurių valdymo teisę būtina pagrįsti, valdymo teisės dokumentų arba šių dokumentų duomenų po einamųjų metų rugpjūčio 1 d. nėra Valdų registre. Pareiškėjų pateiktus žemės valdymo teisės patvirtinimo dokumentus, kurių duomenų po einamųjų metų rugpjūčio 1 d. nėra Valdų registre, Agentūra gali perduoti savivaldybių administracijoms, kurių teritorijoje yra valdos centras, kad jie būtų įtraukti į pareiškėjų valdas Valdų registre;
	19. turi teisę paprašyti pareiškėjų pateikti įsipareigojimų įvykdymo įrodymus mobiliąja programėle „NMA agro“. Pareiškėjams nepateikus šių įrodymų Agentūra privalo kitais būdais įsitikinti, kaip laikomasi įsipareigojimų;
	20. skelbia ALNSIS stebimus tinkamumo reikalavimus, stebėjimo grafiką ir ALNSIS rezultatus Portale;
	21. elektroninėmis priemonėmis (el. paštu, trumpąja SMS žinute, skambučiu) informuoja pareiškėją apie ALNSIS nustatytus neatitikimus tinkamumo reikalavimams;
	22. paaiškėjus, kad pareiškėjams, atitinkantiems Taisyklių reikalavimus gauti paramą, parama nebuvo išmokėta dėl administruojančių institucijų klaidų, gali peradministruoti Paraišką, įvertinusi administruojančių institucijų klaidų buvimą ar nebuvimą.
9. Paramos lėšos užsakomos ir išmokamos Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymu Nr. 3D-403 „Dėl Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių patvirtinimo“, nustatyta tvarka.
10. Pareiškėjus patikrai vietoje ar nuotolinei patikrai atrenka Agentūra atsitiktinės atrankos ar rizikos analizės būdu. Prireikus gali būti skiriamos užsakomosios patikros. Bazinės išmokos atveju vertina pareiškėjų atitiktį Taisyklių reikalavimams vadovaudamasi ALNSIS rezultatais.
11. ŽŪDC:
	1. perduoda Agentūrai paraiškų ir Prašymų pakeisti paraiškų duomenis elektroninius duomenis;
	2. nepažeisdamas asmens duomenų apsaugą reglamentuojančių teisės aktų turi teisę teikti duomenis pareiškėjams ir kitiems duomenų gavėjams teisės aktų nustatyta tvarka. Statistinę naudmenų ir kitų plotų deklaravimo informaciją teikia institucijoms ir kitiems duomenų gavėjams. Interneto svetainėje www.vic.lt skelbia statistinę naudmenų ir kitų plotų deklaravimo duomenų informaciją;
	3. atlieka SG perskaičiavimo funkciją ir teikia NMA informaciją apie ūkinių gyvūnų laikytojus: valdoje Taisyklėse nurodytu laikotarpiu laikytų ūkinių gyvūnų skaičių, perskaičiuotą į sutartinius gyvulius, visų deklaruojamų plotų ir Taisyklėse nurodytu laikotarpiu laikytų ūkinių gyvūnų, perskaičiuotų į sutartinius gyvulius, vidurkio santykį bei bičių šeimų laikytojus ir deklaruotą bičių šeimų skaičių per 10 darbo dienų nuo Taisyklėse nurodyto laikotarpio pabaigos. Prireikus pagal Agentūros atskiru raštu nurodytus terminus ir programas atlieka SG perskaičiavimą ir teikia Agentūrai informaciją apie pasikeitusius SG vienetus;
	4. perduoda seniūnijų darbuotojams ir (ar) pareiškėjams, kurių deklaruoti plotai persidengia, jų asmens duomenis (vardą, pavardę arba įmonės pavadinimą, valdos atpažinties kodą, telefono numerius, elektroninio pašto adresą) ir persidengiančių deklaruotų plotų informaciją (KŽS numerį, lauko numerį, persidengiantį plotą) deklaruotų plotų persidengimo atvejams išspręsti;
	5. Lietuvos Respublikos teritorijos M 1:5 000 kontrolinių žemės sklypų erdvinių duomenų rinkinio KŽS\_DR5LT atnaujinimo techninių reikalavimų apraše, patvirtintame Lietuvos Respublikos žemės ūkio ministro 2012 m. liepos 16 d. įsakymu Nr. 3D-607 „Dėl Lietuvos Respublikos teritorijos M 1:5 000 kontrolinių žemės sklypų erdvinių duomenų rinkinio KŽS\_DR5LT atnaujinimo techninių reikalavimų aprašo patvirtinimo“, nustatyta tvarka atnaujina ir perduoda Agentūrai KŽS\_DR5LT.
12. Taisyklių 107–108 punktuose nurodyti veiksmai atliekami pagal Agentūros direktoriaus įsakymu patvirtintus administravimo procedūrų aprašus, 105 punkte nurodyti veiksmai – pagal ŽŪDC generalinio direktoriaus įsakymu patvirtintus administravimo procedūrų aprašus.

**VIII SKYRIUS**

**ŽEMĖS ŪKIO NAUDMENŲ IR KITŲ PLOTŲ RIBŲ ELEKTRONINIO ĮBRAIŽYMO TVARKA**

1. visi pareiškėjai privalo elektroniniu būdu įbraižyti deklaruojamų laukų ribas PPIS. Įbraižomi visi pareiškėjo naudmenų ir kiti plotai, už kuriuos jis prašo paramos, taip pat įbraižomi visi pareiškėjo valdomi naudmenų plotai, už kuriuos pareiškėjas nepageidauja gauti išmokų (Klasifikatoriaus kodai NEP ar TPN). Už laukus, įbraižytus KŽS, kurių GKODAS bl1b, bl2, bl3, bl6, bl9, tiesioginės išmokos neskiriamos.
2. Elektroninio žemėlapio struktūra, duomenų atvaizdavimo tvarka ir elektroninio įbraižymo reikalavimai nurodyti Taisyklių 7 priede.

**IX SKYRIUS**

**TIESIOGINIŲ IŠMOKŲ UŽ PLOTĄ APSKAIČIAVIMAS IR SANKCIJŲ TAIKYMAS**

1. Jeigu nustatoma, kad paramos jaunajam ūkininkui siekia susiję asmenys, o tokių pareiškėjų bendras paraiškose deklaruotas plotas viršija didžiausią pagal schemą remtiną plotą, parama mokama, kaip nustatyta Sankcijų metodikoje.
2. Gavusi informacijos (skundą, pranešimą ar kt.) apie pareiškėją ir (ar) paramos gavėją iš sklypo (-ų) savininko (su nurodytu kadastriniu arba unikaliu numeriu) arba iš anoniminio asmens apie valstybinės žemės plotą dėl netiksliai ir (arba) neteisėtai deklaruotų plotų (t. y. plotų, kuriuos pareiškėjas ir (ar) paramos gavėjas deklaravo neturėdamas šių plotų teisėto valdymo teisės ir (arba) šiuose plotuose nevykdo žemės ūkio veiklos), Agentūra ją įvertina ir priima sprendimą dėl sankcijų taikymo. Jeigu deklaruoti plotai valdomi kelių bendraturčių (žemės sklypas valdomas pagal idealiąsias dalis) ir nėra notariškai patvirtinta ir įregistruota viešajame registre naudojimosi žemės sklypu tvarka, kartu su žemės dirbimo ir valdymo dokumentais pareiškėjas ir (ar) paramos gavėjas privalo pateikti rašytinius visų bendraturčių sutikimus, kuriuose būtų aiškiai išskirta valdoma žemės sklypo dalis. Agentūra, remdamasi žemės sklypo planu ir valdymo teisės pagrindimo dokumentais, rašytiniais bendraturčių sutikimais, nustato, ar pareiškėjas ir (ar) paramos gavėjas teisėtai deklaruoja minėtus plotus. Už paramai deklaruotus plotus, kuriuose pareiškėjas ir (ar) paramos gavėjas neužsiėmė žemės ūkio veikla ir (arba) kuriuos deklaravo neturėdamas žemės valdymo teisės, taikomos nuostatos dėl neteisingo deklaravimo ne daugiau kaip už ketverius metus.
3. Einamaisiais metais taikomų sankcijų suma negali viršyti 100 proc. mokėtinos išmokos sumos.
4. Tuo atveju, kai deklaruojami ne visi naudmenų, išskyrus esančius užstatytoje teritorijoje, KŽS (GKODAS bl6) plotai, įskaitant plotus, už kuriuos pareiškėjas nepageidauja gauti išmokų:
	1. nustačius, kad skirtumo tarp viso deklaruoto ploto ir viso deklaruoto ploto kartu su visu nedeklaruotų laukų plotu sumos santykis su visu deklaruotu plotu viršija 3 proc., bet neviršija 30 proc., pagrindinė išmoka už naudmenų plotą sumažinama 1 proc.;
	2. nustačius, kad skirtumo tarp viso deklaruoto ploto ir viso deklaruoto ploto kartu su visu nedeklaruotų laukų plotu sumos santykis su visu deklaruotu plotu viršija 30 proc., bet neviršija 50 proc., pagrindinė išmoka už naudmenų plotą sumažinama 2 proc.;
	3. nustačius, kad skirtumo tarp viso deklaruoto ploto ir viso deklaruoto ploto kartu su visu nedeklaruotų laukų plotu sumos santykis su visu deklaruotu plotu viršija 50 proc., pagrindinė išmoka už naudmenų plotą sumažinama 3 proc.
5. Pareiškėjui, siekiančiam gauti tiesiogines išmokas už plotą (taip pat perskirstomąją išmoką bei išmoką jaunajam ūkininkui), taikomos sankcijos:
	1. už deklaruotą pluoštinių kanapių lauką ar lauką, kuriame kanapės buvo auginamos ne kaip pagrindinis pasėlis, nemokant tiesioginių išmokų už plotą, jeigu VAT iki einamųjų metų lapkričio 1d. Agentūrai nepateikia pažymos apie pluoštinių kanapių augintojus ir pluoštinių kanapių mėginiuose nustatytus tetrahidrokanabinolio (toliau – THC) kiekius, arba, jeigu VAT pažymoje nurodoma, kad THC kiekis viršija 0,3 proc.;
	2. už tą Paraiškos dalį, apie kurią pareiškėjas ir (ar) paramos gavėjas iki kitų metų birželio 1 d. Agentūrai nepateikė prašomos informacijos;
	3. nustatant neatitikimus Paraiškoje kiekvienam įbraižytam laukui taikoma leistina įbraižymo paklaida. Ji skaičiuojama persidengiančiam laukui pagal formulę 0,75 x P/10000 (ha), čia P – lauko išorinis perimetras metrais. Paklaida laukuinegali būti didesnė kaip 1 ha. Agentūra, administruodama paraiškas, netaiko sankcijų dėl neteisingo deklaravimo, kai laukas persidengia iki leistinos įbraižymopaklaidos.
6. Pareiškėjui neleidus atlikti patikros vietoje bent viename jo deklaruotų laukų, jam parama nemokama ir taikomos ilgalaikės sankcijos. Jei pareiškėjas patikros vietoje metu nepateikia dokumentų, susijusių su prisiimtų įsipareigojimų vykdymu, laikoma, kad jis įsipareigojimo nesilaiko (išskyrus teisės aktuose nustatytus atvejus, kai pareiškėjui, neturinčiam reikiamų dokumentų patikros vietoje metu, leidžiama per nustatytą laikotarpį pateikti juos Agentūrai).
7. Pareiškėjams, iki einamųjų metų spalio 1 d. nepateikusiems Taisyklių 106.15 papunktyje nurodytų dokumentų, parama nemokama už visą Paraiškoje deklaruotą plotą bei taikomos nuostatos dėl neteisingo deklaravimo, iš pateiktų dokumentų nustačius, kad deklaruotas plotas buvo keistas siekiant gauti didesnę paramos sumą , perskirstomoji išmoka ir (arba) išmoka jaunajam ūkininkui (už ne daugiau kaip 70 ha) nemokama tiek deklaruotą plotą padidinusiems, tiek jį sumažinusiems pareiškėjams. Pavėluotai šiame punkte nurodyti dokumentai priimami iki einamųjų metų spalio 15 d., už kiekvieną pavėluotą darbo dieną (savaitgaliai, šventinės dienos ir po jų einanti pirma darbo diena laikomi viena darbo diena) paramos sumą mažinant 1 proc. Po einamųjų metų spalio 15 d. šiame punkte nurodyti dokumentai neadministruojami, išskyrus atvejus, kai vėlavimą lėmė nuo pareiškėjo ir (ar) paramos gavėjo valios nepriklausančios (*force majeure*) aplinkybės. Esant šioms aplinkybėms paramos mažinimas (1 proc. už kiekvieną pavėluotą darbo dieną) netaikomas. Plotą padidinusiam pareiškėjui pateikus ne visų Taisyklių 106.15 papunktyje nurodytų laukų žemės valdymo teisės dokumentus parama nemokama už tą lauką ar lauko plotą, dėl kurio nepateikti dokumentai.
8. Agentūra turi teisę ankstesniais ar einamaisiais metais pateiktas paraiškas administruoti iš naujo bei priimti sprendimus dėl reikalavimo grąžinti visą ar dalį išmokėtos paramos sumos ir (arba) taikyti kitas poveikio priemones už su prašoma arba gauta parama susijusių įsipareigojimų nevykdymą ir (arba) nustatytų reikalavimų nesilaikymą atlikusi administracinį patikrinimą ir (arba) patikrą vietoje tada, kai pareiškėjas ir (ar) paramos gavėjas nesilaikė paramos suteikimo ar Paraiškoje nustatytų reikalavimų, ar pažeidė paramos gavimo ir naudojimo sąlygas. Už paramai netinkamą plotą, nustatytą einamųjų metų patikros vietoje metu, arba atnaujinus KŽS\_DR5LT, išskyrus atvejus, kai ploto būklė vietovėje nepakinta, o minėtas plotas tampa paramai netinkamu dėl pasikeitusių teisės aktų reikalavimų, išmokėta parama iš deklaravusio pareiškėjo ir (ar) paramos gavėjo susigrąžinama už ketverius metus (arba, Agentūrai pagal jos nustatytą tvarką išnagrinėjus ir nustačius atvejus, kad plotas paramai netinkamas mažiau nei ketverius metus – už tiek metų, kiek plotas buvo netinkamas paramai), skaičiuojant nuo metų, kuriais buvo padarytas (užfiksuotas) pažeidimas, tačiau ne ilgiau nei iki paskutiniųjų metų prieš tai, kuriais buvo daryti ortofotografiniai žemėlapiai (arba, Agentūrai pagal jos nustatytą tvarką išnagrinėjus ir nustačius atvejus, kad plotas paramai netinkamas ilgiau nei iki paskutiniųjų metų prieš tai, kuriais buvo daryti ortofotografiniai žemėlapiai, – už tiek metų, kiek plotas buvo netinkamas paramai, bet ne daugiau kaip už ketverius metus).
9. Teisė gauti išmokas neprarandama, jei nustatyti reikalavimai neįvykdomi dėl aplinkybių, nepriklausančių nuo pareiškėjo valios. Tokiais atvejais pareiškėjas ar jo įpėdinis per 15 darbo dienų nuo tos dienos, kai sužinojo arba galėjo sužinoti apie nuo pareiškėjo valios nepriklausančias aplinkybes, praneša raštu Agentūrai apie minėtas aplinkybes, kartu pateikdamas įrodymo dokumentus.
10. Nustačius neatitiktį bent vienam iš Taisyklių 8, 10, 12 punktuose nustatytų reikalavimų ar įsipareigojimų, parama neskiriama už plotą, kuriame nustatytos neatitiktys.
11. Jeigu nesilaikoma Taisyklių 7.10 papunktyje nustatytosios laukų sutvarkymo tvarkos, taip pat, jeigu einamųjų (Paraiškos teikimo) metų ortofotografinėje medžiagoje arba palydovinėje nuotraukoje nustatomas paramai netinkamas plotas (nepriklausomai nuo šios medžiagos fiksavimo einamaisiais metais datos), parama už tokį plotą nemokama.
12. Jeigu, siekiant gauti paramą pagal ekologines sistemas, nesilaikoma nustatytų reikalavimų ir įsipareigojimų, taikomos sankcijos:
	1. einamaisiais metais parama už ekologinę sistemą neskiriama, o už visus ankstesnius metus parama susigrąžinama kai: nutraukiami įsipareigojimai dalyvauti ekologinėje sistemoje, kurios įsipareigojimų trukmė yra ilgesnė nei vieneri metai; nesilaikoma reikalavimo įsipareigojimų laikotarpiu nekeisti veiklos vykdymo vietos; nesilaikoma reikalavimo su tais pačiais plotais ekologinėje sistemoje dalyvauti tik vieną kartą; verstis specializuota vaistažolių, aromatinių ir prieskoninių augalų auginimo veikla siekiant gauti paramą už vaistažoles, aromatinius ir prieskoninius augalus, kaip nustatyta Taisyklių 47.1, 61.7, 61.14, 69.12, 77.10, 79.6, 79.11, 79.12, 81.6, 81.7, 84.6, 84.7, 87.2, 89.9, 93.7, 93.12, 93.15 papunkčiuose ir 94 punkte;
	2. einamaisiais metais parama už ekologinę sistemą neskiriama, kai nesilaikoma: draudimo naudoti augalų apsaugos produktus, kurių sudėtyje yra glifosato; reikalavimo turėti ūkinių gyvūnų; Ekologinės gamybos taisyklių reikalavimų; reikalavimo pildyti Ekologinės gamybos žurnalą; reikalavimo turėti kontrolės institucijos išduodamą sertifikatą; reikalavimo taikyti ekologinio ūkininkavimo praktiką ir metodus; reikalavimo laikytis Produktų ženklinimo ekologiškų produktų ženklu bei su ekologine gamyba susijusio ženklinimo ir reklamos oficialios kontrolės tvarkos aprašo nuostatų; reikalavimo dalyvauti papildomose gamybinėse ir (ar) negamybinėse veiklose, kaip nustatyta Taisyklių 75.3, 79.3–79.5, 88.2, 89.2, 91.8, 93.3–93.6, 93.11, 93.13, papunkčiuose ir 50, 54, 57, 73 punktuose;
	3. einamaisiais metais parama už ekologinę sistemą sumažinama 10 proc. nuo pagal ekologinę sistemą apskaičiuotos paramos sumos, kai nesilaikoma reikalavimo naudotis individualiomis, specializuotų konsultantų teikiamomis konsultacinėmis paslaugomis agrarinės aplinkosaugos ir konsultavimo klausimais, kaip nustatyta Taisyklių 77.3 papunktyje;
	4. einamaisiais metais parama už ekologinę sistemą sumažinama po 5 proc. nuo pagal ekologinę sistemą apskaičiuotos paramos sumos už kiekvieno draudimo nesilaikymą atskirai, kai nesilaikoma draudimo: naudoti augalų apsaugos produktus; naudoti mineralines trąšas; naudoti organines trąšas; skleisti nuotekų dumblą; kalkinti, kaip nustatyta Taisyklių 52.4, 61.4.1.1, 61.4.2.1, 61.4.3.1, 61.4.4.1, 61.4.5.1, 61.4.6.1, 61.4.7.1, 61.5.1.1, 61.6.1.3, 66.7, 69.7, 88.5, 89.5, 91.4 papunkčiuose;
	5. einamaisiais metais parama už ekologinę sistemą sumažinama 1 proc. nuo pagal ekologinę sistemą apskaičiuotos paramos sumos, kai nesilaikoma reikalavimo: ganyti ūkinius gyvūnus nustatytu intensyvumu; papildomai nešerti ūkinių gyvūnų; nustatytais terminais įrengti vabzdžių kenkėjų feromoninę gaudyklę; įrengti biologinę įvairovę palaikančius elementus (paukščių inkilus, vabzdžių lizdus); pildyti žurnalus apie valdoje naudojamus augalų apsaugos produktus, mineralines, organines trąšas, pateikti nuotraukas apie atliktus darbus mobiliąja programėle „NMA agro“, kaip nustatyta Taisyklių 52.8, 52.9, 61.60, 66.8–66.11, 69.8–69.11, 72.4, 75.4, 75.5, 75.7, 79.4, 77.6, 88.6, 87.4, 87.5, 89.7.8, 89.8.1, 89.8.3, 91.8, 91.11, 91.13–91.15, 93.4, papunkčiuose;
	6. einamaisiais metais parama neskiriama už deklaruotą lauką, kai nesilaikoma reikalavimų: įsipareigojimų laikotarpiu kasmet taikyti ne mažiau kaip 4 augalų kaitą; tą patį pasėlį tame pačiame lauke sėti dvejus metus iš eilės; kasmet bent vieną iš augalų kaitos narių sėti iš dirvą gerinančių augalų rūšies; nustatytais terminais pasėti tarpinius pasėlius; išlaikyti tarpinius pasėlius nustatytą laikotarpį; nustatytais terminais pasėti nustatytos sudėties žolių mišinį nustatyto pločio juostose; dirbamuose laukuose taikyti žemės dirbimo būdą be plūgo; nustatytu laikotarpiu nesuarti plotų, kuriuose naudojamas žemės dirbimo būdas be plūgo; sėjai naudoti tik sertifikuotą sėklą ir nustatytais terminais saugoti bei pateikti sertifikuotos sėklos įsigijimo faktui pagrįsti reikalingus dokumentus; plotų, kuriuose pasėta sertifikuota sėkla, nenaudoti sėklos gamybai; sertifikuotą sėklą įsigyti ne anksčiau kaip prieš 24 mėnesius iki einamųjų metų paraiškų teikimo pabaigos; deklaruotuose plotuose auginti sertifikuotus išskirtinės kokybės vaisius, uogas ir (arba) daržoves atvirame grunte; pateikti pagal nacionalinę maisto kokybės sistemą pagamintų produktų sertifikatą, kaip nustatyta Taisyklių 47.5–47.7, 52.5–52.7, 56.2, 56.4, 56.5, 56.7, 66.3–66.5, 69.3–69.5, 72.2, 72.3, 77.4, 77.5 papunkčiuose;
	7. einamaisiais metais parama neskiriama už sumažintą plotą ir grąžinama visa per įsipareigojimų laikotarpį už sumažintą plotą gauta parama, kai per visą įsipareigojimų laikotarpį deklaruotas plotas sumažėja daugiau kaip nustatyta Taisyklių 61.16, 66.12, 69.14, 77.8, 79.7, 79.8, 81.8, 84.8, 87.3, 91.12, 93.8 papunkčiuose ir 48 punkte;
	8. einamaisiais metais parama neskiriama už plotą, kuriame nustatytas pažeidimas, ir taikoma papildoma sankcija dėl ploto sumažėjimo, kai nesilaikoma reikalavimo nekeisti teritorijos hidrologinio režimo; nearti pievų ir jų nepersėti kultūrinėmis žolėmis antraisiais–penktaisiais įsipareigojimų metais; neįrengti naujų sausinimo ar drėkinimo sistemų; nearti pievų ar šlapynių; nepersėti pievų ar šlapynių kultūrinėmis žolėmis, kaip nustatyta Taisyklių 81.4, 81.5, 84.4, 84.5, 88.3, 88.4, 89.3, 89.4, 91.2, 91.3 papunkčiuose;
	9. einamaisiais metais parama neskiriama už plotą, kuriame nustatytas pažeidimas, kai nesilaikoma reikalavimo: ankštiniams augalams skirti ne mažiau kaip 10 proc. deklaruoto ploto; išsėti ne mažesnį kaip nustatytą sertifikuotos sėklos kiekį pagal augalų rūšis ir lauką; nušienauti ir sutvarkyti nušienautą žolę nustatytais terminais; ganyti nustatytais terminais; nearti prie medžių ar krūmų šaknų; kraštovaizdžio elementų neleisti apaugti krūmais ar sumedėjusia augalija; sodinti nustatyto dydžio augalus ir saugoti juos nuo ūkinių gyvūnų daromų pažeidimų; leisti augalijai įsikurti natūraliai arba iki nustatyto termino užsėti daugiametėmis žolėmis ar jų mišiniu; laikytis medžių ar krūmų sodinimo atstumų; atsodinti išnykusius naujai pasodintus medžius ar krūmus; po pagrindinių žemės ūkio augalų derliaus nuėmimo nenuimti tarpinių augalų derliaus; nenaudoti deklaruotų tarpinių augalų plotų ūkinių gyvūnų ganymui; sodų ir uogakrūmių tarpueilius apsėti ir (ar) juos laikyti apsėtus žoliniais augalais; laikytis kriterijų, taikomų dauginamosios medžiagos tiekėjui, kaip nustatyta Taisyklių 47.4, 52.2, 52.3, 56.3, 61.4.1.2, 61.4.2.2, 61.4.2.3, 61.4.3.2, 61.4.3.3, 61.4.4.2, 61.4.5.2, 61.4.5.3, 61.5.1.2, 61.4.6.2, 61.4.7.2, 61.6.1.4, 61.6.1.1, 61.6.1.2, 61.8, 61.9, 66.6, 69.6, 75.6, 79.9, 79.10, 88.7–88.9, 89.8.2–89.8.5, 91.6, 91.7, 91.9, 91.10, 93.9, 93.14 papunkčiuose.

**X SKYRIUS**

**ŽEMĖS ŪKIO VALDOS PERDAVIMAS**

1. Jei valda ar valdos dalis perduodama (valdos dalį galima perduoti tik Paraišką pateikusiam valdos perėmėjui) po to, kai valdos perdavėjas jau yra pateikęs Paraišką, bet dar neįvykdęs visų reikalavimų, nustatytų tiesioginėms išmokoms gauti (t. y. išmokos jam dar negali būti mokamos), parama skiriama valdos perėmėjui, kai:
	1. valdos perėmėjas nuo einamųjų metų birželio 15 d. iki lėšų pervedimo pareiškėjui dienos praneša Agentūrai apie valdos perėmimą, pateikdamas pranešimą apie valdos perėmimą, prašymą skirti paramą. Valdos perdavimo atveju, kai valdos perdavėjas yra miręs, valdos perėmėjas pateikia valdos perėmimo fakto patvirtinimo dokumentus (žemės, kito nekilnojamojo turto pirkimo–pardavimo, nuomos, panaudos ar kitos sutarties kopiją, paveldėjimo teisės liudijimo kopiją ar pan.) bei, esant daugiau nei vienam paveldėtojui, jų sutikimus, kad valdos perėmėjas perimtų valdą ir gautų paramą;
	2. valdos perėmėjas privalo toliau laikytis įsipareigojimų ir vykdyti reikalavimus, kurie kyla iš valdos perdavėjo Paraiškos gauti tiesiogines išmokas einamaisiais metais;
	3. valdos perdavėjas (išskyrus valdos perdavėjo mirties atvejį) neturi įsiskolinimų Agentūrai, Lietuvos Respublikos valstybės biudžetui, Valstybinio socialinio draudimo fondo biudžetui.
2. Jei valda perduodama po to, kai valdos perdavėjas jau yra pateikęs Paraišką ir yra įvykdęs visus tiesioginių išmokų reikalavimus, jis turi pranešti Agentūrai apie valdos perdavimą (išskyrus valdos perdavėjo mirties atvejį, kai prisiimti atsakomybę toliau laikytis įsipareigojimų ir informuoti Agentūrą apie valdos perėmimą pagal Taisyklių 125.1–125.2 papunkčiuose nurodytus reikalavimus turi valdos perėmėjas).
3. Jei valda perduodama kitam žemės ūkio veiklos subjektui, kuris buvo įregistravęs valdą iki perdavimo, sujungtoms valdoms paliekamas perėmėjo valdos atpažinties kodas, o valdos perdavėjo valdos atpažinties kodas pripažįstamas negaliojančiu.
4. Valdos perdavėjas pagal Lietuvos Respublikos žemės ūkio ir kaimo verslo registro nuostatų, patvirtintų Lietuvos Respublikos Vyriausybės 2002 m. rugpjūčio 27 d. nutarimu Nr. 1351 „Dėl Lietuvos Respublikos žemės ūkio ir kaimo verslo registro įsteigimo ir jo nuostatų patvirtinimo“, reikalavimus nuo valdos perdavimo dienos privalo atnaujinti pasikeitusius valdos registravimo duomenis Valdų registre.
5. Valdos perdavimo atveju valdos perėmėjui pereina ir atsietoji pereinamojo laikotarpio nacionalinė parama, mokama už paramos teikimo reikalavimus atitikusį naudmenų plotą nustatytu atskaitos laikotarpiu.
6. Valdos išregistravimo atveju, kai valda išregistruojama iki einamųjų metų gruodžio 31 d., pareiškėjas ir (ar) paramos gavėjas nebetenka teisės į jam priklausiusią paramą, o tais atvejais, kai parama ar jos dalis iki einamųjų metų gruodžio 31 d. pareiškėjui ir (ar) paramos gavėjas jau išmokėta, jis privalo paramą grąžinti.
7. Valdos perdavimo atveju perskirstomoji išmoka mokama daugiau nei už 50 ha remiamą plotą tada, kai perduodama mirusio asmens valda.
8. Valdos perdavimo atveju išmoka jaunajam ūkininkui skiriama, kai:
	1. valdą perduoda perleidėjas, kuris pretenduoja gauti išmoką jaunajam ūkininkui, o perima perėmėjas, kuris taip pat pretenduoja gauti išmoką jaunajam ūkininkui, išmoka jaunajam ūkininkui gali būti skiriama už visą abiejose paraiškose nurodytą tinkamą paramai plotą, nepažeidžiant Taisyklių 19 punkte nustatytos tvarkos;
	2. valdą perduoda perleidėjas, kuris nepretenduoja gauti išmokos jaunajam ūkininkui, o perima perėmėjas, kuris pretenduoja gauti išmoką jaunajam ūkininkui, išmoka jaunajam ūkininkui gali būti skiriama tik už perėmėjo Paraiškoje nurodytą tinkamą paramai plotą;
	3. valdą perduoda perleidėjas, kuris pretenduoja gauti išmoką jaunajam ūkininkui, o perima perėmėjas, kuris nepretenduoja gauti išmokos jaunajam ūkininkui, teisės į išmoką jaunajam ūkininkui neperimamos;
	4. perimama mirusio asmens (pareiškėjo ir (ar) paramos gavėjo) valda, išmoka einamaisiais metais perėmėjui mokama vadovaujantis Taisyklių 132.1–132.3 papunkčiuose nustatyta tvarka.

**XI SKYRIUS**

**ATSAKOMYBĖ**

1. Už Paraiškos bei kitus duomenis atsako juos pateikęs pareiškėjas.
2. Už pareiškėjų informavimą paramos teikimo klausimais, Paraiškos duomenų įvedimą ir patvirtinimą PPIS, kai Paraiška pateikiama seniūnijos darbuotojui, yra atsakingos savivaldybės.
3. Už tinkamą PPIS veikimą, paraiškų priėmimo ir keitimo darbų organizavimą ir perdavimą Agentūrai atsako ŽŪDC.
4. Už paraiškų administravimą, administracinę patikrą, patikrą vietoje, nuotolinę patikrą, stebėjimą ALNSIS, paramos dydžio apskaičiavimą ir išmokėjimą paramos gavėjams, lėšų apskaitą, ataskaitų teikimą atsako Agentūra.
5. Pareiškėjas ir (ar) paramos gavėjas, nesilaikęs Taisyklėse nurodytų įsipareigojimų ir reikalavimų, taip pat gavęs išmokas neteisėtai, arba asmuo, prisidėjęs prie neteisėtų išmokų gavimo (sąmoningai patvirtinęs klaidingus duomenis), atsako Lietuvos Respublikos teisės aktų nustatyta tvarka.
6. Pareiškėjo pateikti duomenys Lietuvos Respublikos institucijų, kitų Europos Sąjungos valstybių institucijų, Europos Komisijos, Europos kovos su sukčiavimu tarnybos (OLAF) ir Europos audito rūmų bus apdoroti elektroniniu būdu ir panaudoti kontrolės tikslais.
7. Pareiškėjas kartą per kalendorinius metus iki rugpjūčio 1 d. per Elektroninių valdžios vartų portalą arba seniūnijoje atnaujina savo valdos registracijos duomenis Valdų registre.

**XII SKYRIUS**

**SKUNDŲ NAGRINĖJIMAS**

1. Pareiškėjas ir (ar) paramos gavėjas, nesutinkantis su Agentūros priimtais sprendimais ar veiksmais (neveikimu), turi teisę juos apskųsti šiame skyriuje nustatyta tvarka.
2. Asmenys, nesutinkantys su Agentūros ir ŽŪDC priimtais sprendimais, taip pat Agentūros ar ŽŪDC vilkinimu atlikti jų kompetencijai priskirtus veiksmus, turi teisę juos apskųsti Lietuvos Respublikos viešojo administravimo įstatymo nustatyta tvarka Agentūros ar ŽŪDC vadovui, Lietuvos Respublikos žemės ūkio ministerijai, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijai arba Lietuvos Respublikos administracinių bylų teisenos įstatymo nustatyta tvarka administraciniam teismui.
3. Asmenys, nesutinkantys su Žemės ūkio ministerijos priimtais sprendimais, taip pat Žemės ūkio ministerijos vilkinimu atlikti jos kompetencijai priskirtus veiksmus, turi teisę apskųsti Lietuvos Respublikos viešojo administravimo įstatymo nustatyta tvarka Lietuvos Respublikos žemės ūkio ministrui, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijai arba Lietuvos Respublikos administracinių bylų teisenos įstatymo nustatyta tvarka administraciniam teismui.
4. Pasikeitus šiose Taisyklėse nurodytiems teisės aktams, tiesiogiai taikomos naujos šių teisės aktų nuostatos. Pasikeitus šioms Taisyklėms, nauji reikalavimai taikomi vienodai visiems paramos gavėjams, išskyrus atvejus, kai Lietuvos Respublikos žemės ūkio ministro įsakyme nustatyta kitaip.

\_\_\_\_\_\_\_\_\_\_\_\_\_\_\_\_\_\_\_\_